PG Shameem ge massalaeh ACC ah hushahalhaifi - Hama.mv\n07 އޭޕްރިލް 2021 | 14:59\nބުދަ , 07 އޭޕްރިލް 2021 | 14:59\nޕްރޮސެކިއުޓާ ޖެނަރަލް ހުސައިން ޝަމީމް މަގާމުގެ ބޭނުން ނަހަމަ ގޮތުގައި ހިފާ ކަމަށް ތުހުމަތުކުރާ މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅައިފި އެވެ.\nއިއްޔެގެ ވަގުތެއްގައި އެމައްސަލަ އޭސީސީ އަށް ހުށަހެޅުއްވީ ވަށަފަރު ކައުންސިލްގެ ކުރީގެ ނައިބް ރައީސް އަހްމަދު ގާލިބް އެވެ.\nމައުލޫމާތު ލިބިފައިވާ ގޮތުގައި ޝަމީމްގެ މައްޗަށް ނަހަމަ ގޮތުގައި މަގާމުގެ ނުފޫޒު ބޭނުންކުރާކަމުގެ ތުހުމަތު ކޮށްފައިވަނީ "އަދަދު" ކިޔާ އޮންލައިން ނޫހެއްގައި ލިޔުއްވި ލިޔުމަކާއި ގުޅިގެންނެވެ. ޝަމީމް އެ ނޫހައް ލިޔުއްވަނީ ކޮލަމިސްޓެއްގެ ގޮތުގަ އެވެ.\nޝަމީމަށް ފައިސާ ނުވަތަ މުދަލެއް ލިބިވަޑައިނުގެންނެވި ނަމަވެސް އެ ނޫހުގައި ލިޔުއްވުމަކީ މަގާމުގެ ހައިސިއްޔަތުން ނާޒާއިޒް މަންފާ ހޯދައިދިނުމަށް ހިންގި އަމަލެއް ކަމަށް މައްސަލައިގައި ވަނީ ތުހުމަތުކޮށްފަ އެވެ. ޝަމީމް ދައުލަތުގެ އިސް މަގާމެއްގައި ހުންނަވައި ނޫހަކަށް ލިޔުއްވުމުން އެ ނޫހަށް ފައިދާ ހޯދައިދެވޭކަމަށް ބުނެފައިވެ އެވެ. އޮނަލްއިން ނޫސްތައް ހިންގަނީ ސްޕޮންސަރުންނަށް ބަރޯސާ ވެގެން ކަމަށާއި ޝަމީމް ލިޔުއްވި ނޫހަކީވެސް ވާދަވެރި އޮންލައިން ނޫހެއްކަން ފާހަގަކޮށްފައި ވެއެވެ/\nޝަމީމްގެ އެ އަމަލަކީ ގާނޫނުއަސާސީގެ 222 ވަނަ މާއްދާގެ ރޫހާ ހިލާފު އަމަލެއް ކަން ފާހަގަކޮށް މައްސަލައިގައި އެދިފައިވަނީ އެ މައްސަލަ އަވަހަށް ތަހުގީގުކޮށް ޖިނާއީ ދައުވާއެއް ކޮށްދިނުމަށެވެ. އޭސީސީން މައްސަލަ ބަލައި ނިންމަންދެން ޕީޖީގެ މަގާމުން ޝަމީމް ސަސްޕެންޑް ކޮށްދިނުމަށްވެސް އެދިފައިވެ އެވެ.\nޕީޖީގެ މަގާމުގައި ހުންނަވައިގެން ރަސްމީ މަސައްކަތާއި ގުޅޭ ވާހަކަތަކެއް އެމްޑީޕީގެ މަސްލަހަތު އޮންނަ "ރާއްޖެ ޓީވީގެ" ސަމާސާ ޝޯވްއެއްގައި ޝަމީމް ދެއްކެވުމާއި ގުޅިގެން އެމްޑީޕީގެ ބައެއް މަޖިލިސް މެމްބަރުންގެ ފާޑުކިޔުންތައް ވަނީ އަމާޒުވެފަ އެވެ. ޝަމީމް ސަމާސާ ރާގެއްގައި އެޓީވީ ޝޯވގައި ދެއްކެވީ ވެންޓިލޭޓަރު ވައްކަމާއި ގުޅުންހުރި ވާހަކަތަކެކެވެ. އެމައްސަލައިގެ ތަހުގީގު އަދިވެސް ދަނީ ކުރިއަށެވެ.\nހުސައިން ޝަމީމު(ޕީޖީ) ކޮރަޕްޝަން އެންޓިކޮރަޕްޝަން ކޮމިޝަން (އޭސީސީ)\nވެންޓިލޭޓަރު އާބިޓްރޭޝަންއާ ގުޅޭގޮތުން އާޒިމާގެ މުހިންމު ނުގުތާތަކެއް\nރައީސް ޔާމީންގެ ޖަލު ހުކުމް އިސްތިއުނާފު ކުރަން ސުޕްރީމް ކޯޓަށް ހުށަހަޅައިފި\nވެންޓިލޭޓަރު ވައްކަން އަލުން ބަލަން ޕީޖީ އިން ނިންމައިފި


ހުވަފެނުގެ ރާނީ4– Esfiya\nނިކަތް ގައިން ދޫކޮއްލި އަމްރު އަނެއްކާ މައްޗަށް އަރައިގެން ހިނގައްޖެއެވެ. އަޖައިބެއް ކަހަލަގެ ކަމެކެވެ. ލޯމަރާ ތަގުޅި ކޮއްލައިގެން އިން ނިކަތު އެންމެފަހުން ތިރިއަށް ފައިބައިގެން ހިނގައްޖެއެވެ. ގެއަށް ވަން ނިކަތު އެންމެ ފުރަތަމަ ބަލާލީ ސާރާ ފެނޭތޯއެވެ. ސާރާގެ ހަބަރެއް ނުވުމުން ދެން އޭނާ ސޯފާއަށް އަރައި ދެފައި ވައްކޮއްލައިފިއެވެ. ފައިލަށް ބަލަންއިން ނިކަތު ކުރިމައްޗަށް ބަލާލީ އެތަނުގައި މީހެއްގެ ހިލަމެއް ވުމުންނެވެ. ނަމަވެސް އެއްވެސް މީހަކު ފެންނާކަށް ނެތެވެ. އެސްފިޔަ ޖަހާލަމުން ނިކަތު ތެދުވެ ގޭތެރެ ހޯދާލިއެވެ. ހަމަގައިމުވެސް އޭނާއަށް އެހެން ހީވާތާ ދުވަސް ކޮޅެއް ވެއްޖެއެވެ. ބޯހޫރާލަމުން ނިކަތު އައިސް އަނެއްކާވެސް އިށީނީ އެފައިލް ހިފައިގެންނެވެ.\nގެއަށް ވަން ނިޝާންގެ ލޮލުގައި އެންމެ ފުރަތަމަވެސް އަޅައިގަތީ ސޯފާގައި ދެފައި މައްޗަށް ނަގައިގެންއިން ނިކަތްއެވެ. ބޮލުގައި އިން ތޮފި ނަގަމުން ނިޝާންއައިސް ނިކަތު ކައިރީގައި އިށީނދެފައި ގޮވާލައިފިއެވެ. ނިކަތް ފައިލް ދުރުގައި ބޭއްވުމަށްފަހު ބައްޕަ މޫނަށް ބަލާލިއެވެ. ނިޝާން ހީލަމުން ކޮން ފައިލެއްތޯ އަހާލިއެވެ.\n“މީ އަޅުގަނޑުމެން ކުންފުނިން ޕާރޓްނަޝިޕް ހަދައިގެން އުޅޭ ބައެއްގެ އަތުން ހޯދި ކޭސްއެއް.. އައި މީން މީޓިން އަކުން…” ނިކަތް އެހެން ބުނަމުން ހީލިއެވެ. ނިޝާން އެފައިލްގެ އެތެރެ ބަލާލަން ގުދުވެލުމުން ނިކަތު ވަގުތުން އެ ލައްޕާލިއެވެ.\n“ކޮންފިޑެންޝިއަލް…” އެހެން ބުނެފައި ނިކަތް ބަލާލި ދުރުން ވަދެގެން އައި ނާޒިންއާއި ސާރާއަށެވެ. ނާޒިން އަތުގައި ބޮޑު ދެތިން ކޮތަޅު އޮތްއިރު ކައިރީގައި ސާރާގެ ދައްތަގެ ދަރި ރުހާނީވެސް ހުއްޓެވެ. ނިކަތްއަށް ކުޑަކުޑަ އާރާ ފެނުމުން ވަގުތުން ދުވެފައި ގޮސް އުރާލައިފިއެވެ.\n“ހައި ރޫހީ… މައި ބޭބީ…” އާރާ ނަގައި އުރުގައި ޖަހާލަމުން ނިކަތް ނިކުމެލީ ބޭރަށެވެ.\n“ނިކޫ އައީ ކޮންއިރަކު” ރުހާނީވެސް ނިކަތުގައި ބައްދާލަމުން ވާހަކަ ފަށާލިއެވެ. ނިކަތު ދެތިން ފަހަރަކު ރަހުމާގެ ވާހަކަވެސް އަހާލިއެވެ. ރުހާނީ އާރާގޮވައިގެން ދިޔައީ ރޭގަނޑުގެ ކެއުން ނިންމާފައެވެ. ރުހާނީ ދިއުމުން ނިކަތު ނިކުމެލީ ބޭރަށެވެ. އޭރު އަމްރު އެހެން ރޭތަކެކޭވެސް އެއްގޮތަށް ބޭރުގައި މަޑުކޮއްލައިގެން ހުއްޓެވެ. ނަމަވެސް އޭނާގެ ލޯ ސީދާވެފައި ހުރީ ދުރުން ހިނގާފައި ދިޔަ އަންހެން ކުއްޖަކަށެވެ. ހީލާފައި ނިކަތު އެތެރެއަށްވަނީ ފިރިހެނުންގެ ފާޑު އެނގުމުންނެވެ.\nހެނދުނު ހެނދުނާއިހެން ރީތި ވެލައިގެން ބޭރަށް ނިކުތް ނިކަތް އެންމެ ފުރަތަމަވެސް ބޭނުންވީ ކޮފީއެކެވެ. ފިނިކޮށް ކޮފީއެއް ހަދައިގެން އައިސް މޭޒު ކައިރީގައި އިށީންނަމުން ނިކަތު ބަލާލީ އެހެން އެންމެން ކޮބައިތޯއެވެ. މިއަދުވެސް އަމްރުމެންގެ އޮފީހަށް ދާންޖެހިފައި އޮތުމުން އޭނާ އިނީ ފޫހި ވެފައެވެ. ދަބަހުގައި އޮތް އައިނު ނަގައި އަޅާލަމުން ތިރިއަށް ފައިބައިފައިއޮތް އިސްތަށިކޮޅު ރީތި ކޮއްލިއެވެ. އަދި ހުޅި ރީތި ކޮއްލަމުން ނިކަތު ބަލާލީ ދޮރުމަތިން ހިޔަންޏެއް ވިހެން ހީވުމުންނެވެ. ނިޝާން ވަދެގެން އައިތަން ފެނުމުން ހީލަމުން ނިކަތް ތެދުވިއެވެ. އަދި އަތުގައި އޮތް ފާންފޮތި ތަށީގައި ބާއްވަމުން ހީލައިފިއެވެ. ދެވަނަ ސިކުންތުގައި ނިކަތުގެ ނޭވާ ހިވީ ހަށީގައި ތާށި ވިހެންނެވެ. ދުރުން ޕޮލިސް ޔުނިފޯރމްގައި ވަދެގެން އައި އަމްރު ފެނުމުން ވަގުތުން ނިކަތްގެ ތަލީގެ ކުޅު ހިކިއްޖެއެވެ. ގަޔަށް ހިފިގައި ހުރި ޔުނިފޯރމްއާއި ބޮލުގައި އަޅާފައިވާ ތޮފިން އެމޫނުގެ ރީތިކަން ކުރިއަށްވުރެ ހަމަ ގައިމްވެސް ރީއްޗެވެ. އަމްރު ނިކަތްއަށް ވި ގޮތް ފެނުމުން ހީލިއެވެ. ވަގުތުމުން ނިކަތު ދެލޯ ބޮޑު ކޮއްލާފައި އަނެއްފާރަށް ބަލާލައިފިއެވެ.\nއޭނާ ހީކޮއްގެން ހުރީ އަމްރުއަކީ އަމިއްލަ ކުންފުންޏެއް ހިންގާމީހެއް ކަމަށެވެ. ތެދެކެވެ. ނަމަވެސް ހަޤީޤަތަކީ އޭނާ ވަޒީފާ އަދާކުރާ ދާއިރާއަކީ ޕޮލިސް ކަމަށް ވުމުންނެވެ. ލޯ ފަރމްއަކީ އަމްރުގެ ބައްޕަގެ ތަނެކެވެ. އަމްރު އޮފް ދުވަސްދުވަހު އެތަނަށް ދިޔަކަމުގައި ވިއަސް އޭނާއަކީ ޕޮލިސް ލޯޔަރ އެކެވެ. ނިޝާން ދެމީހުންގެ މޫނަށް ބަލާލާފައި ހީލިއެވެ. ނަމަވެސް އެއްޗެކޭއެއް ނުބުނެއެވެ. ހަމަގައިމުވެސް ދެމީހުނަށް އެކަކު އަނެކަކު އިނގޭކަން އެނގެއެވެ.\n“އެނގޭތަ؟..” ނިޝާން ދުރުގައި ކޮޅަށްހުރި އަމްރުއަށް ނިއްއަރުވާލަމުން ބުނެލިއެވެ. ބަދަލުގައި އަމްރުގެ ބުމަ ކައިރިވީއެވެ.\n“ބައްޕަ ކައިރީގައި ބުނީމެއްނު… އެއްކަލަ…” ނިކަތް އަނެއްކާވެސް ކަރުކެހިލަމުން ދުރަށް ބަލާލީ އަމްރުގެ ނަޒަރު އޭނާގެ މުނަށް ހުރުމުންނެވެ.\n“އަޅުގަނޑުމެންގެ ލޯ ފާރމްގަ ނިކަތްވެސް މަސައްކަތް ކުރަނީ.. އަނެއް ފަރމްގަ…” އަމްރު އެހެން ބުނަމުން ނިކަތްއަށް ބަލާލިއެވެ. އޭނާއަށް މީގެ ކުރިއަކުންނެއް ނިޝާންގެ އަންހެން ކުއްޖެއް ހުންނަ ކަމެއް ނޭނގެއެވެ. ނަމަވެސް އެނގުމުން އުފާވެސް ވިއެވެ.\n“ނިކޫ މިއީ އަމްރު… ކުރިން އެނގުނަސް ބުނެލީ…” ނިޝާން އެހެން ބުނަމުން ނިކަތް ހިނގައިގަތީ ބޭރަށެވެ. އޭނާއަށް އެތަނުގައި ހުންނަން އުދަނގޫވަނީއެވެ. އަމްރު އޭނާއަށް ބަލާގޮތުން އޭނާ އުދަނގޫ ވަނީއެވެ. ބޮޑަށް ހަނދާންވަނީ މާމަ މަތިންނެވެ. އޭނާއަށް ކުރެވުނު ކަމެއް ނޭނގެއެވެ. ނަމަވެސް އެމީހުން އޭޏާދެކެ ރުޅިއަންނަކަން އެނގެއެވެ. ކުރެވުނު ކަމެއް ނޭނގުނު ނަމަވެސް ހަމަ ގައިމުވެސް އެމީހުން އޭނާދެކެ ރުޅިއާދެއެވެ.\nކާރާއި ހަމައަށް އައިސްފައި ނިކަތު ފުންނޭވާއެއް ދޫކޮއްލިއެވެ. އަދި މައްޗަށް ބަލާލަމުން އޭނާގެ ލޮލުގައިވި އައިނު ނަގައި ބަނޑުގައި ހާކާލިއެވެ. ފަހަތުގައި މީހަކު ހުރިކަން ނޭމގިހުރެ އަނެއްކާވެސް ނިކަތް އެހެން ހަދާލިއެވެ. އަދި ކާރުގެ ދޮރުފަތް ހުޅުވާލީ ތަންކޮޅެއް ބާރަށެވެ. ނަމަވެސް ދޮރުފަތް ފަހަތުގައި ހުރި އަމްރުގެ ފައިގައި ޖެހުނީ ތަންކޮޅެއް ބާރަށެވެ. ނިކަތް ވަގުތުން އަނގަމަތީ އަތް އަޅާލަމުން އަމްރުގެ ރުޅިވެރި މޫނަށް ބަލާލިއެވެ.\n“އެހެން މީހުނަށް ބަލާލިއަސް ގޮތެއް ނުވާނެ…” އަމްރު އެހެން ބުނަމުން އަތުން ތަންކޮޅެއް ބާރަށް ދޮރުފަތުގައި ޖަހައި އެތެރެއަށް ކޮއްފާލިއެވެ.\n“އަމްރުދޯ މިތަނުގަ ވަގަށް ހުންނަނީ…” މިފަހަރު ނިކަތްވެސް ދޫކުރާކަށް ބޭނުމެއް ނުވިއެވެ. މިމީހަކު އޭނާގެ އެއްވެސް ކުށެއް ނެތި އަބަދުހެން ހުންނަނީ އޭނާދެކެ ރުޅިއައިސްފައެވެ.\n“އެހެންތަ..” އަމްރު ފިޔަވަޅެއް ކައިރިއަށް އަޅާލަމުން ބުމައަރުވާލިއެވެ. ނިކަތު ވަގުތުން ޖެހުނީ ކާރުގައެވެ. އޭނާ ތިރިއަށް ބަލާލީ އެވަގުތު އަމްރުގެ މޫނަށް ނުބަލާށެވެ. އެއީ އޭނާ ނުވެސް ދަންނަ މީހެކެވެ. ނަމަވެސް އޭނާއަށް ދުވަހަކުވެސް މިފަދަ ބިރެއް ނުނީ މިކަހަލަ އިހްސާސެއް އެހެން މީހެއްގެ ފަރާތަކުން ނުވެއެވެ.\n“ނިކަތް ގޮވައިގެން ތަނަކަށް ދާން މިއައީ” ދުރަށް ޖެހިލަމުން އަމްރު އެހެން ބުނެލިއިރު އެމޫނުގައި ފިރިހެންވަންތަ ހިނިތުންވުމެއް ވިއެވެ.\n“ކޮންތާކަށް…” ނިކަތް އަދިވެސް ހުރީ ތިރިއަށް ބަލާށެވެ. އަމްރު ދުރަށް ޖެހުމުން އޭނާ ވަގުތުން ފުން ނޭވާއެއް ދޫކޮއްލަމުން ބަލާލިއެވެ. އޭރު އަމްރު ހުރީ ތޮފި ނަގައިގެން ދުރަށް ބަލަހައްޓައިގެންނެވެ.\nނިކަތް ކާރަށް އަރައި ސްޓާޓް ކޮއްލީ އަމްރު ބުނި ތަނަކަށް ދާށެވެ. އަމްރު ދައްކާ ގޯޅި ތަކަށް އަޅަމުން ދިޔަ ނިކަތް ހައިރާންވީ ބްރިޖްއާއި ދިމާލަށް ދާށޭ ބުނުމުންނެވެ. އަމްރު ކިޔައިދިނީ ހުޅުމާލޭގައި އަންހެނަކާއި ބެހހި ވަރަށް ރަހުމް ކުޑަކޮށް މަރާލާފައި އޮތް ވާހަކައެވެ. އަދި ނިކަތް މިހާރު ކްރިމިނޯލިޖީ ކިޔަވަމުން ގެންދާތީ އެގެ ދައްކާލަން ބޭނުންވާކަމަށް ބުނެލިއެވެ. ފަހަރުގައި އެގެއިން އިތުރު މައުލޫމާތެއް ލިބިދާނެއެވެ. ބްރިޖް މަތިން ދުއްވާފައި ކާރު ދިޔައިރު ނިކަތު އިރުއޮރު ކޮޅާއި މޫދާއި ދިމާލަށް ބަލާލައެވެ. އޭނާ ގޮނޑިގައި ހަމަ ޖެހިލަމުން ފަހަތުގައި ފޯނާއި ކުޅެންއިން އަމްރުއަށް ބަލާލިއެވެ. އަދި މޫނު ހަދާލިއެވެ. ހީވަނީ ޑްރައިވަރެއްގެ މަޤާމް ނިކަތްއަށް ދީފައި ހުރިހެންނެވެ. ތުންފިއްތާލަމުން ނިކަތް ކުރިމައްޗަށް ބަލާލިއެވެ. ހުޅުމާލޭގައި ޕޮލިހުން ރީނދޫ ކުލައިގެ ޓޭޕް ދަމާފައިވާ ގެއެއް ކައިރިއަށް ކާރު ހުއްޓަމުން ނިކަތު ފަހަތަށް ބަލާލަމުން މިހޭ އަހައިލިއެވެ. އަމްރު ބޯ ޖަހާލަމުން ނިކުމެއްޖެއެވެ.\nއެތެރެއަށް ވަދެގެން ދިޔަ ދެމީހުން ގޭގެ އެކި ސަރަހައްދައް ބަލާލިއެވެ. ދެބުރިއަށް ނަގާފައިވާ ގޭގެ އެކި ދިމަދިމާލުގައި ހުރީ އެއްޗެހިތައް އުކާލާފައެވެ. ހީވަނީ އެކަކު އަނެކަކަށް އެއްޗެހިތަށް އުކާފައިވާހެންނެވެ. ނިކަތް އެންމެ ބޮޑަށް ހައިރާންވީ ހުރިހާ އެއްޗެއް އުކާފައި ހުރިއިރުވެސް ބަދިގޭގެ ވަޅިތަށް ހުރި ތާނގައި ހުރުމުންނެވެ. އަދި ތެލިތަށިވެސް ހުރީ އެއެއްޗެހީގެ މަޤާމްގައެވެ. އާންމު ގޮތެއްގައި ގިނަ މީހުން އައިސް ނަގާނީ ވަޅިއެވެ. މިމީހަކު މިގޭގެ މީހާ މަރައިލީ ކޯއްޗަކުން ތޯ ބަލާހިތުން ނިކަތު ކެއްމަދުވިއެވެ. އޭނާ ދެން ދިޔައީ ހިނގައިގަތީ މައްޗަށް ދާށެވެ. ނަމަވެސް ކުއްލިއަކަށް އަމްރު ލަތްކެއް ޖަހާލާފައު ގެނެސް ނިކަތު އޭނާގެ މޭގައި ޖައްސާލިއެވެ. ނިކަތުގެ ބުރަކަށި އައިސް ޖެހުނު އަމްރުގެ މެއަށް ކުޑަކޮށް ތަދުވެސް ވިއެވެ.\n“ވަޓް އާރ ޔު ޑުއިން…” ނިކަތް ބުނަން އުޅުނު ބަސް ކަރުގައި ތާށުވީ އަމްރު އޭނާގެ އަނގަމަތީގައި އަތް އެޅުމުންނެވެ. އަމްރު ވަގުތުން ނިކަތު ގަދަކަމުން ކަހަލަ ގޮތަކަށް ގެނެސް ދުރުގައި ހުރި ބޮޑު ސޯފާތަކުގެ ފުރަގަހަށް ވަދެއް ޖެއެވެ. ސޯފާތަކާއި ފާރާ ދެމެދުގައިވި ތަންކޮޅެއް ވަދެ، ނިކަތް އޭނާއާއި ދިމާލަށް އަނބުރާލަމުން އަމްރު ބޯ ހޫރާލިއެވެ.\n“މިގޭގައި އަހަރުމެން އެކަނި އެއްނޫން..” އަމްރު އެހެން ބުނީ ވަރަށް މަޑުން ކަމުގައިވިއަސް ހީވީ ބާރަށް ބުނިހެންނެވެ. ނިކަތްގެ ހިތް އެވަގުތު ހީވީ ހަށިގަނޑުން ބޭރަށް ފުންމާލައިފާނެ ހެންނެވެ. މުނި އުމުރުގައިވެސް އޭނާ އެހައި ބިރެއް ނުގަނެއެވެ.\n“ޝުޝްޝް ނިކޫ…” ނިޝާން އެހެން ބުނި ހަނދާންވި އަމްރު ތުންފަތުގައި އިނގި ޖައްސާލަމުން ބޯހޫރާލިއެވެ. އެމަންޒަރު ފެނުނު ނިކަތު ވަގުތުން ހުއްޓުން އެރި ކަހަލައެވެ. ނޭނގޭ ފަދަ ބިރުވެރިކަމެއް އޭނާ ވަށާލިއެވެ.\n“ޝުޝްޝް ރުކޫ…” އަންހެން އަޑަކުން އޭނާގެ ކަންފަތް ކައިރީގައި އެހެން ބުނިހެން ހީވެފައި ނިކަތު ކަނާތް ފަރާތަށް ބަލާލިއެވެ. މިވާނީ ކީއްހެއްޔެވެ. ހަމަގައިމުވެސް ދެންމެ އޭނާއަށް އަންހެން އަޑެއް އިވުނެވެ.\n“ޝުޝްޝް ރުކޫ..” އަނެއްކާވެސް އެއަޑު އިވުނުހެން ހީވެގެން ނިކަތް ބަލާލިއެވެ. އަމްރުއަށް ކަމެއް ގޯސްވެއްޖެހެން ހީވުމުން ނިކަތްގެ އަތުގައި ހިފައި އޭނާއާއި ދިމާލަށް އަނބުރާލިއެވެ. އަދި މަޑުމަޑުން ނިކަތް ހާސްވެފައިވާ މޫނު އޭނާއާއި ދިމާލަށް އަނބުރާލިއެވެ. ނިކަތައަށް ކޮންމެވެސް ކަމެއްޖެކަން އޭނާއަށް އިހްސާސް ކުރެވުނެވެ. އަމްރު ނިކަތު ގެނެސް އޭނާގެ މޭގައި ޖައްސާލަމުން ނިކަތުގެ އަނގަމަތިން އަތް ނައްޓާލިއެވެ. ނިކަތު ލޯމަރާލީ ސިޑިން މީހަކު ފައިބައިގެން އަންނަ އަޑު އިވުމުންނެވެ. އެންމެ މީހެއް ނުނޭވެ. ދެމީހުންގެ އަޑު އޭނާއަށް އިވުނެވެ. އަންހެނަކާއި ފިރިހެނެކެވެ.\nނިކަތް ބޮޑަށް އަމްރުގެ މޭގައި މޫނު ފޮރުވާލިއެވެ. އޭނާހުރީ ނޭވާވެސް ނުލައެވެ. ނޭވާލާންވެސް އޭނާ ބިރުގަތީ ކީއްވެކަމެއް ނޭނގެއެވެ. އެކަން އިހްސާސްވި އަމްރު އޭނާގެ އަތް ނިކަތްގެ ބުރަކަށީގައި އަތްޖައްސާލަމުން އޭނާއާއި ކައިރިކޮއްލިއެވެ. ނިކަތްއަށް އަމްރުގައިން ދުވި މީރުވަހުން އިތުރަށް ކައިރިވެވުނެވެ. ސިޑިން ފައިބައިގެން އައި ދެމީހުންގެ ފިޔަވަޅު ކައިރިވި ވަރަކަށް އަމްރުގެ ހިތްވެސް ދިޔައީ ތެޅެމުންނެވެ. ދެމީހުންނެއް ނޫނެނެ. ތިންމީހުންނެވެ. ހަމަގައިމުވެސް ބޮޑު ދެފިރިހެނުންނާއި ބޮޑު އަންހެނެކެވެ. އެކަކު އައިސް ސޯފާގައި އިށީނުމާއެކު ސޯފާތަންކޮޅެއް ފަހަތަށް ޖެހުނެވެ. އެދޭތެރެއަށް އިތުރަށް ތާށުވި އަމްރު ލޯމަރާލިއެވެ. މިވަގުތު ތިންމީހުންނާއި އޭނާ އެކަނި އެއްވަރު ނުވާނެކަން އެނގުމުން އަމްރު ހަދާނެ ގޮތެއް ނޭނގުނެވެ.\n“ހައި ހޭޓް ދެޓް ބިޗް…” އަންހެން އަޑުގެ ވެރިޔާ އެހެން ބުނިއިރު އެއަޑު ގައިވި ރުޅިވެރިކަން ނިކަތްއަށް ނަގައި ގަނެވުނެވެ.\n“އެކަމް ރަނގަޅު ކަމެއްތަ އަހަރުމެންނަށް މިކުރެވުނީ…” ދުރުން ފިރިހެން އަޑެއް އިވިގެން ދިއުމުން އަމްރު ބުމަ ކައިރި ކޮއްލިއެވެ. އޭނާ ދަންނަ އަޑެކޭ ހިތް ބުނީ ކީއްވެ ކަމެއް ނުވިސްނުނެވެ.\n“ހެއި ހެއި.. އޭނާ މަރުވިއަސް ތި ދެމީހުން މަރުވެފައި އޮތްވައިވެސް ޔޫސް ކޮއްލެވިއްޖެ އެއްނު…” އެއަޑު އިވުނު ނިކަތްގެ ފައިން ވާގި ދޫވި ކަހަލައެވެ. އިންސާނުންގެ ސިފައިގައި ތިބި ހައިވާނުންނެވެ. މަރުވީ އަންހެނެއްކަން އެނގުނަސް ކިހިނެއް ކަމެއް ނޭނގެއެވެ.\n“ހަބަރުތައް ބެލިންތަ… ގިނަމީހުން ހީކުރަނީ ރޭޕް ކުރީމައޭ އޭނާ މަރުވީ..” އެހެން ފިރިހެނެއްގެ އަޑު އެތަނުން ގދެވަނައަށް ހުރިމީހާގެ އަޑި އިވިގެން ދިޔައެވެ.\n“ހެހެހެހެ…. އަހަރެން ކޮންމެ ދުވަހަކުހެން ކާއެއްޗެއްސަށް ބްލީޗް އަޅަން… އެންޑް އިއްޔެދެން ތަންކޮޅެއް ގިނައިން ދެވުނީ… އޭނާއަށް ފާހަގަވީމަ އައި ހެޑް ނޯ ޗޮއިސް” އަންހެން މީހާ އެހެން ބުނަފައި ހީގަނެއްޖެއެވެ.\n“ޕޯސްޓް މޯޓަމް ނުހަދާނެތަ؟” އެންމެ ފުރަތަމަ ވާހަކަ ދެއްކު ފިރިހެންމީހާގެ އަޑު ޖެހުމުން އަމރު އަނެއްކާވެސް ލޯ ކުޑަކޮއްލިއެވެ.\n“އޭނާގެ އާއިލާ އެކަހަލަ ކަންތައް…”\n‘ޕޮލިސް ކާރުގެ އަޑު…” އަނެއްކާވެސް ދަންނަ އަޑުއިވުމުން އަމްރު ލޯ ހަނިކޮއްލަމުން ލޯމަރާލައިގެން އަވަސްއަވަހާއި ނޭވާލާން އިން ނިކަތްގެ ބޮލުގައި ފިރުމާލިއެވެ. އެކަން އިހްސާސް ކުރެވުނު ނިކަތް ލޯހުޅުވާލަމުން އަމްރުގެ މޫނަށް ބަލާލިއެވެ. ޕޮލިހުންނަން އެތަނަށް އަންނަން އޮތީ ދިހައެއް ޖަހާއިރު ކަމުގައިވިއަސް ކުރިން އައީ އަމްރުގެ މެސެޖްއަކަށެވެ. ނަމަވެސް އައިލެއް ތަންކޮޅެއް ލަހީއެވެ. ކާރުގެ ބަރުގޮން އިންޑިއާ މީހުން އިވޭވަރަށް ބާރުކޮއްގެން އައުމުން އެންމެނަށްވެސް އަޑު އިވޭނެއެވެ. ޕޮލިހުން އައިސް އެގެއަށް ވަނުމުން އަމްރު ތެދުވީ ނިކަތްވެސް ގޮވައިގެންނެވެ. އެމަންޒަރު ފެނުނު މީޒާން ދެލޯ ބޮޑު ކޮއްލަމުން ނުލަފާ ފާޑަކަށް ހީލައިފިއެވެ. ވަގުތުން އަމްރު ނިކަތުގެ ގައިން ދޫކޮއްލިއެވެ.\nHeyy waitt…!!! Meezaan ae amruge best buddy dhw… wat the!!!!\nIf u r makin the story this interesting then pls upload soon… curiosity is killing me ????\nLuv this story❤❤\nohh ruhy is back raadhu ves genacheyy\nWho’s roohee.. masha get nuvey mi vaahaka eh.. plx someone explain this in short\nދީނީ ލޯބި January 19, 2017


1 aharuge kaamiyaabu thafaas hisaabun! | Mihaaru\nވެރިކަމުގެ ހުވާކުރުމުގެ ރަސްމިއްޔާތުގައި ރައީސްގެ ދެކަނބަލުން ބައިވެރިވެވަޑައިގަންނަވަނީ. --ފޮޓޯ/މިހާރު\nއެއް އަހަރުގެ ކާމިޔާބު ތަފާސްހިސާބުން!\n17 ނޮވެމްބަރ 2019 - 11:54 66 comments\nރައްޔިތުން އުއްމީދުކުރީ ހެޔޮބަދަލަކަށެވެ؛ އެ ބަދަލުގެ މިސްރާބު އިދިކޮޅަށް ގޯސްކޮށް ފެނުނު ނަމަވެސް ސަރުކާރުން އާއްމުކުރި އަދަދުތަކުން ފެންނަ ގޮތުގައި ވެރިކަމުގެ އެއް އަހަރު ކާމިޔާބެވެ.\nރައީސް އޮފީހުން "މިހާރު"އާ ހިއްސާކުރި ތަފާސްހިސާބަށް ބަލާއިރު، ރައީސް އިބްރާހިމް މުހައްމަދު ސޯލިހް ވެވަޑައިގަތް ވައުދުތައް ފުއްދެވުމަށް ހުރިހާ ދާއިރާތަކަކުން ވެސް ވަނީ މަސައްކަތް ފަށައިފަ އެވެ. ފުރަތަމަ އަހަރު ބިޔަ މަޝްރޫއުތަކެއްގެ ބިންގާ ނޭޅި ނަމަވެސް އާއްމު ރައްޔިތުންގެ ދިރިއުޅުމަށް ހެޔޮ ބަދަލު ގެނައުމުގެ ކަންކަން ތަންފީޒު ކުރަން ފަށައިފި އެވެ. އަސާސީ ޚިދުމަތްތަކަށް އިސްކަންދީގެންނެވެ. ފެނާއި ކަރަންޓާއި ނަރުދަމާ އާއި މަގު ހެދުން ފަދަ މަޝްރޫއު ގިނަ ރަށްތަކެއްގައި ކުރިއަށް އެބަދެ އެވެ.\nމުޖުތަމައުގެ އަމާންކަމާއި ހަމަޖެހުން ގާއިމްކުރަން ކުރި މަސައްކަތުގެ ނަތީޖާ ވެސް ރަނގަޅެވެ. ނުހައްގުން މީހުން ހައްޔަރުކޮށް ޖަލަށް ނުލަ އެވެ. ގާނޫނުއަސާސީން ކަށަވަރުކޮށްދީފައިވާ ހައްގުތައް މި ސަރުކާރަކުން ނުހިފަހައްޓަ އެވެ.\nރާއްޖޭގެ އެއްވެސް ރަށެއް ބާކީ ނުކޮށް ތަރައްގީގެ ޕްލޭން އެކަށައަޅައި އިފްތިތާހްކޮށްފައިވާ އިރު ދެން އޮތީ، އެ މަޝްރޫއުތަކުގެ ފެށުމެވެ. ސަރުކާރުން ރައްޔިތުންނަށް ދޭ ޚިދުމަތްތައް ލަސްކަމަށް ބުނާ ވާހަކަ އާއި އެދެވޭ ބަދަލެއް ނުފެންނަ ކަމުގެ ރައްދު ދިނީ މި ހިސާބުތަކުންނެވެ.\nތައުލީމީ ދާއިރާ އަށް ބޮޑު ބަދަލެއް\nމި ސަރުކާރުގެ ފުރަތަމަ 100 ދުވަހުގެ ތެރޭގައި އަދި އޭގެ ފަހުން، އެންމެ ބޮޑު އިސްކަމެއް ދީފައިވާ އެއް ދާއިރާއަކީ ތައުލީމެވެ. މި ދާއިރާ އިން އެއް އަހަރަށް ރައީސް ވެވަޑައިގަތް ގިނަ ވައުދުތައް ތަންފީޒުކުރަން ފަށައި ހެޔޮބަދަލެއް ވެސް ވަނީ ފެންނަން ފަށައިފަ އެވެ.\nމާލެ: ސެޕްޓެމްބަރު 12، 2019: ސާނަވީ އިމްތިހާންގައި ބައިވެރިވެ ވަނަތައް ހޯދި ދަރިވަރުންނަށް އިނާމު ދިނުމަށް ދަރުބާރުގޭގައި ބޭއްވި ރަސްމިއްޔާތުގެ ތެރެއިން.---ފޮޓޯ: ހުސައިން ވަހީދު /މިހާރު\n- ރާއްޖޭގެ ހުރިހާ ސްކޫލެއްގައި ނާސްތާ ދޭން ފެށި.\n- ހިލޭ ޑިގްރީ އަށް ކިޔަވައިދިނުމުގެ ޕްރޮގްރާމް އިފްތިތާހުކޮށް ގިނަ ދަރިވަރުންތަކެއް ވަނީ ރަޖިސްޓްރީވެފައި.\n- ސްޓޫޑެންޓް ލޯން 500 ދަރިވަރުންނަށް ދީފައިވޭ.\n- ސްޓޫޑެންޓް ލޯންގެ އިންޓަރެސްޓް ރޭޓް ފަަސް ޕަސެންޓުން ތިން ޕަސެންޓަށް ވަނީ ކުޑަކޮށްފައި. ކުރިން ކިޔަވަމުން އައި ދަރިވަރުންގެ ތެރެއިން 60 ޕަސެންޓް ދަރިވަރުންގެ ލޯން އިންޓަރެސްޓް ރޭޓު ވަނީ ކުޑަކޮށްފައި.\n- އެއް ދަންފަޅި އަށް ގިނަ ސްކޫލްތަކެއްގައި ކިޔަވައިދޭން ފެށި.\n- 20 ރަށެއްގައި ކްލާސް ރޫމް އެޅުމުގެ މަސައްކަތް ފެށި.\n- ހައިއެޗީވާސް ސްކޮލަޝިޕް ސްކީމްގެ ދަށުން އޯއީސީޑީ ގައުމުތައް ހިމެނޭ ގޮތަށް ބޭނުން ގައުމަކަށް ކިޔަވަންދެވޭ ގޮތައް އުސޫލު ބަދަލުކުރުން.\n- ޖީސީއީ އޭ ލެވެލް އިން އެއް ވަނަ ހޯދާ ދަރިވަރުން އިހްތިޔާރުކުރާ ޔުނިވަސިޓީއަކުން ބޭނުންވާ ޕްރޮގްރާމަކުން ފުރަތަމަ ޑިގްރީ ހާސިލްކުރަން ސްކޮލަޝިޕްދިނުން.\nފަސް އަހަރަށް ސަރުކާރުން އެކުލަވާލި ޕްލޭން ރައީސް އިފްތިތާހްކޮށްދެއްވަނީ. --ފޮޓޯ/މިހާރު\nސިއްހީ ދާއިރާ އަށް ކުރިއެރުން\nހދ. ކުޅުދުއްފުށީ ހޮސްޕިޓަލްގައި ސީޓި ސްކޭނާއި ހިތުގެ ފަރުވާ ފެށުމާ އެކު އައިޖީއެމްއެޗަށް ލުއި ވެއްޖެ އެވެ. ކިޔޫ ވަރަށް ބޮޑުތަން ކުޑަވެއްޖެ އެވެ. ސަރުކާރުގެ އިސް އޮފިޝަލަކު ވިދާޅުވީ ސިއްހީ ދާއިރާ އިން ހޯދައި ދެއްވަން ރައީސް އިބްރާހިމް މުހައްމަދު ސޯލިހް ވައުދުވެވަޑައިގަތް ކުރިއެރުމަކީ މިއީ ކަމަށެވެ.\nކުޅުދުއްފުށީ ހޮސްޕިޓަލް އެކަންޏެއް ނޫނެވެ. އެ ހޮސްޕިޓަލް ހިމެނޭ ގޮތުން ޓާޝަރީ ފެންވަރަށް ފަސް ހޮސްޕިޓަލް ތަރައްގީ ކުރުމަކީ މި ސަރުކާރުގެ ވައުދެކެވެ. އެ މަސައްކަތް އެ އޮތީ ފަށައިފަ އެވެ. އަމާޒަކީ ރާއްޖޭގެ މައި ހޮސްޕިޓަލް، އައިޖީއެމްއެޗަށް ރައްޔިތުން ބަރޯސާވެފައި އޮތް މިންވަރު ކުޑަކުރުމެވެ.\nނަފްސާނީ ބަލިތަކަށް އައިޖީއެމްއެޗުގައި ކްލިނިކެއް ހުޅުވައި ރައީސް ވާހަކަފުޅު ދައްކަވަނީ. --ފޮޓޯ/މިހާރު\nރައީސް އިބްރާހިމް މުހައްމަދު ސޯލިހް ވިދާޅުވެފައިވާ ގޮތުގައި، މި ސަރުކާރުގެ ސިއްހީ ހިދުމަތުގެ ސިޔާސަތަކީ ރައްޔިތުންނާ ވީހާ ގާތުން، އެ މީހަކު ހުރި ރަށަކުން ނޫނީ އެ އަތޮޅަކުން އެކަށީގެންވާ ފަރުވާ ފޯރުކޮށްދިނުމެވެ. އެކަން ކޮށްދެވޭނީ ލާމަރުކަޒީ އުސޫލުން ރާއްޖޭގެ ސިއްހީ ނިޒާމަށް ބަދަލުތަކެއް ގެނެސް ސިއްހީ މަރުކަޒުތަކާއި ހޮސްޕިޓަލްތަކުގެ ފެންވަރު ރަނގަޅުކޮށްގެން ކަމަށް ވިދާޅުވި އެވެ. ބޭސްކުރަން މާލެއަށް ކުރާ ދަތުރުތައް ވެސް ހުއްޓުމަކަށް ގެނައުމަކީ ސަރުކާރުގެ އަމާޒު ކަމަށް ވެސް ވިދާޅުވި އެވެ.\nމި އަމާޒަށް ވާސިލްވާން، އެއް އަހަރުގެ ތެރޭގައި ގިނަ ކަންކަން ކޮށްފައިވާ ކަމަށް ރައީސް އޮފީހުން ބުންޏެވެ.\n- ރީޖަނަލް ހޮސްޕިޓަލްތަކަށް ބޭނުންވާ ވަސީލަތްތައް ހަމަކޮށް ރާއްޖޭގެ ފަސް ސަރަހައްދުގައި ޓާޝަރީ ހޮސްޕިޓަލް ހެދުމުގެ މަސައްކަތް އެބަދޭ.\n- ފަސް ހޮސްޕިޓަލުގައި ވެސް ސީޓީ ސްކޭން ހެދުމުގެ އިތުރުން ބޮޑެތި ބަލިތަަކަށް ފަރުވާ ހޯދުމާއި އޮޕަރޭޝަން ކުރުމުގެ ޚިދުމަތް ލިބޭނެ. އަދި ކުޅުދުއްފުއްޓާއި އައްޑޫ ސިޓީގައި އެމްއާރުއައި ޚިދުމަތް ފޯރުކޮށްދިނުމަށް މި އަހަރު ނިމުމުގެ ކުރިން ފެށޭނެ.\n- އުތުރާއި ދެކުނުގައި ޑައިލިސިސް ޚިދުމަތް ތަރައްގީކުރުން.\n- ނެޝަނަލް ސެންޓަ ފޮ މެންޓަލް ހެލްތު އުފައްދައި ނަފްސާނީ ބަލިތަކަށް އާސަންދައިގެ ދަށުން ފަރުވާދޭން ފެށުން. ކުރު މުއްދަތެއްގައި 4000 އަށް ވުރެ ގިނަ މީހުން ވަނީ ފަރުވާ ހޯދާފައި.\n- އާސަންދަ ޚިދުމަތް ރަނގަޅުކޮށް، ހިންގުން ހަރުދަނާ ކުރުމަށް މަސައްކަތް ކުރުން.\n- ދުންފަތުގެ އިސްތިއުމާލުކުރުމުން ލިބޭ ގެއްލުމާ ގުޅޭ ގޮތުން ސިނގިރެޓް ފޮށީގެ ބޭރުގައި ތަސްވީރު ޖެހުން ލާޒިމުކޮށް ވަކިވަކިން ސިގިރޭޓް ވިއްކުން މަނާކުރުން.\n- ހިއުމަން ޕެޕިލޯމާ ވައިރަސް ވެކްސިން (އެޗްޕީވީ) ވެކްސިން ޖެހުމުގެ ގައުމީ ޕްރޮގްރާމް އިފްތިތާހްކޮށް އުމުރުން 10 އަހަރާއި 14 އަހަރާ ދެމެދުގެ އަންހެން ކުދިންނަށް އެވްޕީވީ ވެކްސިން ދިނުމަށް ކެމްޕޭން ހިންގަން ފެށުން.\nދިރިއުޅުމުގެ ހާލަތު ރަނގަޅުކޮށް ހަމަޖެހުން ގާއިމްކޮށްދިނުން\nސަރުކާރުން ގަބޫލުކުރާ ގޮތުގައި އެއް އަހަރުގެ އެންމެ ބޮޑު ކާމިޔާބީ އަކީ ގައުމުގައި ހަމަޖެހުން ގާއިމްކޮށްދިނުމެވެ. މިދިޔަ އަހަރު ދުވަހުގެ ތެރޭގައި ނުހައްގުން އެއްވެސް މީހަކު ހިފައި ހައްޔަރު ނުކުރެވެ. ސަރުކާރަށް ފާޑުކިޔާ މީހުންނަށް ބިރެއް ނުދައްކަ އެވެ. ހިޔާލުފާޅުކުރުމުގެ މިނިވަންކަމަށް ހުރަހެއް ނާޅަ އެވެ.\nރައީސް އޮފީހުން ދިން މައުލޫމާތުތަކުގައިވާ ގޮތުން، ނުރައްކާތެރި ކުށްތަކުގެ އަދަދު 2018 ވަނަ އަހަރާ އަޅާބަލާއިރު ތިން ޕަސެންޓަށް ވަނީ ދަށްވެފަ އެވެ. ނުރައްކާތެރި ބޮޑެތި ކުށްތައް މަދުވެފައިވާ އިރު ގޭންގް މާރާމާރީގައި އެކަކު ވެސް މަރުނުވާ ކަން ތަފާސްހިސާބުގައި ފާހަގަކޮށްފައިވެ އެވެ.\nރައްޔިތުންގެ ދިރިއުޅުމަށް ހެޔޮބަދަލުތަކެއް ގެނެސްދޭން ވެސް މި އަހަރު ގިނަ ކަންކަން ތަންފީޒުކުރަން ފަށާފައިވެ އެވެ.\nމާލެ: ޑިސެމްބަރު 29، 2018- ޓޫރިޒަމް މިނިސްޓްރީން އިންތިޒާމުކޮށްގެން ބާއްވާ ގެސްޓްހައުސް ސިމްޕޯސިއަމް ފެށުމުގެ ތެރެއިން،----ފޮޓޯ: އަހުމަދު ނިޝާތު/މިހާރު\n- ސަރުކާރުގެ މުވައްޒަފުންނަށް މުސާރައާ އެކު6މަސްދުވަހުގެ މެޓާނިޓީ ލީވް އަދި 1 މަސްދުވަހުގެ ޕެޓާނިޓީ ލީވް ކަނޑައެޅުން.\n- އެކަނި ދަރިން ބަލަހައްޓާ މައިން ނުވަތަ ބަފައިންނަށް މާލީ އެހީ ދިނުމާ ބެހޭ ގަވާއިދަށް އިސްލާހު ގެނެސް މަހެއްގެ މައްޗަށް އާއިލާއަކަށް އެންމެ ގިނަވެގެން ދެވޭ އަދަދު 10،000 ރުފިޔާއަށް މަތިކުރުން.\n- ނުކުޅެދުންތެރިކަން ހުންނަ ކުދިންނާއި އެކަނި ދަރިން ބަލަހައްޓާ މައިން ނުވަތަ ބަފައިން ބަލަހައްޓާ ކުދިންނަށް ދެވޭ މާލީ އެހީތެރިކަން އެކަށީގެންވާ ގޮތެއްގައި ފޯރުކޮށްދިނުމުގެ މަސައްކަތް.\n- ރާއްޖޭގެ އެކި ކަންކޮޅުތަކުގައި ޑީޓޮކްސިފިކޭޝަން ސެންޓަރުތައް ގާއިމްކުރުން.\n- ކައުންސިލްތައް ބާރުވެރިކުރަން ގާނޫނަށް ބޮޑެތި އިސްލާހުތައް ހުށަހެޅުން.\n- އޭސީސީ އަށް މެމްބަރުން އައްޔަންކޮށް، ދެން ހުރި މިނިވަން ކޮމިޝަންތަކަށް ވެސް އާ މެމްބަރުން އައްޔަންކުރަން ފެށުން.\n- ޝަރުއީ ދާއިރާ އިސްލާހު ކުރުމުގެ މަސައްކަތް ފެށުން. ފަނޑިޔާރުންގެ ގާނޫނާއި ޖުޑީޝަލް ސާވިސް ކޮމިޝަންގެ ގާނޫނަށް ބަދަލުތައް ގެނެސް ސުޕްރީމް ކޯޓުގެ ބެންޗަށް އާ3ފަނޑިޔާރުން އައްޔަންކުރުން.\n- މަރުތަކާއި ގެއްލިފައިވާ މީހުންގ މައްސަލަތަކާއި ކޮރަޕްޝަންގެ މައްސަލަތައް ބަލަން އުފެއްދި ކޮމިޝަންގެ މަސައްކަތްތައް ފަށައި މުހިއްމު ހޯދުންތަކެއް ހޯދުން.\n- މިނިވަން މުއައްސަސާތަކަށް ސަރުކާރުން ސިޔާސީ ނުފޫޒު ނުފޯރުވުން. އެ މުއައްސަސާތަކަށް މިނިވަންކަމާ އެކު ބިރުވެރިކަމެއް ނެތި މަސައްކަތް ކުރުމަށް ޖާގަ އޮތުން.\n- އެއްވެސް ނޫސްވެރިއަކަށް އަދި ނޫސް ހިންގާ ފަރާތަކަށް ވެސް ސަރުކާރުގެ ނުފޫޒެއް، ބިރުވެރިކަމެއް ނެތި މަސައްކަތްކުރުމުގެ މާހައުލު އޮތުން.\nވިޔަފާރި އާއި އިގްތިސާދީ ގޮތުން ވެސް މި އަހަރަށް ކަނޑައެޅި ވައުދުތަކާ މެދު ސަރުކާރުން ހިތްހަމަޖެހެ އެވެ. ކުދި އަދި މެދުފަންތީގެ ވިޔަފާރިތައް ކުރިއަރުވައި ތަރައްގީކުރަން އެފަދަ ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށްދިނުމަށް އެސްއެމްއީ ބޭންކެއް ވަނީ އުފައްދައިފަ އެވެ. ވިޔަފާރި އަށް ފަހި މާހައުލެއް ގާއިމްކޮށްދިނުމަށް، ފިނޭންސް މިނިސްޓްރީ އިން ވަނީ ހަމައެކަނި ކުދި ވިޔަފާރިތަކަށް 2.5 މިލިއަނަށް ވުރެ ދަށުގެ ބިޑްތަކަށް ކުރިމަތިލެވޭނެ ގޮތަށް މާލިއްޔަތު ގަވާއިދު އިސްލާހުކޮށްފަ އެވެ.\nޓެކްސްގެ ނިޒާމް ހަރުދަނާކުރަން ގެނެސްފައިވާ ބަދަލުތައް ވެސް ސަރުކާރުން ފާހަގަކުރެ އެވެ.\n- އިންކަމް ޓެކްސް ބިލް އެކުލަވާލައި މަޖިލީހަށް ފޮނުވުން.\n- ޓެކްސް ޕޮލިސީ އަދި އެޑްމިނިސްޓްރޭޝަން ހަރުދަނާކުރަން ޓެކްސް ނެގުމާ ބެހާ އިދާރީ ގާނޫނު އިސްލާހުކޮށް މީރާ އަކީ ސިޔާސީ ނުފޫޒުން އެއްކިބާވެފައިވާ މުއައްސަސާއަކަށް ހެދުން.\nޓޫރިޒަމްގެ ދާއިރާ ކުރިއަރުވަން ވެސް އެއް އަހަރުގެ ތެރޭގައި، ގިނަ ކަންކަން ޕްލޭންކޮށް، ތަންފީޒުކުރަން ވަނީ ފަށައިފަ އެވެ.\n- ގެސްޓްހައުސް ވިޔަފާރި ތަރައްގީކުރަން 69 މިލިއަން ރުފިޔާގެ ލޯން ދޫކުރުން.\n- ޓޫރިޒަމް ފުޅާކުރަން އެއް އަހަރުގެ ތެރޭގައި 90 ގެސްޓްހައުސް (1336 އެނދު) ހުޅުވުން.\n- ގެސްޓު ހައުސްތަކުން 518 ވަޒީފާ އުފެއްދުން.\n- ޓޫރިޒަމް މަންޒިލެއްގެ ގޮތުގައި ރާއްޖެ އިޝްތިހާރު ކުރަން ބޭރުގެ އެކި ގައުމުތަކުގައި 26 ޓޫރިޒަމް ފެއާ އާއި 13 ރޯޑްޝޯ ބޭއްވުން.\n- މަސްވެރިކަމަށް ފަހި މާހައުލެއް ގާއިމްކުރަން މަސްވެރިކަމުގެ ގާނޫނު އެކުލަވާލައި އަމަލުކުރަން ފެށުން.\n- ކަނޑުމަހުގެ ބާވަތްތައް މަސްވެރިންގެ އަތުން ގަނެވޭނެ އެންމެ ކުޑަ އަގެއް ކަނޑައެޅުން.\n- ރާއްޖޭގެ ކަނޑުގެ ސަރަހައްދަށް ބޭރުގެ މަސްބޯޓުތައް ވަދެ މަސްވެރިކަން ކުރުމަށް ހުއްދަދިނުން ހުއްޓާލުން.\n- ދޮށީގެ މަސްވެރިކަމުންބާނާ ކަޅުބިލަ މަސް ގަތުމަށް އަދި ޕްރޮސެސް ކުރުމަށް5ކުންފުންޏަށް މިހާރު ދެވިފައިވާ އެކްސްކްލޫސިވިޓީ އުވާލުން.\n- 11 މިސްކިތެއް އިއާދަކުރަނިވި ހަކަތިން އޭސީ ކުރުމުގެ މަސައްކަތް ކުރިއަށްދޭ.\n- މިސްކިތް އެޅުމުގެ މަސައްކަތް 8 ރަށެއްގައި ކުރިއަށް އެބަދޭ.\n- މާލޭގެ ޓްރެފިކް މައްސަލަ އަށް ހައްލެއް ގެނައުން. މަގުމަތީގައި ޕާކު ކޮށްފައިވާ އުޅަނދު މަދުކުރުމަށް، މާލޭގެ7ސަރަހައްދެއްގައި ޕާކިން ޒޯންތައް ގާއިމްކުރުން.\n- އާންމުކޮށް އެންމެންނަށް ބޭނުންކުރެވޭނެ ގޮތަށް ހުޅުވާލެވިފައިވާ ހިތްފަސޭހަ ފެހި ޕާކެއްގެ ގޮތުގައި އާޓިފިޝަލް ބީޗް ރީޑިވެލޮޕް ކުރުން.\n- މާލޭގެ ބޮޑެތި މަގުތައް ހުޅުވާލުން.\n- 33 ރަށެއްގައި ފެނާއި ނަރުދަމާގެ ނިޒާމް ގާއިމްކުރަން އެއްބަސްވުމުގައި ސޮއިކުރުން. އީއައިއޭ ހެދުމުގެ މަސައްކަތް ނިމުމާ އެކު 29 ރަށުގައި ވެސް އަމަލީ މަސައްކަތް ފަށާނެ.\n- ޖުމްލަ 20 ރަށުގެ ބަނދަރުގެ މަޝްރޫއު ހަވާލުކޮށް، 14 ރަށެއްގައި އަމަލީ މަސައްކަތް ވަނީ ފަށާފައި.5ރަށުގެ ބަނދަރު މަސައްކަތް ނިމިއްޖެ.\n-7ރަށުގައި ރަނގަޅު ފެންވަރަށް މަގު ހެދުން.\n- މެދުނުކެނޑި ކަރަންޓުގެ ޚިދުމަތް ފޯރުކޮށްދިނުމަށް 58 ރަށަކަށް އާ ޖަނަރޭޓަރު ސެޓް ފޮނުވުން.\n- ޕިކްނިކް ދާނެ ސަރަހައްދެއް ނެތް ރަށްރަށުގެ މީހުންނަށް ޕިކްނިކް ދާން ވަކި ހާއްސަ ސަރަހައްދެއް ކަނޑައެޅުން.\n- ކަރަންޓުގެ އަގު ހެޔޮ ކުރުމަށް މާލެ އާއި އަތޮޅުތަކުގެ ވިޔަފާރިތަކަށް ކަރަންޓު ވިއްކާ ރޭޓް އެއްހަމަ ކުރުން. އަތޮޅުތަކުގެ ޑޮމެސްޓިކް ކަރަންޓު ޓެރިފް މާލެއާ އެއްހަމަކުރުން.\nތިމާވެއްޓާއި ޚާރިޖީ ދާއިރާ\n- ހއ. ބާރަށު ކުޅި އާއި ހދ. ނޭކުރެންދޫ ކުޅި އާއި ހދ.ކޭލަކުނު އަދި ބޮޑުތިލަދުންމަތީގެ އިތުރު 11 ސަރަހައްދެއް ތިމާވެށީގެ ގާނޫނުގެ ދަށުން ހިމާޔަތްކުރުން.\n- އައްޑޫ އަދި ފުވައްމުލަކަކީ ޔުނެސްކޯ ބަޔޮސްފިއަ ރިޒާވެއްގެ ލަގަބު ލިބިފައިވާ އަތޮޅަކަށް ހެދުމަށް "ނޮމިނޭޝަން ޑޮސިއާ" ތައްޔާރުކޮށް ޔުނެސްކޯއަށް ހުށައެޅުން.\n- އދ.ގެ ކްލައިމެޓް އެކްޝަން ސަމިޓްގެ ހަވާސާގައި، މޫސުމަށް އަންނަ ބަދަލުތަކާއި ގުޅިގެން ކުދި ޖަޒީރާ ގައުމުތަކަށް ދިމާވާ ގޮންޖެހުންތައް ހައްލުކުރުމަށް ރާއްޖެ އިސްނަގައިގެން "ކްލައިމެޓް ސްމާޓް ރެސިލިއަންޓް އައިލެންޑްސް" ގެ ނަމުގައި ބައިނަލްއަގުވާމީ ހަރަކާތެއް ތައާރަފްކުރުން.\n- އިރުގެ އަލިން ހަކަތަ އުފެއްދުމަށް 13 ރަށެއްގައި ސޯލާ ޕަވާ ސިސަޓަމް ގާއިމްކުރުން.\n- ގްރީން ޓެކްސް އިން ލިބޭ އާމްދަނީ ތިމާވެށި ހިމާޔަތް ކުރުމަށާއި ރައްކާތެރި ގޮތުގައި ކުނި ނައްތާލުމަށާއި، ސާފު ބޯފެން ފޯރުކޮށްދިނުމަށް ހާއްސަކުރުން.\nއދ. ގެ އާއްމު މަޖިލީހުގެ ހަވާސާގައި ބޭއްވި ބައްދަލުވުމުގައި ރައީސް އިބްރާހިމް މުހައްމަދު ސޯލިހު ބައިވެރިވެވަޑައިގަންނަވަނީ.-- ފޮޓޯ: ރައީސް އޮފީސް\nމި ވެރިކަން ފެށުނު އިރު ރާއްޖެ ކޮމަންވެލްތުން ވަކިވެ، އެކުވެރި ގައުމުތަކާ އޮންނަ ގުޅުން ވެސް އޮތީ ހީނަރުވެފަ އެވެ. މި ވެރިކަން ފެށުމާ އެކު ސަރުކާރުން ފެށި އެއް މަސައްކަތަކީ ބައިނަލްއަގުވާމީ މުޖުތަމައާ އޮންނަ ގުޅުން ބަދަހި ކުރުމެވެ.\n- ކޮމަލްވެލްތުގެ މެމްބަރަކަށް އަލުން ވުމުގެ މަސައްކަތް ފެށުން.\n- ހެޔޮއެދޭ އެކި ގައުމުތަކުން ޖުމްލަ 3.2 ބިލިއަން ރުފިޔާގެ ހިލޭ އެހީ ލިބުން.\nއަންނަ އަހަރަށް ގިނަ މަޝްރޫއުތަކެއް\n- ކުރިއަށް އޮތް އަހަރުގެ އެންމެ ބޮޑު އެއް އަމާޒަކީ ބޯހިޔާވަހިކަމުގެ ބޮޑެތި މަޝްރޫއުތައް ފެށުމާއި ކަނޑުގެ ދަތުރުފަތުރުގެ ނިޒާމެއް ގާއިމް ކުރުމުގެ މަސައްކަތް ފެށުން ކަމަށް ރައީސް އޮފީހުން ބުންޏެވެ.\n- 149 ރަށުގެ ފެނާއި ނަރުދަމާގެ މަސައްކަތް.\n- ދުވަސްވީ މީހުންނަށް ޚާއްސަ2މަރުކަޒު ގާއިމްކޮށްދިނުން.\n- 750 މިލިއަން ރުފިޔާގެ ސްޓޫޑެންޓް ލޯނު ދޫކުރުން.\n- ގުޅީފަޅު ޕޯޓް ޕްރޮޖެކްޓް: މި މަޝްރޫއު ސަބަބުން އެއްފަހަރާ ގިނަ ބޯޓުތަކަކަށް ޚިދުމަތް ދިނުމަށް މަގުފަހިވެ ބޮޑެތި ބޯޓުފަހަރަށް ޚިދުމަތް ދިނުމަށް ފަސޭހަ ވާނެ. ރާއްޖެއަށް މުދާ އުފުލުމުގެ ޚަރަދު ވެސް ކުޑަވެގެންދާނެ. ޕޯޓާ އެކު ހުރިހާ ގުދަންތައް ގުޅީފަޅަށް ބަދަލުކުރުމުގެ ސަބަބުން މާލޭގައި ތޮއްޖެހުން ކުޑަވެގެންދާނެ.\n- އައްޑޫ ސިޓީގައި ބިން ހިއްކުމާއި މަގު ހެދުމާއި ފެން ހިންދާ ނިޒާމްތައް ތަރައްގީކުރަން ފެށުން.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް\n5 months ago 77\nފުރަތަމަ އަހަރު 540 މަޝްރޫއު، މިއީ، ރެކޯޑެއް: ހޫދު\nމަޝްރޫއުތައް ލަސްވަނީ ކޯލިޝަނާ ހެދި: ނަޝީދު


Ras Online - ދަނގެތީގައި ބީއެމްއެލްގެ އޭޓީއެމް ސެންޓަރެއް\nދަނގެތީގައި ބީއެމްއެލްގެ އޭޓީއެމް ސެންޓަރެއް\nއަހުމަދު ޔާމިން 23 ނޮވެމްބަރު 2021 - 13:28\nއދ. ދަނގެތީ ސެލްފް ސަރވިސް ބޭންކިންގ އޭޓީއެމް\nބޭންކް އޮފް މޯލްޑިވްސް، ބީއެމްއެލުން މުޅި ރާއްޖެއަށް ބޭންކިންގ ހިދުމަތް ފުޅާކުރުމަށް ކުރަމުންދާ އިންވެސްޓްމަންޓްގެ ދަށުން އދ. ދަނގެތީގައި ސެލްފް ސަރވިސް ބޭންކިންގ އޭޓީއެމް ސެންޓަރެއް ހުޅުވައިފިއެެވެ.\nބީއެމްއެލުން ބުނީ މި އޭޓީއެމް ސެންޓަރު މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމުގެ އިތުރުން ފައިސާ ޖަމާކުރުމާއި، ބިލަށް ފައިސާ ދެއްކުމާއި ޓްރާންސްފަރ ކުރުމުގެ ހިދުމަތް ލިބިގެންދާނެ ކަމަށެވެ.\n"ދަނގެތީގައި މި ބެހެއްޓުނު އޭޓީއެމް އާއެކު ސެލްފް ސަރވިސް ބޭންކިންގެ ހިދުމަތް ފުޅާކުރެވޭކަމީ އަޅުގަނޑުމެންނަށް ލިބޭ އުފަލެއް. ބޭންކުން މިހާރުވެސް އދ. އަތޮޅުގެ ހަތަރު ރަށެއްގައި، ދަނގެތި، ދިގުރަށް، މަހިބަދޫ އަދި މާމިގިލީގައި އޭޓީއެމް ސެންޓަރ މެދުވެރިކޮށް ފަސޭހަކަމާއެކު ބޭންކިންގ ހިދުމަތް މިދަނީ ފޯރުކޮށްދެމުން." މިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވިއެވެ.


ވަޒީފާގެ ފުރުޞަތު: ކާރޕެންޓަރ\nލިޔަން ކިޔަން ދަތުމާއެކު، މަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށްދިނުމާއެކު ދާއިރާއިން ކަނޑައަޅާ މަސައްކަތަށް ބޭނުންވާ ތަމްރީނެއް/ލައިސަންސެއް/ހުއްދައެއް/ސަނަދެއް ހާސިލްކޮށްފައިވުން، ނުވަތަ\nމަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށްދިނުމާއެކު، މަސައްކަތު ފެންވަރު ބެލުމުގެ ނިޒާމުން ވަޒީފާގެ ކުރިއެރުން ހައްޤުވާ މާރކްސެއް ލިބެމުންދިޔުމާއެކު، އެސް.އެސް 1 ރޭންކުގެ ޝަރުޠު ފުރިހަމަވެ، އެރޭންކުގައި މަޤާމުގެ މަސައްކަތާގުޅޭ ދާއިރާއެއްގައި މަދުވެގެން3އަހަރު ދުވަހުގެ މަސައްކަތު ތަޖުރިބާ ލިބިފައިވުން، ނުވަތަ\nމަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށްދިނުމާއެކު، އެސް.އެސް2ރޭންކު ނުވަތަ އެއަށްވުރެ މަތީ ރޭންކަކާ އެއް ފެންވަރުގެ މަޤާމެއްގައި، މަޤާމުގެ މަސައްކަތާގުޅޭ ދާއިރާއެއްގައި މަދުވެގެން3އަހަރު ދުވަހުއުޅެ ތަޖުރިބާ ލިބިފައިވުން، ނުވަތަ އެ ފެންވަރުގެ މަޤާމެއްގައި މަސައްކަތް ކުރަމުންދާ މީހެއްކަމުގައިވުން.\nރައްޔިތުންގެ މަޖިލީހުގެ އިދާރާގެ ކާޕެންޓްރީއާ ގުޅޭ އެންމެހައި މަސައްކަތްތައްކުރުން.\n- މަހަކު -/5,600 ރުފިޔާ


Budget ah bahus gai komme member akah 15 minute\nބަޖެޓް ބަހުސްގައި ކޮންމެ މެންބަރަކަށް 15 މިނެޓް\nއާންމުކޮމެޓީގެ މިއަދުގެ ބައްދަލުވުމުގެ ތެރެއިން: ބަޖެޓަށް ބަހުސް ކުރުމަށް ކޮންމެ މެންބަރަކަށް ދޭނީ 15 މިނެޓް -- އަވަސް ފޮޓޯ: އަހްމަދު ޝުރާއު\nއަންނަ އަހަރަށް ލަފާކޮށް މަޖިލީހަށް ފޮނުވާފައިބާ ދައުލަތުގެ ބަޖެޓަށް މަޖިލީހުގައި މެމްބަރުން ބަހުސް ކުރައްވާއިރު ކޮންމެ މެންބަރަކަށް 15 މިނެޓްގެ ވަގުތު ދޭ ގޮތަށް ކޮމެޓީން ނިންމައިފި އެވެ.\nރައްޔިތުންގެ މަޖިލީހުގެ އާންމު ކޮމެޓީގެ މިއަދުގެ ޖަލްސާގައި ކުޑަހުވަދޫ ދާއިރާގެ މެމްބަރު އަހުމަދު އާމިރު ވަނީ އެހެން އަހަރުތަކުގައި ވެސް ބަޖެޓަށް ބަހުސް ކުރަން ދިން 15 މިނެޓްގެ ވަގުތު މި އަހަރުގެ ބަހުސްގެ ފުރަތަމަ މަރުހަލާގައި ވެސް ކޮންމެ މެމްބަރަކަށް ދިނުމަށް މިއަދު ހުށަހަޅުއްވާފަ އެވެ. އަދި މެމްބަރުންގެ ބަހުސަށްފަހު ބަޖެޓް ކޮމެޓީއަށް ފޮނުވުމަށް ފަހު ކޮމެޓީން ހުށަހަޅާ ރިޕޯޓަށް ބަހުސް ކުރުމަށް ކޮންމެ މެމްބަރަކަށް ވެސް ހަތް މިނެޓުގެ ވަގުތު ދިނުމަށް ވެސް އޭނާ ހުށަހެޅުއްވި އެވެ.\nއާންމު ކޮމެޓީގެ މިއަދުގެ ބައްދަލުވުމުގައި ކުޑަހުވަދޫ ދާއިރާގެ މެމްބަރު ވާހަކަ ދައްކަވަނީ. -- އަވަސް ފޮޓޯ: އަހްމަދު ޝުރާއު\nއާމިރުގެ މި ހުށަހެޅުމަށް ގުރައިދޫ ދާއިރާގެ މެމްބަރު ހުސެން މަނިކު ދޮން މަނިކާއި ބިލެތްދޫ ދާއިރާގެ މެމްބަރު އަހްމަދު މުބީންވަނީ ތާއީދު ކުރައްވާފަ އެވެ. އެ ތާއީދާއެކު އާންމު ކޮމެޓީން މިގޮތަށް ފާސްކުރީ ކޮމެޓީ ޖަލްސާގައި މިއަދު ބައިވެރިވެ ވަޑައިގެންނެވި ހަތް މެމްބަރުންގެ ތެރެއިން ހަ މެމްބަރުންގެ އަޣުލަބިއްޔަތުންނެވެ. އެއް ވެސް ކޮޅަކަށް ވޯޓް ނުދެއްވާ އެއް މެމްބަރަކު އިންނެވި އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގެ ގޮތުގައި މި އަހަރު ހުށަހަޅާފައިވަނީ 26 ބިލިއަން ރުފިޔާ އެވެ. މިއީ މިއަހަރަށްވުރެ ބިލިއަނެއްގާ ރުފިޔާ ކުޑަ ބަޖެޓެކެވެ. ބަޖެޓުގެ ގޮތުގައި 26 ބިލިއަން ކަނޑައަޅާ ރައްޔިތުންގެ މަޖިލީހަށް ފޮނުވާފައިވަނީ މިިދިޔަ ހޯމަ ދުވަހު އެވެ.\nމަޖިލީހުގެ ގަވާއިދު ބުނާ ގޮތުން ބަޖެޓް ހުށަހަޅާ ވަގުތުން ފެށިގެން ބަޖެޓާ މެދު ބަހުސްކޮށް، ބަޖެޓް ދިރާސާ ކުރާ ކޮމިޓީއެއް އެކުލަވާލައި ބަޖެޓް ކޮމިޓީއަށް ފޮނުވަން ޖެހެ އެވެ. ނަމަވެސް ބަޖެޓާމެދު ބަހުސް ކުރަން މަޖިލީހުގެ ޖަލްސާއެއް އެޖެންޑާކޮށްފައެއް ނުވެ އެވެ.


"މި ބުނާ ބަސް ހުއްޓުވޭނެ އެއްވެސް އާދަމުގެ ދަރިއެއް މި އުޑު ދަށުގައި ނުހުންނާނެ" | | Sangu News\n"މި ބުނާ ބަސް ހުއްޓުވޭނެ އެއްވެސް އާދަމުގެ ދަރިއެއް މި އުޑު ދަށުގައި ނުހުންނާނެ"\n21 އޮކްޓޯބަރ 2019 - 08:35\nއޯއައިސީގެ ސެކެޓްރީ ޖެނަރަލްގެ އެޑްވައިޒަރު ޑރ. މުހައްމަދު ޝަހީމް އަލީ ސައީދު\nރައްޖޭގެ ދާހިލީ ކަންކަމަށް ފާޑުވިދާޅުވަނީ އިސްލާމިކް އޯގަނައިޒޭޝަން އޮފް ކޯޕަރޭޝަން (އޯއައިސީ) ގެ އެންގުމަކަށްތޯ ބުނެ މަޖިލީހަށް ހުށަހަޅާފައިވާ މައްސަލައަކީ މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން އިސްލާމް ދީނާއި ރަސޫލާ އަށް ފުރައްސާރަކޮށް ނެރުނު ރިޕޯޓަށް ފާޑުވިދާޅުވަމުން ގެންދަވާތީ ބެލުމަށް ނިންމި މައްސަަލައެއް ކަމަށް ޑރ. މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nއޯއައިސީގެ މަގާމެއް ފުރުއްވަމުން ގެންދަވާ ޝަހީމް ރާއްޖޭގެ ދާޚިލީ ކަންކަމާ ބެހި ފާޑުވިދާޅުވަމުން ގެންދިއުން މައްސަލައެއްގެ ގޮތުގައި މަޖިލީހަށް ވަނީ ހުށަހަޅުއްވައިފަ އެވެ. އެކި ކަންކަމަށް ޝަހީމް ފާޑުވިދާޅުވަނީ ކޮން ހައިސިއްޔަތަކުންތޯ ބަލައިދެއްވަން އެދިވަޑައިގެން ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް ސިޓީ ފޮނުއްވީ އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަލީ އާޒިމެވެ. ނަމަވެސް ރައީސް ނަޝީދު ވިދާޅުވެފައިވާ ގޮތުން އެއީ މިދިޔަ އޮގަސްޓު މަހު ހުށަހެޅިފައިވާ މައްސަަލައެކެވެ. އަދި ކޮމިޓީއަށް ސިޓީ ނުފޮނުވި ލަސްވީ މަޖިލީހުގެ މަސައްކަތްތައް "ގިނަ" ވުމުގެ ސަބަބުންނެވެ.\nމަޖިލީހުން އޭނާގެ މައްސަލަ ބެލުމުގެ މަގްސަދަކީ ކޮބައިތޯ ސުވާލު އުފައްދާ ޝަހީމް ވަނީ އޭނާގެ ކަންބޮޑުވުން ސޯޝަލް މީޑިއާގައި ހިއްސާ ކުރައްވާފައެެވެ. އެގޮތުން ކޮންމެ މަގާމެއްގައި މީހާ ހުއްޓަސް އޭނާގެ އަމިއްލަ ހައިސިއްޔަތުން ވާހަކަ ދެއްކޭނެ ކަމަށާއި އަދި ވާހަކަ ދައްކަވާނާ ކަމަށް ޝަހީމް ވަނީ އޭނާގެ ފޭސްބުކް ގައި ލިޔުއްވާފައެވެ. ޝަހީމްގެ މައްސަލައެއް ބަލަން ނިންމީ އެމްޑީއެންގެ ރިޕޯޓާއި ގުޅިގެން ފާޑުކިޔާތީ ކަމުގެ ތުހުމަތު ކުރައްވާ ޝަހީމް ވިދާޅުވީ އެ ރިޕޯޓު ކުށްވެރި ކުރުމަކީ ކޮންމެ ދިވެއްސަކުވެސް ކުރަން ޖެހޭ ކަމެއް ކަމަށެވެ. އެހެން ކަމުން ދާހިލީ، ނުވަތަ އޯއައިސީގެ ނަމުގައި އޭނާއަށް ދެއްކޭނެ އެއްވެސް ބިރެއް ނޯންނާނެ ކަމަށް ޝަހީމް ވިދާޅުވިއެވެ.\nޝަހީމް ވިދާޅުވީ އޭނާއަކީ ވެސް މުސްލިމް ދިވެހި ރައްޔިތެއް ކަމަށެވެ. މިދިޔަ އަހަރުގެ ސެޕްޓެމްބަރު ބޭއްވި ރިޔާސީ އިންތިހާބަށްފަހު، އޭނާ އަދާކުރަމުންދާ އޯއައިސީގެ ވަޒީފާއަށް އަންނަ ޑިސެމްބަރު މަހަށް އެއް އަހަރު ވާނެ ކަމަށެވެ. ޝަހީމް ވިދާޅުވީ އޭނާ ޤަސްތުކުރަނީ ރާއްޖޭގައި މަސައްކަތްކުރެވޭ ގޮތައް އެނބުރި ރައްޖެ އައުމަށް ކަމަށެވެ.\nއެގޮތުން ސިޔާސީ ގޮތުން މަސައްކަތްކުރުމުގެ ފުރުޞަތު ޕީޕީއެމްއާއެކު ލިބިފައިވާއިރު އޭނާ އަބަދުވެސް ކުރިއަށް ދާނީ ކުރީގެ ރައީސް އަބްދުﷲ ޔާމިން އަބްދުލް ގައްޔޫމްގެ އަރިހުގައި ކަމަށެވެ.\nރައްޖޭގެ އެއްވެސް ދާހިލީ ކަމަކާ "ނުބެހޭ" ކަމަށް ވިދާޅުވެ ޝަހީމް ކުރައްވާފައިވާ ޕޯސްޓުގައި ވިދާޅުވީ އަމިއްލަ ހައިސިއްޔަތުން ވަކި ކަމެއްގައި ޕްރޮފެޝަނަލް ނުވަތަ ޢިލްމީ ޚިޔާލެއް ދިނުމަކީ މަޤާމުގެ ހައިސިއްޔަތު މަނާކުރާ ކަމެއްނޫން ކަމަށެވެ. އަދި މިހާތަނަށް ރާއްޖޭގައި ހިނގި ކަންކަމުގެ ތެރެއިން ހަމައެކަނި ވާހަކަ ދައްކާފައިވާނީ ދިވެހިރާއްޖޭގެ އިސްލާމީ ޔުނިވަރސިޓީ އާއި އެމްއެންޔޫއާ އެއްކޮށްލުމަށް ދެކެވުނު ވާހަކައިގައި އެ ދެތަން އެއްކޮށްނުލުމަށާއި، ޓެރަރިޒަމްގެ ޤާނޫނުގެ މައްސައާއި އަދި އެމްޑީއެންގެ މައްސަލައަށް ކަމަށެވެ.\n"ރާއްޖޭގެ ކުރީގެ ތިން ސަރުކާރުގައި އިސްލާމީ މިނިސްޓްރީގެ ސްޓޭޓް މިނިސްޓަރކަމާއި މިނިސްޓަރކަން ކޮށްފައިވާ މީހެއްކަމުން އަދި ދިވެހިރާއްޖޭގެ އިސްލާމީ ޔުނިވަރސިޓީގެ ކުރީގެ ވައިސްޗާންސެލަރ އަދި ޗާންސެލަރގެ މަޤާމު ވެސް ފުރާފައިވާ މީހެއްގެ ހައިޘިއްޔަތުން، ރާއްޖޭގެ އިސްލާމީ އެކި އެކި ކަންކަމުގައި ޕްރޮފެޝަނަލް ގޮތެއްގައި ނުވަތަ ޢިލްމީ ގޮތެއްގައި ޚިޔާލު ދިނުމަކީ ކުރެވޭނެ ކަމެއް ކަމުގައި އަޅުގަނޑު ދެކެމެވެ. އަދި ދުވަހަކު ވެސް ސަރުކާރަށް ހުތުރު ބަހެއް އަޅުގަނޑު ބުނެފައި ނުވާނެއެވެ. ރައީސަށް ވެސް ނައިބް ރައީސަށް ވެސް، ދައުލަތުގެ އެއްވެސް މުއައްސަސާއަކަށް ބަދު ބަހެއް، ސިޔާސީ ގޮތުން ދެކޮޅުވެރި ބަހެއް ބުނެފައި ނުވާނެއެވެ." ޝަހީމް ލިޔުއްވާފައި ވެއެވެ.\nޝަހީމް ވަނީ ތަކުރާރުކޮށް އޭނާ އެމްޑީއެންގެ ރިޕޯޓް މައްސަލައިގައި ވާހަކަ ދެއްކީ އަމިއްލަ ހައިސިއްޔަތުން ކަމަށް ވިދާޅުވެފައެވެ. އަދި އޭނާ އެދުނީ އެ މައްސަލަ ތަޙުޤީޤުކޮށް ފިޔަވަޅު އެޅައިދިނުމަށް ކަމަށެވެ. އޭގެ އިތުުރުން އެއްވެސް ފަރާތަކުން މީހުންނަށް ބިރު ދައްކައި ގޯނާކޮށް އިންޒާރު ދިނުމަކީ އޭނާ ތާއިދު ކުރާ ކަމެއްނޫން ކަމަށް ޝަހީމް ވިދާޅުވިއެވެ.\n"އަސްލާމީ ޢަޤީދާއާއި ރާސޫލާގެ ޠާހިރު ޝަރަފްވެރި ޝަޚުޞިއްޔަތަށް ބަދު ބަހެއް ބުނުމަކީ ޤާނޫނީ އިމުގެ ތެރެއިން އެކަމެއް ހުއްޓުވަންޖެހޭ ކަމެކެވެ. މިކަމުގައި އަޅުގަނޑު މި ބުނާ ބަސް ހުއްޓުވޭނެ އެއްވެސް އާދަމުގެ ދަރިއެއް މި އުޑު ދަށުގައި ނުހުންނާނެއެވެ. ޞަލަވާތާއި ސަލާމްލެއްވި ކީރިތި މާތް ރަސޫލާގެ މަތިވެރި ޝަޚުޞިއްޔަތަކީ އަޅުގަނޑުމެންގެ ލޮލުގެ ނޫރަށް ވުރެ އަޅުގަނޑުމެންގެ ގާތުގައި އަގުހުރި ޝަޚުޞިއްޔަތެކެވެ." ޝަހީމް ވިދާޅުވިއެވެ.\nޝަހީމް އާއި ގުޅޭގޮތުން ހުށަހެޅި ސިޓީ ވަނީ ގައުމީ ސަލާމަތާއި ހާރިޖީ ގުޅުންތަކުގެ ކޮމެޓީއަށް ފޮނުވާފަ އެވެ. އެ މައްސަލަ ބަލަމުން އަންނަ ކަން އެ ކޮމެޓީގެ މުގައްރިރު ވިދާޅުވެފައިވާ ކަން ނަޝީދު ފާހަގަކުރެއްވި އެވެ. އަދި އެ މައްސަލަ ބެއްލެވުމަށްފަހު ކޮމެޓީން ދެކޭ ގޮތް ވަރަށް އަވަހަށް މަޖިލީހަށް ފޮނުއްވާނެ ކަމަށް މުގައްރިރާ ހަވާލާ ދެއްވާ ނަޝީދު ވިދާޅުވި އެވެ.\nވީއައިއޭގައި ރިކޯޑު އަދަދަކަށް ޖެޓު ޖައްސައިފި


Dhe teecharehge badhuahlaagee mahsalaeh fenmathive, bidheysee teecharu fonuvaalaifi\nހދ އަތޮޅު ތައުލީމީ މަރުކަޒުގައި މަސައްކަތް ކުރާ ދެ ޓީޗަރެއްގެ ބަދުއަހްލާގީ އަމަލު ފެންނަ ވީޑިއޯތަކެއް އާންމުވެ، އެތަނުން ބިދޭސީ ޓީޗަރު ރަށުން ފޮނުވާލައިފި އެވެ.\nބިދޭސީ ޓީޗަރަކީ އެސްކޫލުގައި އަރަބި ކިޔަވައިދޭ މިސްރަށް ނިސްބަތްވާ އުމުރުން 30 އަހަރުގެ ފިރިހެނެކެވެ. އަންހެން ޓީޗަރަކީ އެސްކޫލުގެ ފައުންޑޭޝަން ގްރޭޑްތަކަށް ކިޔަވައިދޭ ޒުވާން ޓީޗަރެކެވެ.\nމީސް މީޑިއާގައި އާންމުވެފައިވާ އެވީޑިއޯތައް ބެލި ބައެއް ފަރާތްތަކުން ބުނެފައިވަނީ ބަދުއަހުލާގީ އެ އަމަލު ހިނގާފައިވާކަމަށް ބެލެވެނީ އެ ފިރިހެން މީހާގެ ގޭގަ ކަމަށެވެ. މިކަމެއް ހިންގިއިރު އަންހެން މީހާއަކީ ކައިވެންޏެއް ކޮށްގެން އުޅޭ މީހެކެވެ.\nބަޔަކު ސިއްރުން ނަގާފައިވާކަމަށް ބެލެވޭ އެ ވީޑިއޯތައް ބެލި މީހަކު ބުނީ ވީޑިއޯތަކުން އެމީހުން ބަރަހަނާވާ މަންޒަރު ނުފެންނަކަމަށާއި ނަމަވެސް ގައިގޯޅިވެ އުޅޭ މަންޒަރުން ފެންނަ ކަމަށެވެ. އަދި އަންހެން މީހާގެ ޖީބަށް ފިރިހެން މީހާ ރުފިޔާތަކެއް ލާ މަންޒަރުވެސް ވީޑިއޯތަކުން ފެންނަކަމަށް ކޭއޯއަށް މައުލޫމާތުދިން މީހާ ބުންޏެވެ.\nވީޑިއޯތައް ލީކުކޮށްލުމާއެކު އެމައްސަލަ ސްކޫލުން ބަލައި ދެ ޓީޗަރުންނަށްވެސް ފިޔަވަޅު އެޅީކަމަށްވެ އެވެ. ނަމަވެސް އަންހެން ޓީޗަރަށް އެޅީކޮން ފިޔަވަޅެއްކަން ސާފުވާގޮތްވަނީ ނުވެފަ އެވެ. އެމައްސަލަ ރައްދުވާ މިސްރުގެ ފިރިހެން މީހާ ކުޅުދުއްފުށިން ފޮނުވާލާފައިވާއިރު އޭނާ ފޮނުވާލީ ރާއްޖެއިން ތޯ ނުވަތަ ރަށުން ތޯ ވަނީ ސާފުވާގޮތްނުވެފައި އެވެ.\nމިސްރުގެ އެމީހާވަނީ މި ހުސްވި ރޯދަމަހު ކުޅުދުއްފުށީ ހުކުރު މިސްކިތުގައި އިމާމުވެ ތަރާވީޙް ނަމާދާއި ދަމު ނަމާދުވެސް ކޮށްފައިވެ އެވެ.\nމިމައްސަލާގައި ސްކޫލުގެ ބަހެއް އަދި އެޑިއުކޭޝަން މިނިސްޓްރީގެ ބަހެއް ހޯދުމަށް ކުރި މަސައްކަތްވަނީ އަދި ކާމިޔާބުނުވެފަ އެވެ.


Vaahaka : Maafkuraasheve - vNews.mv\nޒަމްޢަތު އަޙްމަދު ވަޙީދު 04 September 2020, 19:51\nމާލޭގެ ހަލަބޮލިކަމުން ދުރުވެ ހަމަ ހިމޭން ޖައްވެއްގައި ވަގުތުކޮޅެއް ހޭދަކުރުމަށް ސިކުނޑި ދިޔައީ މަޖުބޫރުކުރަމުންނެވެ. ނަވީން އަކީ ވަރަށް މޮޅަށް ކުރަހާ ޒުވާނެކެވެ. މިޔުޒިކްކުޅުމާއި ކުރެހުމަކީ އޭނަ އެންމެ ކުރާ ހިތުން ކުރާ ކަންތަކެވެ. އެއީ ބައެއް އަންހެން ކުދިންގެ ހިތް އެފަދަ ފަރާތްތަކަށް ވަރަށް އަވަހަށް ދޫވާވެސް ކަމެކެވެ. އެހެންނަމަވެސް ނަވީން އެ މަސައްކަތްކުރަމުންދަނީ އަމިއްލަ ހިތްހަމަ ޖެހުމަށެވެ. އެ މަސައްކަތް ކުރުމަށް ވަކި ވަގުތެއް ނޯވެއެވެ. ކުރަހާ ހިތްވުމާއިއެކު އެހިސާބުން އެ މަސައްކަތް ފަށަނީއެވެ. ނަވީންއަކީ ވަރަށް ރަގަޅަށް ކިޔަވައިގެންވެސް ހުރި ޒުވާނެކެވެ. ނަމަވެސް ސަރުކާރުގެ ވަޒީފާއެއްގައި އުޅުމުގެ ޚިޔާލެއް ނަވީންގެ ނެތެވެ.\nކުރަހަން ބޭނުންވާ ސާމާނާއި، ގިޓާ ކޮނޑުގައި އަޅުވައިގެން، އާންމުކޮށް ދަތުރުދާއިރު ގެންގުޅޭ ބެކްޕެކްވެސް އަޅުވައިގެން ނަވީންގެ މިސްރާބު ހުރީ ރާއްޖޭގެ އެންމެ އުތުރަށެވެ.\nރަޙްމަތްތެރިއެއްގެ އެހީތެރިކަމާއިއެކު އެ ރަށުން އެޕާރޓްމަންޓްއެއްވެސް ހޯދައިފިއެވެ.\nގެއެއްގައި އެކަނި ހުރުމަކީ ނަވީންއަށް މައްސަލައެއް ނޫނެވެ. މައްސަލައަކަށްވަނީ މީހުން ގިނަވީމައެވެ.\nއެއީ ރީތި އެޕާރޓްމަންޓްއެކެވެ. ނަވީންގެ ރަޙްމަތްތެރިޔާގެ ގޭގައި ވަކިން ހަދާފައިވާ ތަނެކެވެ. އެއީ ބޮޑު ގޯއްޗެކެވެ. ޒާތްޒާތުގެ ބިޔަގަސްތަކާއި މޭވާ އަޅާ ގަސްތަކާއި އެކިހަލަ ބަގީޗާ ގަސްތަކުން ގޯތީތެރޭގެ ހުސްބައިތައް ވަނީ ފުރާލާފައެވެ. ހިތްގައިމެވެ. ގުދުރަތީ ސާފުވައިރޯޅިތައް އަބަދާ އަބަދުމެ އެ ގޯތިތެރޭގައި ދައުރުވެ ދައުރުވެ ހުރެއެވެ.\nކާން އިންނައިރުވެސް ބަދިގެ ފަރާތު ކާގޭގެ ކުޑަދޮރުން ހުންނަނީ ފިނި ރޯޅިތައް ވަދެ ވަދެއެވެ. ފަންކާއެއް އެތަނަށް ބޭނުމެއް ނުވެއެވެ. އަވިދޭނެ ކުޑަ ތަންކޮޅެއްވެސް އެ ގަސްތަކާ ހުރެ އެ ގޯތިތެރެއަކުނުވެއެވެ.\nއެގެއަކީ އެހާ ގިނަ ބަޔަކު އުޅޭ ގެއެއް ނޫނެވެ. އެގޭގައި ތިބެނީ ނަވީންގެ ރަޙްމަތްތެރިޔާގެ މަންމައާއި ރަޙްމަތްތެރިޔާގެ މަންމައަށް ބޮޑުދައިތަ ކިޔާ، ދެ އަންހެން ކުދިންނެވެ. އެ ދެ އަންހެން ކުދިންނަކީވެސް ވަޒީފާއަދާކުރާ ދެކުދިންނެވެ. އެހެންކަމުން މުޅި ދުވަސް ނަވީން ހޭދަކުރަނީ ވަރަށް ހިތްފަސޭހަކަމާ އެކުގައެވެ.\nނަވީންގެ މަސައްކަތަކީ އެ ހިތްގައިމު ގޯތިތެރޭގައި ހުރެ ކުރެހުމެވެ. ރީތި ހިތްގައިމު މަންޒަރުތަކެވެ. މި މަންޒަރު ބަލަން އެ ގޭގައި އުޅޭ ދެ އަންހެން ކުދިންވެސް ދުރުދުރުން އުޅޭކަމެއް ނަވީން ނުދެނަހުއްޓެވެ.\nއެއީ ރީތި ދެ ކުދިންނެވެ. މުޅި ރަށުންވެސް ފާހަގަކޮށްލެވޭވަރުގެ ދެކުދިންނެވެ. ރަށުގެ ހުރިހާ ފިރިހެންކުދިން އެކުދިންގެ ފަހަތުން މުގޯލިއަޅަނީއެވެ. ނަމަވެސް މިއިން އެއްވެސް ކުއްޖަކު އެކަމަކަށް ސަމާލުކަމެއް ނުދެއެވެ.\nމެންދުރު ކާގަޑިޖެހުމުން ޒީޝާ އައިސް ނަވީންއަށް ގޮވާލިއެވެ. އެއީ އެގޭގައި އުޅޭ ދެ އަންހެން ކުދިންގެ ތެރެއިން ބޮޑުކުއްޖާއެވެ. ވަޒީފާއަދާކުރިއަސް، ކާ ގަޑިތަކަށް ގެއަށް އައުމަކީ ރަށްރަށުގައި އާންމުކަމެކެވެ. ހަމަ އެހެންމެ ނަވީން އައިފަހުން ނަވީންއަށް ކާން ހަދާ ހުރިހާ ކަމެއް ބަލަހައްޓަނީވެސް ޒީޝާއެވެ.\nއޭރު ނަވީން އެރަށަށް ދިޔަތާ ހަފްތާއެއްވެއްޖެއެވެ. ކައި ނިމުނުތަނާ ޒީޝާ އައިސް ނޯޓެއް ދިނުމަށްފަހު ދުވެފައި ގޮސް ލޮލު ކޮޅުން އޮބާލައިފިއެވެ.\nނަވީން ނޯޓް ހުޅުވާލިއެވެ. ''ނަވީން.. އައި ރިއަރީ ލައިކް ޔޫ..އައި ނީޑް ޔޫ..އައި ލަވްޔޫ...''\nނަވީންގެ މޫނުމައްޗަށް ހިނިތުންވުމުގެ ކުލަވަރު އަރައިގެން ދިޔައެވެ. އެއީ ނަވީނަށްވެސް ޒީޝާގެ ރީތިކަން ފެނި އެ ޖާދޫގައި ޖެހިފައިވާތީއެވެ. ނަމަވެސް ރަޙްމަތްތެރިޔާގެ ތިމާގެ ކޮއްކޮއަކާއި އެ ނިޔަތުން ވާހަކަދައްކަންވެސް ނަވީން ހުރީ ޖެހިލުންވެފައެވެ.\nއެ ނޯޓް ނިންމާލަމުން އޮތީ، އެގޭ ތެރެއިން ވަދެގެންދާއިރު ވާތްފަރާތުގައިވާ ކޮޓަރީގެ ކުޑަދޮރު ދަންވަރު ހުޅުވާފައި ބަހައްޓާނެކަމަށާއި އެގަޑީގައި އެތަނަށް އައުމަށެވެ.\nއުފަލުން ނަވީން އޭނާގެ ކޮޓަރިއަށްދިޔައެވެ. ހަމަޖެހިލާފައި ވިސްނާލަން އޮތެވެ. ނަމަވެސް ދާނީ ތޯ ނުދާނީތޯ ހިތާ ހިތާ ބުނެލެވުނެވެ. ރަޙްމަތްތެރިޔާގެ ކޮއްކޮއަކަށް ވާތީއެވެ. އެހެންވިޔަސް ޒީޝާއަކީ ނަވީންވެސް ގަޔާވާ ކުއްޖަކަށްވުމުން، އެރޭ އެތަނަށް ދާން ނަވީން ނިންމިއެވެ. ބިރުން ހުރެއެވެ.\nނޯޓްގައި އޮތް ގަޑިއަށް، ހުސް ފުޅިއެއް ހިފައިގެން ނަވީން ބޭރަށް ނުކުތެވެ. ޒީޝާމެން ކޮޓަރިއާއި ދިމާލަށް ހިނގައިގަތެވެ. ފުޅި ގެންދިޔައީ މީހަކަށް ފެނިއްޖެނަމަ ދައްކާނެ ބަހަނާއެއްގެ ގޮތުންނެވެ. ފެން ތާނގީ ހުންނަނީ ޒީޝާމެން ކޮޓަރިއާއި ދިމާލަށް ކަމަށްވާތިއެވެ.\nމިހާ ދަންވަރު އާންމުކޮށް އެގޭ ގޯތިތެރެއަށް ނުކުމެ ނޫޅޭ ނަވީން ހުރީ ބިރުން ސިހި ސިހިއެވެ. ގަސްތައް ގިނަކަމުން އެހާ އަނދިރިއެވެ. ޖިންނިއެއް ކަހަލަ އެއްޗަކާ ދިމާވެދާނެކަމަށްވެސް ހިތް ބިރުން ސިހެއެވެ. ޒީޝާ ބުނި ހިސާބަށް ދެވުނުއިރު މީހަކު ކުރިމަތީ ހުއްޓަސް ނުފެންނަ ވަރަށް އެތަން އަނދިރިއެވެ. ފުރަގަހުންނާއި އެކި ދިމަ ދިމާއިން ޖިންނިތައް އަންނަނީއޭވެސް ކިތަންމެ ފަހަރަކު ހީވިފަހަރު ދިޔައެވެ. ޒީޝާމެންގެ ކޮޓަރިއާ ހަމައަށް ގޮސް އޭނާ ބުނި ކުޑަދޮރުގައި ނަވީން ހިފާލިއެވެ. ދޮރު ހުޅުވުނެވެ.\nބަލަން ނުހުރެ އެތެރެއަށް ދެމިގަތެވެ. އެއީ ޒީޝާމެންގެ ކޮޓަރިއެވެ. ޒީޝާގެ ކޮއްކޮ ޒައިޝާ އޮތީ ނިދާފައެވެ. ޒީޝާ އިނީ ޑްރެސިންގ ޓޭބަލްކައިރީ ވަރަށް ނަލަވެގެންނެވެ. ކޮޓަރީގައިވާ ފަނޑު އަލީގައިވެސް ކުރިއަށްވުރެވެސް ރިތިހެން ހީވިއެވެ.\nޒީޝާ ނަވީން ވަނުމާއިއެކު ގޮނޑީގައި ނަވީން ބޭންދިއެވެ. އަދި ވަރަށް ސިއްރުން ވާހަކަ ދައްކަން ފެށިއެވެ. ލޯބިވާވާހަކައެވެ. އެންމެ ފުރަތަމަ ފެނުނު ދުވަހުން ފެށިގެންވެސް އޭނާގެ ހިތް ނަވީންއަށް ދެވުނު ވާހަކައެވެ.\nއޭގެ ފަހުން ކޮންމެ ރެއަކުވެސް ނަވީން އެ ކޮޓަރިއަށްދެއެވެ. ބިރުން ހުރެއެވެ. މީހަކަށް ފެނިދާނެތީއެވެ. ނޫނީ ޖިންނިއެއް އަވަލަވާފާނެތީއެވެ.\nދުވަސްތައް ވަރަށް އުފާވެރިކަމާއިއެކު ކުރިއަށްދިޔައެވެ. ޒީޝާއާއި ނަވީންގެ ލޯބީގެ އާ ސޮފްހާތަކެއް އުކެމުން ދިޔައެވެ.\nނަވީން މޫދަށް އެރި އުޅުނު ދުވަހެއްގައި ފައި ވަރަށް ފުންކޮށް ކަނޑައިގެން ދިޔައެވެ. ވަގުތުން ހެލްތް ސެންޓަރަށް ދިޔައެވެ. އެތަނުގައި ސިއްހީ އެހީތެރިއަކަށް ހުންނަނީ ޒީޝާގެ ކޮއްކޮ ޒައިޝާއެވެ. ނަވީން ފެނުމާއިއެކު ޒައިޝާ އަވަސް އަވަހަށް ނަވީން ގޮވައިގެން އިމަރޖެންސީ ރޫމަށް ވަނެވެ.\nރޫމަށް ވައްދާ ބޭސް އަޅާ ނިންމާފައި ކުއްލިއަކަށް ނަވީންގެ ގައިގައި ބައްދައިގަތެވެ. ނަވީންއަށް ލިބުނީ ސިހުމެކެވެ. ޒައިޝާހުރީ ނަވީންގެ ގައިން ދޫކޮށްލާ ގޮތަކަށް ނޫނެވެ. ރޮމުން ކިޔައިދެމުން ދިޔައީ އޭނާވެސް ނަވީންދެކެ ލޯބިވާވާހަކައެވެ. އެންމެ ފުރަތަމަވެސް އޭނާގެ ހިތުގައި ނަވީންއަށް ޚާއްސަ މަޤާމެއް އުފެދުނު ވާހަކައެވެ. ސިއްރު ސިއްރުން ނަވީންއަށް ބަލަން ހުންނަ ވާހަކައެވެ. އޭނާގެ ދައްތަ ޒީޝާއާއި ރައްޓެހިވެގެން އުޅޭކަމާއި ކޮންމެ ރެއަކު އެކޮޓަރިއަށް ދާކަންވެސް އެނގޭވާހަކަ ބުންޏެވެ. އެވަގުތު ނަވީންއަށް ބަލި ހަނދާނެއް ވިއެވެ. ނަވީން ބޭރުގައި އުޅެފައި ގެއަށްވަތް ދުވަހަކު ޒައިޝާ ދުރުގައި ބަލަން ހުރެފައި ރޮމުން ދުވެފައި ގޭތެރެއަށް ވަނެވެ. ނަވީން ހީކުރީ ގޭތެރޭގައި މައްސަލައެއް ޖެހިގެން އުޅެނީކަމަށެވެ.\nއެދުވަހުން ފެށިގެން ޒައިޝާގެ އުނދަގޫ ނަވީންއަށް ޖެހެން ފެށިއެވެ. ވަގުވަގަށް ނަވީން ހުންނަ އެޕަރޓްމަންޓްއަށްވެސް ދާން ފެށިއެވެ. އެހެން ގޮތްގޮތުންވެސް ވަރަށް ގިނައިން އުނދަގޫކުރަން ފެށިއެވެ.\nއެހެންނަމަވެސް ނަވީން ލޯބިވަނީ ޒީޝާ ދެކެއެވެ. އެވާހަކަ ވަރަށް ރީތިކޮށް ޒައިޝާކައިރީ ބުނަންވެސް ބުނެފިއެވެ. ނަމަވެސް ޒައިޝާ ގެ އެ އުޅުން ބަދަލުނުކުރިއެވެ.\nދުވަސްތައް ފާއިތުވަމުން ދިޔައެވެ. އާދައިގެ މަތިން ނަވީންގެ އެޕާރޓްމަންޓްގައި ކުރަހަން ހުއްޓާ ފަހަތުން އައިސް މީހަކު ނަވީންގެ ގައިގައިބައްދާލިއެވެ. ނަވީން ވަރަށް ލޯބިން ހީލާފައި އެނބުލިއެވެ. ހީކުރީ އެއީ ޒީޝާކަމަށެވެ. ނަވީންއަށް ލިބުނީ ސިހުމެކެވެ. އެއީ އަދި އެހެން ކުއްޖެކެވެ. އެ އާއިލާއާއި ތިމާގެ އެހެން ގެއެއްގެ ކުއްޖެކެވެ. ވަރަށް މަދުން އެގެއަށް އައިސް އުޅޭ ޒީޝާމެންގެ ތިމާގެ ކުއްޖެކެވެ. ނަވީންގެ ސިކުނޑި ދިޔައީ ސުމަކަށެވެ. އެ އަންހެން ކުއްޖާވެސް މިދައްކަނީ ނަވީންދެކެ ވާ ލޯބީގެ ވާހަކައެވެ. އެއީ ޒީޝާއާއި ޒައިޝާއަށްވުރެވެސް ހަނގު ކުއްޖެކެވެ.\nއެދުވަހު އެތަނުން ނުކުންނަންވެސް އެކުއްޖާ ބޭނުން ނުވިއެވެ. މީހަކަށް ފެނިއްޖެއްޔާ ދެންވާނީ ކިހިނެއް ހެއްޔެވެ. ޒީޝާއާއި ނަވީންގެ ގުޅުން މި އަންހެން ކުއްޖާއަށްވެސް އެނގެއެވެ. ނަމަވެސް އޭނާވެސް ނަވީން ބޭނުންވަނީއެވެ.\nނަވީންއަށް ގޮތް ހުސްވިއެވެ. ޗުއްޓީ ކުރުކޮށްލާފައި އަވަހަށް މާލެއައެވެ. އެހެންނަމަވެސް ޒީޝާއާއި އޮތް ގުޅުން އެގޮތުގައި އޮތެވެ. ބަރާބަރަށް ފޯނުކޮށް ވާހަކަދައްކަމުން ދަނިކޮށް، ޒީޝާގެ ކައިވެނި ހަމަޖެހުނު ވާހަކަ ޒީޝާ ބުންޏެވެ. އެއީ އެ އާއިލާއިން ބޭނުންވި މީހެކެވެ. ގަދަރުވެރި މީހެކެވެ. މާކުރިންވެސް ނިންމާފައިވާ ގުޅުމެކެވެ.\nޒީޝާ ނަވީންއަށް ގުޅައިގެން ވަރަށް ރުޔެވެ. ނަމަވެސް ނަވީންއަށް އެކަމަށް ކުރެވޭނެ މާ ބޮޑުކަމެއް ނެތެވެ. އެ އާއިލާއާއި ދެކޮޅަށް ނަވީންއާއި ކައިވެނި ކުރާނެ ހިތްވަރެއް ޒީޝާގެ ނެތެވެ. ހަމަ އެހެންމެ ރަޙްމަތްތެރިއާގެ އާއިލާއާއި ރަޙްމަތްތެރިޔާއާއި އޮތް ގުޅުން ކެނޑޭކަށްވެސް ނަވީން ބޭނުން ނުވެއެވެ. އެކަމަކު ނަވީންގެ ހިތްވެސް ވަނީ ހަލާކުވެފައެވެ.\nމާފަށް އެދިފައި ނަވީން އެ ގުޅުން އެހިސާބުން ނިންމާލީއެވެ. އިތުރު ގޮތެއް ނެތީމައެވެ.


SunOnline: Azmee: Gehligen dhiya bodu hunaru veriyeh!\nއަޒްމީ: ގެއްލިގެން ދިޔަ ބޮޑު ހުނަރުވެރިއެއް!\nނަޖާހު މަސްއޫދު 05 May 2019, 09:40\nމާފަންނުގައި އަލަށް ހުޅުވި މުހައްމަދު ޖަމީލް ދީދީ މިސްކިތުގައި މަސައްކަތް ކުރަމުން ދަނިކޮށް، ވެއްޓި ލިބުނު އަނިޔާތަކުގެ ސަބަބުން ނިޔާވި މުސްތަފާ އަޒުމީ ގިނަ މީހުންނަށް އެނގިފައި ވަނީ އައިޓީ ދާއިރާގެ ހުނަރުވެރިއެއްގެ ގޮތުގައެވެ. ނަމަވެސް، އޭނާގެ ފޮރުވިފައިވާ އެހެން ބޮޑު ހުނަރެއް އެބަ އޮތެވެ.\nއަޒްމީއަކީ ލަކުޑީގެ މަސައްކަތުގައި އަރާ ހުރި މާވަޑިއެކެވެ. އެކި ބާވަތް ބާވަތުގެ ލަކުޑިން އެކި ޑިޒައިންތަކުގެ ހިތްގައިމު ތަކެތި އޭނާ އުފެއްދެވިއެވެ. އެއީ އޭނާ ހުސްވަގުތުގައި ގަޔާ ވެގެން ކުރެއްވި މަސައްކަތެކެވެ. އެހެން ގޮތަކަށް ބުނާ ނަމަ، އޭނާގެ "ހޮބީ" އަކީ ލަކުޑިން އެކި ތަކެތި ތައްޔާރުކުރެއްވުމެވެ.\nއަޒްމީގެ އުފެއްދުމެއް: އޭނާގެ އުފެއްދުންތަކުގެ ތެރޭގައި ރީއްޗަކަށް ބަހައްޓާ އާޓްވޯކް ހިމެނޭ --- ފޮޓޯ/ އަޒްމީގެ އިންސްޓަގްރާމް\n"ވުޑްވޯކް ދާއިރާގައި މަސައްކަތް ކުރާ ރައްޓެހިންތަކަކާ ދިމާވެގެން އެކަމަށް ޝައުގުވެރިވެގެން އެކަން ކުރަން ފެށީ. އެމީހުންގެ ވޯކްޝޮޕެއް އިންނާނެ. އެމީހުންނާ އެކު މަޑު މަޑުން އޭގެ ތެރެއަށް ވަދެގެން މަސައްކަތް ކުރަމުން ކުރިއަށް ދިޔައީ،" އަޒްމީއަށް ލަކުޑި މަސައްކަތުގެ ދާއިރާގެ ތެރެއަށް ވަދުވުނު ގޮތް ކިޔައިދެމުން އޭނާގެ ގާތް ރަހުމަތްތެރިއެއް ކަމަށްވާ ނަޒްމީ ބުންޏެވެ.\nއޭނާ ކިޔައިދިން ގޮތުގައި އަޒްމީއަކީ ކަންތައްތައް އަވަހަށް ދަސްކުރި މީހެކެވެ. އަދި ކަމެއް ދަސްކުރާ ނަމަ ވަރަށް ގަޔާވެގެން އެކަމެއް ދަސްކުރި މީހެކެވެ.\n"އަޒްމީއަކީ ކޮންމެ ހުނަރެއް ދަސްކުރި ކަމުގައި ވިޔަސް ވަރަށް ކީންކޮށް ވަރަށް ގަޔާވެގެން ލާން ކުރި [ދަސްކުރި] މީހެއް،" އޭނާ ކިޔައިދިނެވެ.\nއަޒްމީ ލަކުޑި މަސައްކަތުގެ ތެރެއަށް ވަނީ 2016 ވަނަ އަހަރުގެ ސެޕްޓޭމްބަރު މަހުގެ ތެރޭގަ އެވެ. އޭރުވެސް އައިޓީ ދާއިރާގެ މަސައްކަތުގައި އުޅެމުން އައި އަޒްމީ އޭނާ އަލަށް ފެއްޓެވި މަސައްކަތުގައި އެންމެ އުސްމިނާ ހަމައަށް ދަތުރު ކުރީ ހަލުވިކަމާ އެކުއެވެ.\nލަކުޑިން އުފެއްދި އުފެއްދުންތައް އިންސްޓަގްރާމް އެކައުންޓެއް މެދުވެރިކޮށް އަޒްމީ ގެންދިޔައީ އެތައް ސަތޭކަ ފޮލޯވަރުންނަށް ގަވާއިދުން ދައްކަމުންނެވެ. އޭނާގެ އުފެއްދުންތަކުގެ ތެރޭގައި، ގޭތެރޭގައި ބޭނުންކުރެވޭނެ ތަށިތަކާއި، ކުޑަ ފޮށިތަކާއި، ރީއްޗަކަށް ބަހައްޓާލެވޭނެ ފަދަ އެތައް އާޓްވޯކް ހިމެނެއެވެ.\nބައެއް އުފެއްދުންތައް ވިއްކުމުގެ އިތުރުން އޭނާ އިންސްޓަގްރާމް އެކައުންޓު މެދުވެރިކޮށް "ގިވް އަވޭ"ގެ ގޮތުގައި ހިލޭ ވެސް ބައްސަވަމުން ގެންދިޔައެވެ. އަދި އެކުވެރިންނާއި، އެކުގައި މަސައްކަތް ކުރެއްވި މީސްމީހުންނަށް އެ ތަކެތި ހަދިޔާވެސް ކުރައްވާ އުޅުއްވިއެވެ.\nއަޒްމީގެ އުފެއްދުމެއް: ގޭތެރޭގައި ބޭނުން ކުރެވޭ ފަދަ ތަށިތައް އޭނާ އުފެއްދި --- ފޮޓޯ/ އަޒްމީގެ އިންސްޓަގްރާމް\n"އެކި ބާވަތް ބާވަތުގެ ލަަކުޑި ބޭނުންކޮށްގެން ވަރަށް ގިނަ ފާޑުފާޑުގެ އެއްޗެހި އޭނަ ހެދި. އަޅުގަނޑުމެން މީސް މީހުންނަށް ހަދިޔާގެ ގޮތުގައި ދީވެސް ހެދި. އޭނަގެ ހުންނަ ސްކިލްއެއް އެއީ ހަމަ،" އަޒްމީއާ އެކު އެސްޓީއޯގައި ގިނަ އަހަރުތަކެއް ވަންދެން މަސައްކަތް ކުރެއްވި އެކުންފުނީގެ ކުރީގެ މެނޭޖިން ޑައިރެކްޓަރު އަހުމަދު ޝަހީރު ވިދާޅުވިއެވެ.\nއަޒްމީ ނިޔާވި ހާދިސާ ހިނގި އިރު އޭނާ ގެންދިޔައީ އެކުވެރިންތަކަކާ އެކު މުހައްމަދު ޖަމީލް ދީދީ މިސްކިތުގެ ލަކުޑީގެ މަސައްކަތް ކުރައްވަމުންއެވެ. އަސްލު އެ މިސްކިތުގެ ލަކުޑީގެ މަސައްކަތް ކުރަން ހަވާލު އޮތީ އަޒްމީގެ ރަހުމަތްތެރިއަކާއެވެ.\nޖަމީލް ދީދީ މިސްކިތުން ފެންނަ އެހެރަ ލަކުޑީގެ މަސައްކަތްތަކުގެ ބޮޑު ހިއްސާއެއް އަޒްމީ އަދާ ކުރެއްވި އެވެ. އެ މިސްކިތުގެ މިހުރާބު ހެދުމުގައި އެންމެ އިސް ދައުރެއް އަދާ ކުރެއްވީ ހުދު އޭނާ އެވެ. މިސްކިތް ހެދުމަށް ހަރަދު ކުރި ފަރާތުން ވެސް އޭނާގެ މަސައްކަތަށް ތައުރީފު ކުރެއެވެ.\nޖަމީލް ދީދީ މިސްކިތުގެ މިހުރާބު: އެތަން ހެދުމުގައި އަޒްމީގެ ހިއްސާ ބޮޑު -- ސަން ފޮޓޯ/ ނަޖާހު މަސްއޫދު\n"އޭނައަކީ ފަންނުވެރިއެއް. އަހަރެންގެ ދެ ލޮލުން ދެކުނިން އޭނަ މިސްކިތުގައި ކުރި މަސައްކަތް،" ޖަމީލް ދީދީ މިސްކިތް އެޅުމަށް ހަރަދު ކުރި ކުންފުނީގެ އޮފިޝަލަކު ބުންޏެވެ.\nއަޒްމީ މަސައްކަތް ކުރެއްވި ދެ ދާއިރާއަކީވެސް ބުރަ، ކަވި މަސައްކަތްތަކެއް ކުރަން ޖެހޭ ދެ ދާއިރާއެކެވެ. އެ ދެ ދާއިރާގައި ވެސް އޭނާ ތަފާތު ދެއްކެވި އެވެ. އެކަން ސާބިތުވަނީ އެސްޓީއޯގެ ކުރީގެ މެނޭޖިން ޑައިރެކްޓަރެއް ކަމަށްވާ އާދަމް އާޒިމްގެ ބަހުން އެވެ.\nއާޒިމް ފާހަގަކުރެއްވީ މީހުން ދިރިއުޅޭ ހުރިހާ ރަށެއްގައި ބޭސް ފިހާރަ ހުޅުވަން މީގެ ކުރިން އެސްޓީއޯ އިން ކުރިއަށް ގެންދިޔަ މަޝްރޫއުގައި އަޒްމީގެ ހިއްސާ ބޮޑުކަމެވެ. އެކަން ކާމިޔާބު ކުރެއްވުމުގައި އަޒްމީ ލެއްވި ގަދަ ހިތްވަރެވެ.\nޖަމީލް ދީދީ މިސްކިތުގައި އަޒްމީ ކޮށްފައިވާ ބައެއް ލަކުޑީގެ މަސައްކަތް--- ސަން ފޮޓޯ/ ނަޖާހު މަސްއޫދު\nއެ މަޝްރޫއަށް ބޭނުންވާ ސޮފްޓްވެއާ ގަތް ނަމަ އެސްޓީއޯއަށް 80 މިލިއަން ޑޮލަރު ހަރަދު ކުރަން ޖެހުނީސް ކަމަށް އާޒިމް ވިދާޅުވި އެވެ. އާޒިމް ކިޔައިދެއްވި ގޮތުގައި އެ ހަރަދު ނުކޮށް އެސްޓީއޯ ސަލާމަތްވީ، އަޒްމީ އިސްކޮށް ހުރި އެ ކުންފުނީގެ އައިޓީ ޑިޕާޓްމެންޓުން އެންމެ 20 ދުވަހުގެ ތެރޭގައި މަޝްރޫއަށް ބޭނުންވާ ސޮފްޓްވެއާއެއް އުފައްދައި ނިންމުމުންނެވެ.\nއަޒްމީއަކީ އެސްޓީއޯއަށް ގެއްލިގެން ދިޔަ އަގުހުރި މުވައްޒަފެއް އެކަންޏެއް ނޫނެވެ. އަޒްމީ މި ދުނިޔެއާ އަލްވަދާއު ކިޔައިގެން އެދިޔައީ، ލަކުޑީގެ ރީތި މަސައްކަތްތަކެއް ދޫކޮށްފަ އެވެ. އެ މަސައްކަތްތައް ދެން އިތުރަށް ނުފެނުމަކީ ފަޅުކަމަކަށް ވާނެ އެވެ.


Makaraai Heelathun Raajje Ah Meehun Ethere Kuri Emmen Hoadhaanan: Hanafy – adduLIVE\nLast Updated: July 6, 13:49\nމަކަރާއި ހީލަތުން ރާއްޖެއަށް މީހުން އެތެރެކުރި އެންމެން ހޯދާނަން: ހަނަފީ\nMay 21, 2019, 16:38 ހަސަން ރަޝީދު\nރާއްޖޭގައި މަސައްކަތް ކުރާ ބިދޭސީންތަކެއް - ފޮޓޯ: އިމިގްރޭޝަން\nމަކަރާއި ހީލަތުން ރާއްޖެއަށް ބިދޭސީން އެތެރެކުރި އެންމެން ހޯދާނެ ކަމަށް އިމިގްރޭޝަން ކޮންޓްރޯލަރ މުހައްމަދު އަހުމަދު ހުސައިން (ހަނަފީ) ވިދާޅުވެއްޖެއެވެ.\nހަނަފީ ކުރެއްވި ޓްވީޓެއްގައި ވިދާޅުވީ، މަކަރާއި ހީލަތް ހަދައިގެން ރާއްޖެއަށް ބޮޑެތި އަދަދުތަކުން މީހުން އެތެރެކުރި އެންމެން ހޯދުމަށް ފަހު، އެ މައްސަލަތައް ކަމާބެހޭ މުއައްސަސާތަކަށް ހުށައަޅުއްވާނެ ކަމަށެވެ. އަދި އިންސާނުންގެ ވަގުފާރި ކުރާ ފަރާތްތައް ހާމަވާނެ ކަމަށް ވެސް ހަނަފީ ވިދާޅުވިއެވެ.\nMakaraheelay hadhaigen Rajjeyya bodeythi adhadu thakun meehun etherekuri huriha enmen InSha Allah hoadha ey massalatha gulhun huri huriha muassasaayakka hushalhaanan ei ethereen kamuga viyas adhi beyrun kamuga viyas.\nInSha Allah Insaani Vagufaareen haama vane.#Dhulleynukuraanan https://t.co/myzdrgPTyr\n— Mohamed Ahmed Hussain (Hanafy) (@hanafymv) May 20, 2019\nހަނަފީ މިހެން ވިދާޅުވިއިރު ގިނަ މަޝްރޫޢުތަކަކަށް ބިދޭސީން ގެނައުމުގައި ސައްހަ ނޫން ލިޔެކިއުންތަކެއް ހުށަހަޅާފައިވުމާއި އަދި އެ މައްސަލަތަކުގައި ހިއުމަން ޓްރެފިކިން (އިންސާނީ ވަގުފާރި) އަށް ތުހުމަތު ކުރެވޭ ކަންތައްތަކެއް ހުރުމާއި ގުޅިގެން އެފަދަ 24 މައްސަލައެއް ތަހުގީގު ކުރުމަށް އިމިގްރޭޝަނުގެ ފަރާތުން ފުލުހުންނަށް ވަނީ ހުށަހަޅާފައެވެ.\nއިމިގްރޭޝަނުން ބުނީ ފުލުހުންނަށް ފޮނުވާފައިވަނީ އެ އިދާރާ އިން ދިރާސާ ކުރަމުންދިޔަ 67 ކުންފުންޏެއްގެ ތެރެއިން 24 ކުންފުންޏެއްގެ މައްސަލަ ދިރާސާކޮށް، އެ މައްސަލަތައް ތަހުގީގު ކުރުމަށް ކަމަށެވެ.\nއަދި އެ މައްސަލަތައް ތަހުގީގު ކުރަން ފުލުހުންނަށް ފޮނުވީ މައްސަލަތަކާއި ގުޅިގެން މޯލްޑިވްސް އިމިގްރޭޝަނުން ލިބެން ހުރި، ތަހުގީގަށް ބޭނުންވާނެ ހުރިހާ މައުލޫމާތަކާއި އެކު ކަމަށްވެސް ބުނެފައިވެއެވެ. މިގޮތުން 24 ކުންފުނީގެ އިސްވެރީންނާއި، ތުހުމަތުކުރެވޭ ކަންކަމުގައި ޝާމިލް ވެފައިވާކަމަށް ބެލެވޭ އެންމެހާ ފަރުދުންގެ މައުލޫމާތު ވެސް ފުލުހުންނާ ހިއްސާކޮށްފައިވާނެ ކަމަށްވެސް ބުނެފައިވެއެވެ.


vnews - Miskithuga hulhujehi massalaiga Lanka in fuluhakaai haamudhuraku hayyaru koffi\nމިސްކިތުގައި ހުޅުޖެހި މައްސަލާގައި ސްރީލަންކާއިން ފުލުހަކާއި ހާމުދުރަކު ހައްޔަރު ކޮށްފި\nސްރީލަންކާގެ މުސްލިމުންތަކެއް މިސްކިތުގައި ދުޢާކުރަނީ:\nމިސްކިތެއްގައާއި، މުސްލިމުންގެ ފިހާރަތަކުގައި ހުޅުޖެހުމުގެ ކުށުމުގައި ސްރީލަންކާ ސަރުކާރުން ފުލުހަކާއި، ބުދިސްޓް ހާމުދުރަކު ހައްޔަރު ކޮށްފިއެވެ.\nސްރީލަންކާ ފުލުހުންގެ ތަރުޖަމާނު ޑެޕިއުޓީ އިންސްޕެކްޓަރ ޖެނެރަލް ޕްރިޔަންތާ ޖަޔަކޯޑީ ވިދާޅުވީ، ކޮޅުނބުގެ ބޭރުގައިވާ ޕަނަޑޫރާގައި ހުރި މިސްކިތަކާއި، ފިހާރައެއްގައި ހުޅުޖެހުމުގައި ފުލުސްމީހާއާއި، ބުދިސްޓް ހާމުދުރު އިސްކޮށް ހަރަކާތްތެރިވާ މަންޒަރު ސީސީޓީވީ ފުޓޭޖުން ފެނިފައިވާ ކަމަށެވެ.\n"ސީސީޓީވީ ފުޓޭޖް އެނަލައިޒް ކުރުމަށްފަހު އެމީހުން ހައްޔަރުކުރީ. ޕަންޑޫރާގައި ހުރި މިސްކިތެއްގައާއި، މުސްލިމަކު ހިންގާ ބުކްޝޮޕެއްގައި މިދިޔަމަހު ހުޅުޖެހުމުގައި އުޅުނީ އެމީހުން" ކޮޅުނބުގައި ނޫސްވެރިންނާ ވާހަކަ ދައްކަވަމުން ޖަޔަކޯޑީ ވިދާޅުވިއެވެ.\nމިމައްސަލާގައި ހައްޔަރު ކޮށްފައިވަނީ ކޮޅުނބުގައި ސްޓޭޝަންކޮށްފައި ހުންނަ ފުލުހުންގެ ކޮންސްޓަބަލްއެކެވެ. އޭނާގެ ނަމެއް ހާމަކޮށްފައެއް ނުވެއެވެ.\nފުލުސްމީހާގެ އިތުރުން، ބުދިސްޓް ހާމުދުރަކާއި، އިތުރު ދެމީހަކުވެސް ހައްޔަރު ކޮށްފައިވާ ކަމަށް ފުލުހުން ބުނެފައި ވެއެވެ. ވަކި ދީނެއްގެ އަދި ވަކި ނަސްލެއްގެ ބަޔަކާމެދު ނުތަނަސްކަން އުފެއްދުމުގެ ދައުވާ މިމީހުންގެ މައްޗަށް އުފުލޭނޭ ކަމަށް ވެއެވެ.\nމިމީހުން ހައްޔަރު ކުރެވުމަކީ މުސްލިމުންނަށާއި، މުސްލިމުންގެ ވިޔަފާރިތަކަށް ހަމަލާދީ، މުސްލިމުންނާ ދެކޮޅަށް ސްރީލަންކާގައި މިހާރު ހިންގަމުންދާ ހަމަނުޖެހުންތައް ހުއްޓުވުމަށް ކުރެވެމުންދާ މަސައްކަތުގައި ހޯދުނު ވަރަށް ބޮޑު ކުރިއެރުމެއް ކަމަށް ޑެޕިއުޓީ އިންސްޕެކްޓަރ ޖެނެރަލް ޕްރިޔަންތާ ޖަޔަކޯޑީ ވިދާޅުވިއެވެ.\nފުލުހުން ބުނެފައިވަނީ، މިހަތަރު މީހުންނަކީވެސް އެގައުމުގައި ހަރަކާތްތެރިވާ ބުދިސްޓު ހަރުކަށި ޖަމާއަތެއް ކަމަށްވާ "ބޮޑު ބަލަ ސޭނާ، ބީބީއެސް" ނުވަތަ ބުދިސްޓް ފޯރސްގެ ލީޑަރު ގަލަގޮޑާއްޓެ ގްނަނަސަރައާ ވަރަށް އަރިސްބައެއް ކަމަށެވެ.\nހުޅުޖެހުމުގެ ހާދިސާތަކާ ގުޅިގެން ސްރީލަންކާ ފުލުހުން ފުރަތަމަ ފަހަރަށް މީހަކު ހައްޔަރު ކޮށްފައިވަނީ މިމަހުގެ 11 ވަނަ ދުވަހުއެވެ. ފުލުހުން ބުނެފައިވަނީ، ކޮޅުނބުގައި ހިންގާފައިވާ ހުޅުޖެހުމުގެ4ހާދިސާއަކާ، އެމީހާއާއި ސީދާ ގުޅުން އެބައޮތް ކަމަށެވެ. އުމުރުން 32 އަހަރުގެ އެމީހާއަކީ ވެސް ބުދިސްޓް ފޯރސްގެ ލީޑަރު ގަލަގޮޑާއްޓެ ގްނަނަސަރަގެ އަރިސް ހާމުދުރެކެވެ.\nސްރީލަންކާގައި މުސްލިމުންގެ ގެދޮރާއި، ވިޔަފާރިތަކާއި، މިސްކިތްތަކާއި އަދި މުސްލިމުންގެ ގަބުރުސްތާނުތަކުގައި ހުޅުޖެހުމުގެ 16 ހާދިސާއެއް މިއަހަރުގެ އޭޕްރީލް މަހުންފެށިގެން މިހާތަނަށް ހިނގާފައިވާ ކަމަށް ފުލުހުން ބުނެފައި ވެއެވެ. މުސްލިމުންގެ ތަންތަނުގައި ހުޅުޖެހުމުގެ އިތުރުން އޮށްގަލުން ހަމަލާދިނުމުގެ ހާދިސާތައްވެސް ދަނީ ހިނގަމުންނެވެ.\nމިހާދިސާތަކާ ގުޅިގެން "ބޮޑު ބަލަ ސޭނާ، ބީބީއެސް" ނުވަތަ ބުދިސްޓް ފޯރސްގެ ލީޑަރު ގަލަގޮޑާއްޓެ ގްނަނަސަރަ ހައްޔަރު ކުރުމުގެ އަމުރެއްވެސް ނެރެފައި ވެއެވެ. ނަމަވެސް ފުރާނައަށް ނުރައްކާ ވެއްޖެކަމަށް ބުނެ އޭނާ މިދިޔަމަހުން ފެށިގެން އުޅެނީ ފިލައިގެންނެވެ.\nސްރީލަންކާ ފުލުހުންވަނީ، ގަލަގޮޑާއްޓެ ގްނަނަސަރައަށް ހިމާޔަތްދީ އޭނާ ފޮރުވައިއުޅޭ ފަރާތްތަކާ ދެކޮޅަށް ހަރުކަށި ފިޔަވަޅު އަޅާނޭ ކަމަށް އިންޒާރުވެސް ކޮށްފައެވެ.\nގަލަގޮޑާއްޓެ ގްނަނަސަރައަކީ މިޔަންމާގައި މުސްލިމުންނާ ދެކޮޅަށް ހިންގާ ހުރިހާ ޖަރީމާތަކެއްގެ އަޑީގައިހުރި ހަރުކަށި ބުދިސްޓް ވިރާތުއާވެސް ވަރަށް ގާތް މީހެކެވެ. ގްނަނަސަރަގެ ޚާއްސަ މެހްމާނެއްގެ ގޮތުގައި ވިރާތު 2014 ވަނަ އަހަރު ސްރީލަންކާއަށް ޒިޔާރަތްވެސް ކޮށްފައި ވެއެވެ.\nބުދިސްޓުންގެ އަޣުލަބިއްޔަތު އޮންނަ ސްރީލަންކާގައި އުޅޭ ބައިމަދު މުސްލިމުން ހިމާޔަތްކޮށް ރައްކާތެރި ކުރާނޭ ކަމަށާއި، ހަމަނުޖެހުންތަކަށް ފުރުސަތު ނުދޭނޭ ކަމަށް ސަރުކާރުންވަނީ ވައުދުވެފައެވެ. ބައިމަދު ދީންތަކަށް ނަފްރަތު އުފެދޭފަދަ ވާހަކަ ދައްކާ ފަރާތްތަކާ ދެކޮޅަށް ހަރުކަށި ފިޔަވަޅު އަޅާ ގާނޫނުތައް ހަދާނޭ ކަމަށް ގާނޫނުހަދާ މަޖިލީހުންވެސް ވައުދުވެފައި ވެއެވެ.\nމުސްލިމުންނާ ދެކޮޅަށް ސްރީލަންކާގައި ހިންގަމުންގެންދާ އަމަލުތައް ގޯހުން ގޯހަށް ނުދަނީވެސް ފިޔަވަޅު އެޅުމަށް، އެގައުމުގައި ތިއްބަވާ ބޭރުގެ ޑިޕްލޮމޭޓުން ސަރުކާރަށް ގޮވާލައްވާފައިވެސް ވެއެވެ.


Thinadhoo Restaurant Ehgai Masahkkai Kuraa Dhe Bidheysee Ehge Dhemedhugai Maaramaaree Eh Hingaifi ތިނަދޫ ރެސްޓޯރަންޓެއްގައި މަސައްކަތް ކުރާ ދެބިދޭސީއެއްގެ ދެމެދުގައި މާރަމާރީއެއް ހިންގައިފި – Huvadhoo News Thinadhoo Restaurant Ehgai Masahkkai Kuraa Dhe Bidheysee Ehge Dhemedhugai Maaramaaree Eh Hingaifi Huvadhoo News\nތިނަދޫ ރެސްޓޯރަންޓެއްގައި މަސައްކަތް ކުރާ ދެބިދޭސީއެއްގެ ދެމެދުގައި މާރަމާރީއެއް ހިންގައިފި\nގދ ތިނަދޫގައި ހިންގާ ރެސްޓޯރަންޓެއްގައި މަސައްކަތްކުރާ ދެބިދޭސީއެއްގެ ދެމެދުގައި ހިންގި މާރަމާރީއެއްގައި އެކަކަށް އަނިޔާވެއްޖެއެވެ.\nމަންޒަރު ދުށްމީހަކު ހުވަދޫ ނިއުސް އަށް މައުލޫމާތު ދެއްވަމުން ބުނީ، މާރަމާރީ ހިންގާފައިވަނީ ތިނަދޫގައި ހިންގާ ރެސްޓޯރަންޓެއް ކަމަށްވާ އަލިކެފޭގައި މަސައްކަތްކުރާ ކައްކާ އާއި ވެއިޓަރެއްގެ ދެމެދުގައެވެ. އަދި މިމާރަމާރީގައި އަނިޔާލިބިފައިވަނީ އެތަނުގައި މަސައްކަތްކުރާ ވެއިޓަރަށް ކަމަށާއި، ޖެހުމުގެ ސަބަބުން އޭނާގެ މޫނުމައްޗަށް އެކިވަރުގެ ޒަހަމްތަކެއް ލިބިފައިވާ ކަމަށެވެ.\nއޭނާ އިތުރަށް ބުނީ، މާރަމާރީ ހިންގާފައިވަނީ، ދެމީހުންގެ ދެމެދުގައި ޒުވާބު ކުރުމަށްފަހު އެތަނުން ވެރިޓަރަކަށް މަސައްކަތް ކުރާ ބިދޭސީ މީހާ އެތަނުގެ ވެރިޔާއަށް ގުޅުމަށް މަސައްކަތް ކުރުމުން ކަމަށެވެ.\nނަމެއްނެތް ރެސްޓޯރަންޓެއްތަ؟ނޫނީ ނަން ޖަހާލަން ނުކެރުނީތަ ؟\nއަސާސީ ތަޢުލީމު ނެތް މީހުން ކޮމެންޓް ނުކުރިއްޔާ ކަންނޭގެ ތަގަޅުވާނީ، އަލިކެފޭ އެއިނީ ޖަހާފަ، އަދިރިއްޔާ އައިނެއް ވެސް އެޅުން ރަގަޅީ!!! ފަހަރުގަ ވެދާނެ އަލިކެފޭ އެކިޔަނީ ތިނަދޫ އަށް ކަމަށް ވެސް އެހެން ވެއްޖެއިއްޔާ ވަރަށް ބޮޑަށް މާފަށް އެދެން!!!


Ethiopia flight vehtumun Boeing ge boat aa medhu suvaaluthakeh\nއިތިއޯޕިއާ ފްލައިޓް ވެއްޓުމުން ބޮއިންގްގެ ބޯޓާއިމެދު ސުވާލުތަކެއް\nއިތިއޯޕިއާ ފްލައިޓް އީޓީ 302 ވެއްޓުނު ސަރަހައްދުގައި އޮފިޝަލުން ހަރަކާތްތެރިވަނީ. -- ފޮޓޯ: ރޮއިޓާސް\nއިތިއޯޕިއަން އެއާލައިންސްގެ ފްލައިޓް އިއްޔެ ވެއްޓުނު ހާދިސާއާ ގުޅިގެން، ބޮއިންގް މަރުކާގެ ބޯޓާއިމެދު އެތަކެއް ސުވާލެއް އުފައްދައިފި އެވެ.\nއިއްޔެ އިތިއޯޕިއާއިން ފުރައިގެން 157 ފަސަންޖަރުން ގޮވައިގެން ދަތުރުކުރި ބޯޓު ވެއްޓުނީ ނައްޓާލިތާ ކުޑަ ވަގުތުކޮޅެއްގެ ތެރޭގައި އެވެ. ބޮއިންގް 737 މެކްސް 8 މަރުކާގެ ބޯޓުން ދަތުރުކުރި ހުރިހާ ފަސަންޖަރުން އެ ހާދިސާގައި މަރުވެފައިވާކަމަށް ކަމާބެހޭ އިދާރާތަކުން ވަނީ ބުނެފަ އެވެ. މިއީ، ފާއިތުވި ފަސް މަހުގެ ތެރޭގައި އެ މަރުކާގެ ބޯޓެއް ވެއްޓުނު ދެވަނަ ފަހަރެވެ. މިދިޔަ އޮކްޓޯބަރު މަހު، އެ މަރުކާގެ ލަޔަން އެއާ ބޯޓެއް ވެއްޓި، 189 މީހުން ވަނީ މަރުވެފައި އެވެ.\nއެންމެ ފަހުގެ ހާދިސާ އާގުޅިގެން، އެ މަރުކާގެ ބޯޓުތައް އުދުހުން ޗައިނާ އިން ވެސް މަނާކޮށްފައި އެވެ. އިތިއޯޕިއާ އެއާލައިންސް ފްލައިޓް ވެއްޓެން ދިމާވި ސީދާ ސަބަބެއް އަދި ދެނެގަނެވިފައިނުވި ނަމަވެސް، ޗައިނާގެ އޭވިއޭޝަން އޮތޯރިޓީން ބުނީ، ފަހުން ހިނގި ދެ ހާދިސާގައި ވެސް އެއްގޮތް ކަންތައްތަކެއް ދިމާވެފައިވާ ކަމަށެވެ.\nޗައިނާގެ މިސްކިތްތަކެއް ބިމާހަމަ ކުރި ކަމުގެ ތުހުމަތު


Ras Online - ރިކަރަންޓް ޚަރަދު ކުޑަކުރެވޭނީ މުވައްޒަފުންގެ މުސާރަ ކުޑަކޮށްގެން، އެކަމެއް ނުވާނެ: ޝަރީފް\nރިކަރަންޓް ޚަރަދު ކުޑަކުރެވޭނީ މުވައްޒަފުންގެ މުސާރަ ކުޑަކޮށްގެން، އެކަމެއް ނުވާނެ: ޝަރީފް\nއަހުމަދު މަސްނޫމް 21 ނޮވެމްބަރު 2020\nދައުލަތުގެ ރިކަރަންޓް ޚަރަދު ނުވަތަ ހިންގުމުގެ ޚަރަދު ކުޑަކުރެވޭނީ މުވައްޒަފުންގެ މުސާރަތައް ކުޑަކޮށްގެންކަމަށާއި ނަމަވެސް އެއީ މިފަދަ ދަނޑިވަޅެއްގައި ކޮށްގެން ވާނޭކަމެއް ނޫންކަމަށް މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވެއްޖެއެވެ.\nޝަރީފް ކުރެއްވި ޓްވީޓެއްގައި ވިދާޅުވީ އިޤްތިޞާދަށް އަލުން ދިރުން ގެންނަން ކުރެވެން އޮތް މަސައްކަތެއް ސަރުކާރުން ކުރަންޖެހޭކަމަށެވެ. އަދި ރާއްޖޭގެ މަސައްކަތު އާބާދީގެ ބޮޑު ބަޔަކީ ދައުލަތުގެ މުވައްޒަފުންކަމަށާއި ރިކަރަންޓް ޚަރަދުކުޑަކުރެވެން އޮތީ މުވައްޒަފުންގެ މުސާރަތައް ކުޑަކޮށްގެންކަމަށް ޝަރީފް ވިދާޅުވިއެވެ.\nނަމަވެސް މިފަދަ ދަނޑިވަޅެއްގައި މުސާރަކުޑަކޮށްގެން ނުވާނެކަމަށާއި އަދި ވަޒީފާގެ ރައްކާތެރިކަންވެސް ކަށަވަރުކުރަން ޖެހޭކަމަށް ޝަރީފް ވިދާޅުވިއެވެ.\nThe govt must do everything it can to support economic https://t.co/xyxCmpCEgJ state employees make upavery high proportion of workforce,it cant reduce recurrent expenditure without cutting down wages.Govt should protect every job n not reduce salaries at moment like this.\nޝަރީފް ވިދާޅުވީ ގޭބީސީތަކުން ކުރާ ޚަރަދުތައް ކުޑަވާނެ ބަދަލެއް ސަރުކާރުން ގެނެސްގެން ނުވާނެކަމަށެވެ. އަދި މާލީ ސިޔާސަތު ބައްޓަންކުރަންވާނީ އިޤްތިޞާދު އަލުން ކޮޅަށްޖެހެންދެން އިޤްތިޞާދީ ހަރަކާތްތައް ދެމެހެއްޓެނިވި ގޮތެއްގައި ކުރިއަށްދާފަދަ ގޮތަކަށްކަމަށްވެސް ޝަރީފް ވިދާޅުވިއެވެ.\nGovt shouldn’t to do anything that will decrease household spending.Fiscal policy shall be aimed at keeping economic activities at sustainable level until economy rebounds.Protecting jobs n livelihoods are essential.Govt can start to repair public finance once Covid crisis z over\nމާލީ ކަންކަމާއި އިޤްތިޞާދީ ކަންކަމުގެ ތަޖުރިބާ ލިބިވަޑައިގެން ހުންނެވި ޝަރީފް ގެންދަވަނީ މިދަނޑިވަޅުގައި ސަރުކާރުން އިޤުތިޞާދީ ގޮތުން އަޅަންޖެހޭ މުހިންމު ފިޔަވަޅުތަކާމެދު ވަރަށް މުހިންމު އިރުޝާދު ތަކެއް މުންނެވެ. އެގޮތުން މިއީ އުނދަގޫ ނިންމުންތަކެއް ނިންމަންޖެހޭ ދަނޑިވަޅެއްކަމަށާއި އަދި މިއީ ސަރުކާރުން ރައްޔިތުންގެ މާލީ ފުދުންތެރިކަން ކަށަވަރުކުރަންޖެހިފައިވާ ދަނޑިވަޅެއް ކަމަށްވެސް ޝަރީފް ވަނީ ވިދާޅުވިއެވެ.\nމީގެއިތުރުން އިޤްތިޞާދު އިނދަޖެހިފައިވާ މިދަނޑިވަޅުގައި ސިޔާސީ މީހުންގެ އަމިއްލަ މަސްލަހަތު އިސްނުކޮށް، ރައްޔިތުންގެ ލާބައާއި މަންފާއަށް މަސައްކަތްކުރުން އިސްކުރަންޖެހޭކަމަށްވެސް ޝަރީފް ވިދާޅުވެފައި ވެއެވެ.\nރައީސަށް ގާނޫނުއަސާސީން ލިބިދޭ އިހްތިޔާރު ގެ ދަށުން މަގާމްތަކަށް ލެއްވޭނީ މިނިސްޓަރުން ސްޓޭޓް މިނިސްޓަރުން މިނިސްޓަރުގެ ނާއިބުން ބޭރުގެ ސަފީރުން މިފެންވަރުގެ މަގާމްތަކުގެ މީހުން އެކަނި.މިއަދަދުގެ ޖުމްލަ ގިނަވެގެން 50 އަށް ވުރެ މަތިވެގެން ނުވާނެ.ޕާޓީ ކުދިންނާ އާއިލާ މީހުނާ ރައްޓެހިންނަށް މަގާމްދީ ހާހެއްހާ މީހުނަށް މަގާމްދިނުމަކި ބަޔަކަށް ނާޖާއިޒުފައިދާ ހޯދާ ދިނުމުގެ މިންގަނޑަށް ފެތި ދައުވާ އުފުލިދާނެ ކަމެއް.\nރައީސަށް ގާނޫނުއަސާސީން ލިބިދޭ އިހްތިޔާރު ގެ ދަށުން މަގާމްތަކަށް ލެއްވޭނީ މިނިސްޓަރުން ސްޓޭޓް މިނިސްޓަރުން މިނިސްޓަރުގެ ނާއިބުން ބޭރުގެ ސަފީރުން މިފެންވަރުގެ މަގާމްތަކުގެ މީހުން އެކަނި.މިއަދަދުގެ ޖުމްލަ ގިނަވެގެން 50 އަށް ވުރެ މަތިވެގެން ނުވާނެ.ޕާޓީ ކުދިންނާ އާއިލާ މީހުނާ ރައްޓެހިންނަށް މަގާމްދީ ހާހެއްހާ މީހުނަށް މަގާމްދިނުމަކި ބަޔަކަށް ނާޖާއިޒުފައިދާ ހޯދާ ދިނުމުގެ މިންގަނޑަށް ފެދި ދައުވާ އުފުލިދާނެ ކަމެއް.\nމާލޭގައި ރޭ ހިނގި އެކްސިޑެންޓުގައި އަނިޔާވި އަންހެންމީހާ ނިޔާވެއްޖެ\nކޮވިޑް-19: ވެކްސިން ދީފައިވާ މީހުން ދަތުރު ކުރުމަށް ވަކި ޕާސްޕޯޓެއް


Hisaan "Dhan Jahsan" Bunevunee Ekan Kuraakah Noon: Siyaam - Vaguthu\nހިސާން "ދަންޖައްސަން" ބުނެވުނީ އެކަން ކުރާކަށް ނޫން: ސިޔާމް\nމީދޫ ދާއިރާގެ މެމްބަރު އަހްމަދު ސިޔާމް -- ފޮޓޯ: މަޖިލީސް\nތުޅާދޫ ދާއިރާގެ މެމްބަރު ހިސާން ހުސައިން 'ދަންޖައްސަންޖެހޭ' ކަމަށް، ވިދާޅުވީ އެކަން ކުރުމުގެ ވިސްނުމުގައި ނޫން ކަމަށް މީދޫ ދާއިރާގެ އަހްމަދު ސިޔާމް (ސަން ޝިޔާމް) ވިދާޅުވެއްޖެއެވެ.\nމެންބަރު ހިސާން އަށް އަމާޒުކޮށް، ސިޔާމް އެފަދަ މޭރުމަކުން ވާހަކަ ދެއްކެވި ކަމަށް ބުނާ އޯޑިޔޯ ކްލިޕެއް އޮންލައިން ނޫހަކުން ވަނީ އާންމުކޮށްފައެވެ. އަދި ރައްޔިތުންގެ މަޖިލީހުގެ 241 ކޮމެޓީގެ ބައެއް މެންބަރުންނާ ހަވާލާދީ އެފަދައިން ޝިޔާމް ވިދާޅުވެފައިވާ ކަމަށް އެނޫހުން ރިޕޯޓޮށްފައިވެއެވެ.\nއެ ވާހަކަތަކާ ގުޅިގެން ސިޔާމް "ވަގުތު" އަށް ވިދާޅުވީ ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް ހިސާނަށް ނިސްބަތްކޮށް އެފަދައިން ވިދާޅުވެވުނީ އެ ކޮޮމިޝަނަށް ފާޑުކިޔަމުން ކަމަށެވެ. އަދި މި ފަދައިން ވިދާޅުވެވުނީ ޝަރުއީ ދާއިރާ ހިންގާ ގޮތާ ހިތްނުތަނަވަސްވެ، ކަމަށް ވިދާޅުވިއެވެ.\n"ޑިބޭޓު ތެރޭ އެއްޗެއް ބުނެވިފައި އޮވެދާނެ. އެހެންނަމަވެސް އެކަހަަލަ މާނައެއްގައި ނުވަތަ އެކަހަލަ ކަމެއް ކުރުމުގެ ނިޔަތުގައި އެއްވެސް ވާހަކައެއް ބުނެފައެއް ނޯންނާނެ،" ސަން ޝިޔާމް ވިދާޅުވިއެވެ.\nސަރުކާރުގެ ފަރާތުން ދާދިފަހުން ހުށަހެޅި ބިލަކާއި ގުޅިގެންވެސް ހިސާންއަށް މީސްމީޑިޔާގައި މަރުގެ އިންޒާރުތައް ބައެއް މީހުން ދީފައިވެއެވެ. މި ކަމާ ގުޅިގެން ހިސާނަށް ސަލާމަތީ ޚިދުމަތްތަކުން ސެކުއިރިޓީ ވެސް ދޭން ފަށާފައިވެއެވެ.\nއެކަމާއި ގުޅިގެން އެމްއެންޑީފުން ވަނީ މެމްބަރުގެ ސަލާމަތީ ކަންކަން އިތުރަށް ވަރުގަދަކޮށްފައެވެ.\nމަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅިގެން 241 ކޮމިޓީން ހިންގާ ޕާލިމަންޓަރީ އިންކުއަރީގެ މަޖިލީހުގެ މަސައްކަތާ ވަރަށް ދުރުން އުޅުއްވާ ސިޔާމް ކުއްލި ގޮތަށް ވަޑައިގެންނެވުމުން އެމްޑީޕީ ގިނަ މެމްބަރުންގެ ފާޑުކިޔުންތައް އަމާޒުވިއެވެ.\n"ލާދީނީ" ބިލާއި ދެކޮޅަށް އިސްލާމިކް މިނިސްޓްރީގެ ޑެޕިއުޓީ މިނިސްޓަރެއް\n"ލާދީނީ" ބިލް ބަލައިގަނެ، ކޮމިޓީއަށް ފޮނުވައިފި\nޖޫން 7, 2021 20:24\nޢާންމުކޮށް ވާހަކަ ދެއްކުމުގައި ދަންޖައްސަން ޖެހިފަ ހުރި މީހެކޭ ބުނަނީ މީހަކު ނުލަފާ ކަމުން އޭނަގެ ނުބައިކަން ހާމަކުރުމަށް މަޖާޒީގޮތަކަށެވެ.\nޖޫން 7, 2021 23:53\nމަޖާޒީ ގޮތުން ވާހަކަ ދައްކަން ވެއްޖެޔާ ލައްކަ ނުލަފާ ވާހަކަ ދައްކާފަ ވެސް މަޖާޒު ބޮލަށް ކަނޑާފަ ނިންމާލެވިދާނެ.. ނަޝީދު ކަރުބުރިކުރަން ގޮވާ ޔާމީނު އަންދަން ގޮވީވެސް މަޖާޒީކޮށްނޭ ބުނެފަ ނިންމާލެވިދާނެތާ\nޖޫން 7, 2021 20:41\nއަދިވެސް އަންގަ މަޑުންލާއިގެ އިންދެވޭތޯ ބަލަންވީއެއްނު .\nޖޫން 8, 2021 09:09\nއަނގައިންނޫން ކަންކަން ކުރަނީ! ޢަމަލުން! ފިލާތިބެގެން ކޮންކަމެއްކުރެވޭނީ؟ ޔާމީންގެ ވެރިކަން ނިމުމާއެކު އެފަކީރު އެއްލާލާ އަޅާވެސްނާ ތިޔަޕާޓީ ތިއުޅެނީ!\nޖޫން 7, 2021 21:09\nޝިޔާމް ނުބުންޏަސް ދަންޖައްސާ މަރަން ޖެހޭ މީހުން ދަން ޖައްސާ މަރާ ގައުމުތަށް އެބަހުރި މިރާއްޖޭގަ ހިނގަނީ އިސްލާމީ ޝަރީޢަތެއްނޫނެއްނޫން ދެން ހިސާން މަރަން ޖެހޭ ނީ ސަބަބެއްވެސް އޮވެގެންނޫން އެފަދަ ޢަމަލެއް ހިސާން ކުރެއްވި ކަމެއް އެނގޭކަށް ނެތް\nއައްނިބެގެ ގާރލްފުރެންޑް ޔޯ ތިޔަ ބުނާ ހިސާނަކީ.. ކޮބާތަ އެބޭ؟؟\nޖޫން 7, 2021 21:21\nއާއްމު ރައްޔިތުން ސޯސަލް މީޑިއާގައި އެއްޗެއް ބުނީމަ އެބަ ހައްޔަރު ކުރޭ. ޤާނޫނުގެ ދިގު އަތް މިބޭފުޅުންނަށް ނުފޯރާތޯ.މި ކޮމެންޓް ލިޔާއިރުވެސް އަޅުގަނޑު ހައްޔަރު ކޮށްފާނެ ކަމުގެ ބިރު އެބައޮތް.އެމްޑީޕީ އަކީ ހިޔާލް ފާޅު ކުރުމުގެ މިނިވަން ކަމަށް އެންމެ ގޮވާލާ މީހުން އެކަމް އެބޭފުޅުންނަށް ވެރިކަން ލިބުނީމަ އެބޭފުޅުން ފިޔަވާ އެހެން މީހުންގެ އަނގައިގައި ޓޭޕް އަޅަން މިއުޅެނީ.ޝޭމް އޮން އެމްޑީޕީ.ކޮވިޑް ކަންކަންވެސް ބޮއްސުންލައިގެން ދިޔައީ މިބޭފުޅުންގެ ދޯދިޔާ ކަމުން.އެކަމް މާދަމާވެސް ވޯޓް ހޯދަންވީމަ ލަދެއް ނުގަންނާނެ\nޖޫން 7, 2021 21:42\nދަންޖެއްސުމާއި ދަންޖައްސާ މެރުމަކީ އަދި ދެކަމެއް.\nޖޫން 7, 2021 22:18\nކޮބާތޯ އެއްކަލަ އަނގަގަދަ ރާފިޔާ\nޖޫން 7, 2021 22:19\nހައްޔަރު ކުރަން ކެރޭނެބާ؟ މީ ނޫންތޯ ހޭޓް ސްޕީޗަކީ؟ ނިކަމެއްޗަކު މިފަދަ ކަމެއް ކޮށްފިނަމަ ހައްޔަރު ކުރަން ވަރަށް އަވަހަށް ފޫ ގަޅާލާނެ!!!\nޖޫން 7, 2021 22:52\nޢަހާ އެ އްކަލަ. ޢަނގައޮޅޭކަލޭގެދޯ.\nޖޫން 7, 2021 22:58\nޢެހެންބުނެވުނީ މެމްބަރުންނަކީ ބާޒާރުމަތީބަހުން ވާހަކަ ދައްކަވާ ބަޔަކަށްވާތީ. ސުޕަމެޖޯރިޓީ ނޯ ގުޑްމެނާ....\nޖޫން 7, 2021 23:11\nދޫރައްކާތެރި ކުރުމަށް އިސްލާމްދީނުގައި އަންގަވާފައިވަނީ އެކަމުގައި ވަރަށް ބޮޑު ޙިކުމަތެއް އެކުލެވިގެންވާތީ!! އެވަރު ޝިޔާމް އަށް ނުވިސްނުނީތީ ހަަމަ “ ހައިރާން”ވެއްޖެ!! މިހާރު އިނގޭނެ ދުލަކި ކިހާ ވަރުގަދަ “ ހަތިޔާރެއް” ކަން 🤔\nޖޫން 7, 2021 23:34\nދަންޖައްސަން ބުނުމަކީ މަޖާޒީ ގޮތުން ބުނެވޭނެ ބަހެއްނޫނެވެ.\nހަމަތިގޮތައް އިދިކޮޅުމީހިންނައް ކޮވިޑްޖެއްސިމީހިންގެމައްސަލަވެސް ބަލަންޖެހޭނެދޯ\nޖޫން 8, 2021 05:26\nހުރިހާވެސް މަސްއަލައަކީ ދައްކަންވާ ވާހަކަ އާއި ނުދައްކަންވާ ވާހަކަ ތިޔަ މަޖްލިސް ދޮރުން އެތެރެވީމަ ހަނދާން ނުހުންނަކަން. ކޮންމެސިފައެއްގަ ނަމަވެސް އެއްވެސް މީހަކަށް އަނިޔާ އެއް ލިބޭނެ ނުވަތަ ކުރަން ބުނުމަކީ ރަގަޅު ކަމެއް ނޫން. ތިޔަޢިއްޒަތްތެރި ބޭފުޅުން ނަށް ދިވެހި ރައްޔިތުން ވޯޓްދީފަ މެމްބަރުކަން ކަން ހާވާލުކުރީ ދިވެހި ހަރުބަސް ތަކާއި މަޖާޒީ ބަސްތަކާއި ސަމާސަ ވާހަކަ ދެެއްކުމަށް ވުރެ ރައްޔިތުންނަށް ފައިދާހުރި ކަންކަން ކޮށް ދެއްވާތޯ.\nއައް ލ ގެ ނިހާދ\nޖޫން 8, 2021 07:56\nރަ އްބި އެއ އް ރަސޫލެ އް ތަނެ އް ދޮރެ އް ނޭގޭ ބޭކަލުން މަޖީލީހަށް ހޮވީމާ ފެ ނި އްޖެ އެއ އް ނޫން\nޖޫން 8, 2021 09:01\nޝިޔާމަކީ ވ.މަޒާޖީ ބަސް ގިނައިން ބޭނުން ކުރައްވާ ބޭފުޅެއް. ައީސް ޔާމީންގެ އަނބިކަބަލުން ފާތުމައކީ ކުޅެދޭ މީހުން ނުކުޅެދޭ މީހުންނަށް ހަދާ ބޭފުޅެއްކަމަށްވެސް ތި ޝިޔާމު ވިދާޅުވި. ވެދާނެ ހިއްޕެވޭ ސަރުބަތެއްގެ ގޮތަކުން ވާގޮތެއްކަމަށް. މީގެކުރިން އެއާޕޯޓުން ދެފުޅި ވަނީ އަތުލައިގެންފަ.\nޖޫން 8, 2021 10:06\nސަން ޝިޔާމު މަޖިލީހުގައި މުޅިން އަނގަތަޅަނީ އެއްވެސް ކަމެއް ކުރާކަށް ނޫން\nޝިޔާމް ހިނދުކޮޅުގަ ހުންނެވިގަޑިއެއްގަ ކަންނޭގެ


Indiage qaanoonu hadhaa majileehaai, rah'yyithunge majileehaa...\nއިންޑިޔާގެ ޤާނޫނު ހަދާ މަޖިލީހާއި، ރައްޔިތުންގެ މަޖިލީހާއި ދެމެދު އެމްއޯޔޫއެއްގަ ސޮއިކުރަނީ\nޑިސެމްބަރ9ން 13 ށް ރައްޔިތުންގެ މަޖިލީހުގެ ވަފުދެއް އިންޑިޔާއަށް ދަތުރުކުރުމަށް ހަމަޖެހިފައިވޭ\nއެއްބަސްވުމުގައި ދެ ފަރާތުންވެސް ބަރުލަމާނީ ގުޅުން ރަނގަޅުކުުރުމަށް ބާރު އެޅުމަށާއި ދެ ގައުމުގެ މެދުގައި އޮތް ޒަމާންވީ އެކުވެރި ގުޅުން އިތުރަށް ކުރިއެރުވުމަށް ހިމަނާފައިވޭ\nކ. މާލެ |7ޑިސެންބަރ 2019 | ހޮނިހިރު 11:19 | 1,818\nއިންޑިޔާގެ ޤާނޫނު ހަދާ މަޖިލިސް (ލޮކްސަބާ) އާއި ރައްޔިތުންގެ މަޖިލީހާއި ދެމެދު މެމޮރަންޑަމް އޮފް އަންޑަރސްޓޭޑިންގ އެއްގައި ސޮއިކުރުމަށް ހަމަޖެހިއްޖެ އެވެ.\nމިދައުރުގެ އެންމެ ފަހު ޖަލްސާގައި ވާހަކަ ދައްކަވަމުން ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ވިދާޅުވީ، މިމަހުގެ9ން 13 ށް ރައްޔިތުންގެ މަޖިލީހުގެ ވަފުދެއް އިންޑިޔާއަށް ދަތުރުކުރުމަށް ހަމަޖެހިފައިވާ ކަމަށެވެ. 15 މެމްބަރުންގެ މިވަފުދު އެކުލަވާލާފައިވަނީ، މަޖިލީހުގައި ހިމެނޭ ހުރިހާ ސިޔާސީ ޕާޓީއެއް ތަމްސީލުކުރެވޭގޮތައް ކަމަށާއި، އެމެމްބަރުންނާއި އަމީން ޢާންމުގެ އިތުރުން ކައުންސެލަރ ޖެނެރަލް ބައިވެރިވެވަޑައިގަންނަވާނެ ކަމަށް ރައީސް ނަޝީދު ވިދާޅުވި އެވެ.\nއިންޑިޔާގެ ޤާނޫނު ހަދާ މަޖިލީހާއި ރައްޔިތުންގެ މަޖިލީހާއި ދެމެދު ވެވޭ މިއެއްބަސްވުމުގައި ދެ ފަރާތުންވެސް ބަރުލަމާނީ ގުޅުން ރަނގަޅުކުރުމަށް ބާރު އެޅުމަށާއި، ދެ ޤައުމުގެ މެދުގައި އޮތް ޒަމާންވީ އެކުވެރި ގުޅުން އިތުރަށް ކުރިއެރުވުމަށް ހިމަނާފައިވާ ކަމަށް ރައީސް ނަޝީދު ވިދާޅުވިއެވެ.\nހަމަ އެއާއެކު މަޖިލީހާއި މަޖިލީހުގެ އިދާރީ ހިންގުން ތަރައްޤީ ކުރުމުގެ ގޮތުން ހުރި ފުރުޞަތުތައް ފަހިކުރުމުގެ ގޮތުން ރަސްމީ އޮނިގަނޑެއްވެސް އެކުލަވާލެވޭނެ. މީގެއިތުރުން ދެ ފަރާތުންވެސް ޤަވާއިދުގެ ތެރެއިން މަޢުލޫމާތު ބަދަލުކުރުމާއި ބައިނަލްއަޤުވާމީ ބައްދަލުވުންތަކުގައި ބަރުލަމާނީ އެއްބާރުލުން ކުރިއަރުވާ މަގުފަހިކުރުމަށް އެއްބާރުލުން ދިނުން މިއެމްއޯޔޫގައި ހިމެނޭ.\nރައީސް ނަޝީދު ވިދާޅުވީ ރާއްޖޭގެ ރައްޔިތުންގެ މަޖިލީހާއި އެހެން ޤައުމުތަކުގެ ޤާނޫނު ހަދާ މަޖިލީސް ތަކާއި ދެމެދު ގުޅުން ބަދަހިކުރުމުގެ މަސައްކަތްތައްވެސް ހިނގަމުންދާ ކަމަށެވެ. އަދި އިސްލާމީ ޤައުމުތަކުގެ ޤާނޫނު ހަދާ މަޖިލީސްތަކުގެ މެދުގައި ބާއްވާ ކޮންފަރެންސަކަށް ދަޢުވަތު ލިބިވަޑައިގަންފައިވާކަމަށްވެސް ރައީސް ނަޝީދު ވިދާޅުވި އެވެ.\nއިސްލާމީ ގިނަ ޤައުމުތަކުގެ ޤާނޫނު ހަދާ މަޖިލިސް ތަކަކީ ރައްޔިތުން އިންތިޚާބު ކުރާ މަޖިލީސްތަކެއް ނޫންކަމަށާއި އެހެންކަމުން އެމަގަށް އިސްލާމީ ޤައުމުތަކުގެ ޤާނޫނު ހަދާ މަޖިލިސްތައް ބައްޓަން ކުރުމަށް ރާއްޖެއިން މަސައްކަތް ކުރާނެ ކަމަށް ރައީސް ނަޝީދު ވިދާޅުވި އެވެ.


Trump ge nimmun anburaa gendhey: Arab league | Mihaaru\nއަރަބި ލީގްގެ ޚާރިޖީ ވަޒީރުންގެ ބައްދަލުވުމެއް މިދިޔަ ހޮނިހިރު ދުވަހު މިސްރުގެ ވެރިރަށް ގާހިރާގައި ކުރިއަށް ދަނީ. --ފޮޓޯ އޭއެފްޕީ\n11 ޑިސެމްބަރ 2017 - 10:284comments\nގާހިރާ، މިސްރު: އިޒްރޭލުގެ ވެރިރަށަކީ ފަލަސްތީނުގެ ގުދުސްކަމުގައި އެމެރިކާ އިން ނިންމި ނިންމުން އަނބުރާ ގެންދިއުމަށް އަަރަބި ގައުމުތަކުގެ ޚާރިޖީ ވަޒީރުން ގޮވާލައްވައިފި އެވެ.\nމިސްރުގެ ވެރިރަށް ގާހިރާގައި ބޭއްވި އަރަބި ލީގްގެ ކުއްލި ބައްދަލުވުމުގައި ޚާރިޖީ ވަޒީރުން ވިދާޅުވީ އެމެރިކާގެ ނިންމުމުގެ ސަބަބުން، މެދުއިރުމަތީގެ މައްސަލަ އިތުރަށް ގޯސްވެ އަނިޔާވެރި އަމަލުތަކަށް އިތުރު ދޮރުތައް ހުޅުވިގެންދާނެ ކަމަށެވެ.\nޚާރިޖީ ވަޒީރުންގެ މަޝްވަރާތަކަށް ފަހު ނެރުނު ގުޅިފައިވާ ބަޔާނުގައި ބުނެފައިވަނީ، އިޒްރޭލުގެ ވެރިރަށަކީ ފަލަސްތީނުގެ ގުދުސްކަމުގައި އިޒްރޭލުން ނިންމާފައިވާ ނިންމުން ބަލައިގަނެ އެކަން ތަންފީޒު ކުރުމަށް، އެމެރިކާގެ ރައީސް ޑޮނަލްޑް ޓްރަމްޕު ނިންމެވި ނިންމެވުމަކީ ބައިނަލްއަގުވާމީ ގާނޫނުތަކާ ޚިލާފު ނިންމުމެއް ކަމަށެވެ.\n"ގުދުސްއާ ބެހޭ ގޮތުން އެމެރިކާ އިން ގެންގުޅެމުން އައި ސިޔާސަތަށް ގެނައި މި ބަދަލަކީ ވަރަށް ނުރައްކާތެރި ކަމެއް. އަދި އެއީ އިޒްރޭލުން ގެންގުޅޭ އިސްތިއުމާރީ ހަރަކާތްތަކަށް އެމެރިކާ ރުހޭ ކަމުގެ ހެއްކެއް. އަދި އެއީ ބައިނަލްއަގުވާމީ ގާނޫނުތަކާއި ގަރާރުތަކާ މުޅިން ޚިލާފު ނިންމުމެއް. ހަމަ އެފަދައިން އެ ނިންމުމަކީ، މެދުއިރުމައްޗަށް ސުލްހަ ގެނައުމުގައި މެދުވެރިއެއްގެ ގޮތުގަ އާއި ސުލްހައިގެ މޭސްތިރިއެއްގެ ގޮތުގައި އެމެރިކާ އަދާކުރަމުން އައި ދައުރުން އެމެރިކާ އަމިއްލަ އަށް ވަކިވުމުގެ އަމަލެއް،" އަރަބި ޚާރިޖީ ވަޒީރުންގެ ގުޅިފައިވާ ބަޔާނުގައިވެ އެވެ.\nއެ ބަޔާން ނިންމައިލަމުން އެމެރިކާ އާއި އެމެރިކާގެ ރައީސަށް އަރަބި ޚާރިޖީ ވަޒީރުން ގޮވާލައްވާފައިވަނީ، ގުދުސާ ބެހޭ ގޮތުން ރައީސް ޓްރަމްޕު ނެރުއްވި ގަރާރު އަނބުރާ ގެންގޮސް، ބައިނަލްއަގުވާމީ ގަރާރުތައް ތަންފީޒު ކުރުމަށް އިޒްރޭލަށް ބާރުއެޅުމުގައި ބައިނަލްއަގުވާމީ މުޖްތަމައާ ބައިވެރިވެގެން މަސައްކަތް ކުރުމަށެވެ. އަދި 1967 ޖޫން އިން ފެށިގެން، ބައިނަލްއަގުވާމީ ހަމަތަކާއި ގާނޫނާ ޚިލާފަށް އަޅުވެތިކޮށްފައިވާ ފަލަސްތީނުގެ ހުރިހާ ބިންތަކުން އިޒްރޭލު ބޭލުމުގައި ބައިނަލްއަގުވާމީ މުޖްތަމައާ އެކުގައި މަސައްކަތް ކޮށްދިނުމަށް ވެސް އެ ބަޔާނުގައި ގޮވާލާފައިވެ އެވެ.\nއަރަބި ޚާރިޖީ ވަޒީރުންގެ ނިންމުގައި ބުނެފައިވާ ގޮތުގައި، އިރުމަތީ ގުދުސަކީ ފަލަސްތީނުގެ މިނިވަން ދައުލަތުގެ ވެރިރަށެވެ. އަދި 1967ގެ އަރަބި އިޒްރޭލު ހަނގުރާމައިގައި ގުދުސް އޮތް ގޮތަށް މިނިވަންކަމާ އެކުގައި އޮވެގެން މެނުވީ ސަރަހައްދީ ސުލްހަ އާއި އަމާންކަން ގާއިމު ނުކުރެވޭނެ ކަމަށް ވެސް އެ ބަޔާނުގައިވެ އެވެ.\nއިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން 1995 ގައި ފާސްކުރި ގާނޫނަށް އަމަލުކުރަން ފެށީ، މިދިޔަ ބުދަ ދުވަހު ރައީސް ޓްރަމްޕު ނެރުއްވި ގަރާރާ އެކުގަ އެވެ. އެ ގާނޫނަށް އަމަލު ކުރަން ފެށުމާ އެކު، އެމެރިކާ އިން މިހާރު ވަނީ، އިޒްރޭލުގެ ވެރިރަށް ތަލް އަބީބްގައި ހުންނަ އެމެރިކާ އެމްބަސީ ގުދުސަށް ބަދަލު ކުރުމުގެ މަސައްކަތް ވީހާ އަވަހަކަށް ފަށަން ނިންމައިފަ އެވެ.\nއިތުރު ލިޔުންތައް އިޒްރޭލް ފަލަސްތީން އަރަބި ލީގު އެމެރިކާ\nޔަހޫދީން އަގުސާ މިސްކިތަށް ވަދެ ހަމަނުޖެހުން ހިންގައިފި


28 މެއި 2020 - 08:339comments\n(މޭ 26، 2020، އަންގާރަދުވަހުގެ ބަޔާ ގުޅޭ)\n"މި ތަނުގައި އިށީނދޭ!" ހާދީގެ ކުރިމަތިން ތިން ފޫޓެއްހާ ދުރުގައި، ފައިން ފަސްގަނޑުގައި ރޮނގެއް އަޅާލަމުން، އެމީހާ މުޖޭއަށް ބުންޏެވެ. އޭނާ އެތަނުގައި އިށީނެވެ. ދެން ދެ މީހުންގެ މެދަށް ވާ ގޮތަށް އެއްފަރާތަށް ޖެހި ކަކޫ މައްޗަށް ތިރިވި އެވެ. "ދެން މާ ގިނަ ވާހަކައެއް ނެތް. ކަލޭ ޖަވާބު ދޭންވީ އަހަރެން މިކުރާ ސުވާލަށް،" މުޖޭއަށް އިޝާރަތްކޮށްފައި އެމީހާ ބުންޏެވެ. އެވަގުތު ހާދީއަށް ރޮއިގަނެވުނެވެ. "ސޮރީ މުޖޭ...އަހަންނަށް އަނިޔާކޮށްފައި އެ ހުރިހާ ވާހަކައެއް...."\n"އޭ!.. ކޮން ރުއިމެއް؟" އެމީހާ، ހާދީގެ ވާހަކަ މެދުކަނޑާލި އެވެ.\n"ކަލޭ އަހަންނަށް ހަދާފައި ހުރި ގޮތް މުޖޭއަށް ފެންނާނެ. އެހެރީ އޭނާއަށް ހެދި ގޮތް...ކަލޭ އަނިޔާކުރަނީ...ގަދަކަމުން ވާހަކަ ދައްކުވަނީ...." ހާދީ ރޮމުން ބާރަށް ބުންޏެވެ.\nއެމީހާ އޭނާއާ ދިމާއަށް ބަލަހައްޓައިގެން އިނެވެ.\n"ނިމުނީތަ؟" އެމީހާ އެހި އެވެ.\nހާދީއަށް ދެން އިތުރު އެއްޗެއް ބުނާކަށް ނުކެރުނެވެ. މުޖޭ ފެނުމުން ލިބުނު ކުޑަކުޑަ ހިތްވަރުކޮޅުން ކުރެވުނު ވަރަކީ އެއީ އެވެ. އެމީހާ ބަލަން އިން ގޮތުން، އޭނާއަށް ހުއްޓުން އެރީ އެވެ. އަތުގައި އެ އޮތީ ވަޅި އެވެ. މުޖޭ އެ އިނީ ބަނދެފަ އެވެ. އޭނާ އެ އިނީ ބަނދެފަ އެވެ. އެހެންކަމުން މިހާރު އެއްވެސް ބާރެއް ނެތެވެ.\n"މައުސޫމަކީ ކާކުކަން ކަލެއަށް އެނގޭތަ؟" މުޖޭއާ ދިމާއަށް އެނބުރިފައި އެމީހާ އެހި އެވެ.\n"ކޮން މައުސޫމެއް؟" މުޖޭ ވެސް ކުއްލިއަކަށް ކުރީ ސުވާލެކެވެ. އެކަމަކު އޭނާގެ މޫނު މައްޗަށް ވެރިވީ ހައިރާންކަމެވެ. މިއީ ހާދީ ކައިރިއަށް އޭނާ ގެނައުމުގެ ކުރިން ދެއްކި ވާހަކަތަކުގައި، "ކަލެއާ ވެސް އެ ސުވާލުކުރާނަމޭ" އެމީހާ އެ ބުނި ސުވާލު ހެއްޔެވެ؟\nއެކަމަކު މުޖޭ އެގޮތަށް އެހުމާ އެކު ވަކި ޖަވާބެއް ނުދީ، އެމީހާ ބަލައިލީ ހާދީއާ ދިމާއަށެވެ. އޭނާއަށް ވެސް އިނީ ހައިރާންކަން ލިބިފަ އެވެ. ހާދީގެ ސުވާލުގެ ނަޒަރު ހުއްޓުނީ މުޖޭއަށެވެ.\n"އެކަމަކު ކަލޭ ބުނި މައުސޫމް މަރާލީ މީނައޭ،" މުޖޭއާ ދިމާއަށް، ވަޅިން އިޝާރަތްކޮށްލަމުން، ހާދީއަށް އެމީހާ ބުންޏެވެ.\n"މަށަކަށް ނޭނގޭ ތި މައުސޫމެއް؟" މުޖޭ އަނެއްކާވެސް ވަގުތުން ބުންޏެވެ.\nހާދީގެ ރުއިން ކުއްލިއަކަށް ހުއްޓުނެވެ. އޭނާގެ ހައިރާންކަން ވީ ބޮޑެވެ. އެއީ އޭނާ ހީކުރި ކަހަލަ ޖަވާބެއް ނޫން ފަދަ އެވެ. މީގެ އިރުގަނޑެއް ކުރިން އޭނާ ވަނީ ހުރިހާ ވާހަކައެއް، އަކުރުން އަކުރަށް، އެމީހާއަށް ކިޔައިދީފަ އެވެ.\n"ކަލޭ ތި ބުނަނީ އިހަކަށް ދުވަހު މުޅި ރާއްޖެ ސިއްސުވާލި ބޮޑު ގަތުލުގެ އަޑު ނާހަމޭތަ؟" މުޖޭއާ ދިމާއަށް އެމީހާ ބުންޏެވެ.\n"ތި މަރުގެ ވާހަކަ އަޑުއެހިން. އެކަމަކު އެއީ އަހަރެން ދަންނަ މީހެއް ނޫނޭ މި ބުނީ،" މުޖޭ ޖަވާބު ދިނެވެ.\n"ދަންނަ މީހެއް ނޫން. އެކަމަކު ކަލޭގެ އެންމެ ގާތް ރަހުމަތްތެރިޔާ އަހަރެން ކައިރީ ހާދަ ތަފުސީލުކޮށް އެ ވާހަކަތައް ކިޔައިދީފިއޭ. އެކަން ރޭވީ ވެސް މި ރަށުގައޭ، އެކަން ހަވާލުކުރި މީހާ ވެސް އައީ މި ރަށަށޭ، ލާރި ވެސް ދިނީ މި ރަށުގައޭ ބުނެ އޭނާ އެ ހެދީ ދޮގުތާ،" އެމީހާ ބުންޏެވެ. ދެން ކޮޅަށް ތެދުވި އެވެ.\nމުޖޭއަށް ކުޑަ ސިހުމެއް ލިބުނެވެ. އެމީހާގެ ހަމަލާތައް އޭނާއަށް އަތުވެދާނެ އެވެ. އެކަމަކު ދެން ވާ ގޮތެއް ވެސް ބަލަން އިހަށް އިންނާނިއްޔޭ އޭނާގެ ހިތަށްއެރި އެވެ. އެމީހާ ދިޔައީ ހާދީ ބަނދެފައި އިން ރުކާ ދިމާލަށެވެ. އޭނާ ގޮސް ވާގަނޑު މޮހެލާފައި، ހަމަ ވަގުތުން، ހާދީގެ ދެ އަތް، ފަހަތަށް ބަނދެލި އެވެ. ދެން އޭނާ ގެންގޮސް މުޖޭގެ ކަކުލާއި އޭނާގެ ކަކޫ ޖެހޭ ހިސާބުގައި ބެއިންދި އެވެ.\nހާދީގެ ދެ ލޮލަށް ބަލަން އިން އިރު މުޖޭގެ ހިތަށް އެތައް އެއްޗެއް އަރައި ފައިބައިގެން ދިޔަ އެވެ. އޭނާއާ ބެހޭ ގޮތުން އެ އެންމެން ވެސް މިހާރު ވާނީ ވާހަކަ ދައްކައިފަ އެވެ. އެކަމަކު މީހަކު ދައްކާހާ ހުރިހާ ވާހަކައެއް އޭނާ ގަބޫލުކުރާކަށް ނުޖެހެ އެވެ. އެހެންކަމުން އޭނާ އެ ވަގުތު ނިންމީ އަނިޔާ ލިބެންދެން، އަނިޔާއަށް އަނެއްކާވެސް ކެތްނުކުރެވޭ ވަރު ވަންދެން އޭނާ ދިފާއުވާށެވެ.\n"މީނާ އެކަންޏެއް ނޫން، އެކޮޅުގައި މަރުވެފައި ތިބި ދެ މީހުންނާއި އަނެއްކޮޅުގައި ބަނދެފައި އިން ސޮރު ވެސް ބުނީ މައުސޫމް ކަތިލީ ކަލެއޭ. އެކަމަކު ކަލޭ ތި ބުނަނީ ދޮގެކޭ،" އެމީހާ ބުންޏެވެ.\n"ދޮގެއް ވިއްޔާ ދޮގެކޭ ދޯ ބުނާނީ. ދެން އަހަރެން ނުކުރާ ކަމަކަށް އެއްބަސްވާންވީތަ؟" މުޖޭ ބުންޏެވެ.\n"ނޫން، އެހެންނެއް ނޫން. އެކަމަކު އެ މީހުން ހުރިހާ ކަމެއް ވެސް ކުރަނީ ކަލޭ ބުނާ ގޮތަކަށް. ކަލެއަކީ ލީޑަރު. ހަތަރު މީހުން ވެސް ކިޔައިދިނީ ހަމަ އެކައްޗެއް،" އެމީހާ ކޮޅަށް ހުރެ ވާހަކަ ދެއްކި އެވެ.\n"އާނ، އަހަރެން މި މީހުންނާ އެކު ހުންނާނެ މީހުން މަރާފައި. ކުރިން ވެސް ބުނީމެއްނު ބާރަ މީހުންނޭ. އެކަމަކު ތި ބުނާ މައުސޫމްގެ މަރަކާ މަށަކާ ގުޅުމެއް ނެތް...."\n"ބަލަ، ހަދާ ދޮގު!" މުޖޭގެ ވާހަކަ މެދުކަނޑާލައިފައި، ރުޅިވެރިކަމާ އެކު ހާދީއަށް ބުނެވުނެވެ.\n"ކަލެއެއް ނޫންތަ ދޮގުހެދީ؟ ރުސްތުމް އާއި ޝައުގީ އާއި ގުރޯއެއް ނޫންތަ ދޮގުހަދައިގެން ތި އުޅެނީ؟" މުޖޭ ވެސް ރައްދު ދިނެވެ.\nއެމީހާ ހުރީ ބަލަހައްޓައިގެންނެވެ. ދެ ރަހުމަތްތެރިން އެ ފަށާ ޒުވާބުގެ ތެރެއަށް ނުވަދެ، މަޑުކޮށްލީ އެވެ.\n"ކަލޭ މި ރަށުގައި އެކަން ރޭވީ މަށާ އެކު. ކަލޭ ބުނީ މާ ބޮޑު އޮޕަރޭޝަނެއް ވީމާ، އެހެން މީހުންނާ ނުލައި ދެ މީހުންނޭ އެ ބަޔަކާ ވާހަކަ ދައްކާނީ. މި ރަށުގެ އެ ހަރަ ގޭ ތެރޭގައި ތިބީ. ލަންކާ މީހެއް އައީ ފައިސާ ހިފައިގެން. އޭނާ ގެނައި ފޯނަކުން ކަލޭ ދިވެއްސަކާ ވާހަކަ ދެއްކީ. އެކަމަކު އަދިވެސް ކަލޭ ނުބުނޭ އެއީ ކާކު ކަމެއް. މަ މި ހަދަނީ ދޮގެއް؟" ހާދީ ރުޅިވެރިކަމާ އެކު، އަމުނާލި އެވެ.\n"ތިއީ ކަނޑައެޅިގެން ދޮގެއް. ފުރަތަމަ ކަމަކީ މި ރަށުގައި ނޯންނާނެ ދެ މީހުން އެކަނި ތިބެ ވާހަކަ ދައްކާފައެއް. މީނައަށް ވެސް އެކަން އެނގޭނެ. ބަލަ މިއަދު ހަވީރު ދޯ މީނަ އަހަރެމެންނަށް ފައިސާ ހުށައެޅީ، މައުސޫމަށް ވުރެ މާ ބޮޑު މީހެއް ހުސޭނުބެއަކީ. އެކަމަކު އަހަރެމެން އެންމެން ތިބެގެން ވާހަކަ ދެއްކީ،" މުޖޭ، ރުޅި ކޮންޓްރޯލްކޮށް އެކަމަކު ހައިރާންކަމުގައި އިނދެ ބުންޏެވެ.\n"އެކަމަކު މުޖޭ، ތިއީ ބޮޑުވަރު. އަހަރެމެން އެންމެން މަރުވެގެން މި އޮތް ދަނީ! އެކަމަކު ކަލޭ ތި އުޅެނީ ސީދާ ދޮގު ހަދައިގެން ސަލާމަތްވާން...."\n"ބުނަން... ކަލޭމެންގެ ހަގީގަތް މި އެނގެނީ އަދި ކިރިޔާ. އަހަރެންގެ ބޮލަށް ކަނޑާލައިގެން ކިތައް ކަންތައް ހުންނާނެ ހިންގާފައި. އަހަންނަށް ނޭނގި މި ރަށުގައި ކަންކަން ރާވައި، ފައިސާ ނަގައި...." ހާދީގެ ވާހަކަ މެދުކަނޑާލާފައި މުޖޭ ވާހަކަ ދައްކަމުން ދަނިކޮށް، ހާދީ ވެސް އޭނާއަށް ހުރަސްއެޅި އެވެ.\n"ހުސް ދޮގު، ހުސް ދޮގު. މީނާ މި ދައްކާ ވާހަކަ ގަބޫލުނުކުރާތީ. އޭނާ އެ އުޅެނީ އަހަރެމެން އެންމެން މަރާލާފައި އޭނާ ސަލާމަތްވާން. މައުސޫމްގެ ގަޔަށް ވަޅި ހެރީ މީނާ. އަހަރެން މަރާލިން މައުސޫމްގެ އެއް ކުއްޖަކު. ގުރޯ އަތުން މަރުވީ މައުސޫމްގެ އަންހެނުން. އަނެއް ދެ ކުދިން މަރާލީ ރުސްތުމް އާއި ޝައުގީ. މި ބުނީ ކަން ހިނގި ގޮތް،" ހާދީ ބާރަށް، ހަޅޭއްލަވާ ފާޑަކަށް އަމުނާލި އެވެ.\n"އަހަރެން ތި މަރުގެ ވާހަކަ ފުރަތަމަ ދުށީ ވެސް އޮންލައިން ނޫހަކުން،" މުޖޭ ބުންޏެވެ.\n"އެހެންވިއްޔާ އޭރު ކަލޭ ހުރީ ކޮން ތާކު؟" ހާދީ ސުވާލުކުރި އެވެ.\n"ކަލޭމެންނާ އެކު ލަންކާގައި. އެކަމަކު އަހަރެން ބެންކޮކަށް ގޮސް، އޮންލައިން ނޫހަކުން ފުރަތަމަ ވެސް އެ ހަބަރު ކީ. އަހަރެން ލަންކާއަށް ދިޔައީ ވެސް ބެންކޮކަށް ދާން ޓިކެޓް ނަގައިގެން. އަހަރެން ބައިވެރިވި ނަމަ ކަލޭމެން ދޫކޮށްލާފައި އަހަރެން ކީއްވެ ދާންވީ؟ އަދި ކިރިޔާ މި ވިސްނުނީ. އަހަރެން ވެސް ގޮވައިގެން ލަންކާއަށް ގޮސް ކަލޭމެން އެގަނޑު ތިގަތީ. އެކަމަކު އަހަންނަށް އަންގާ ވެސް ނުލައި. ކަލޭގެ ހުރި ނުލަފާކަން،" މުޖޭ ބުންޏެވެ.\nއެހާ ހިސާބުން ހާދީ ރުޅި ކޮންޓްރޯލުން ނެއްޓި ހެއްދެވި ނުހެއްދެވިއަށް ގޮވަން ފެށި އެވެ. ހަޅޭއްފަޅޭއްލަވައިގަތެވެ.\n"ތިއީ ހަމަ ނުބައި އެއްޗެއް. ބަލަ ކަލޭ ނިންމީ އަނެއް ދުވަހު ބެންކޮކަށް ދާނީ ކަލޭ އެކަންޏޭ. އަހަރެމެން އެންމެން ހަފުތާއެއްހާ ދުވަސް ވަންދެން ލަންކާގައި މަޑުކޮށް، ފަހަރަކު މީހަކު، އެކި ދުވަސް މަތިން މާލެ ފުރަން. އެއީ ކަލޭގެ ރޭވުން. އަހަރެމެން ނިންމި ގޮތެއް ނޫން،" ހާދީ އަވަސް އަވަހަށް ވާހަކަ ދެއްކި އެވެ.\n"ކަލޭ ކިތައްމެ ވަރަކަށް، ކިތައް މޮޅަށް ހަދަހަދައިގެން ކިޔައިދިނަސް، އަހަރެން މި ބުނަނީ މަގޭ ބޮލުގައި ނާޅުވާށޭ. އަހަންނަކަށް ނޭނގެއޭ އެ މީހުން މަރާލީ ކާކު ކަމެއް، މީގެ ކުރިއަކުންނެއް. މިރޭ މި އެނގުނީ ކަލޭކަން އޭގެ ލީޑްގައި ހުރީ،" ހަމަޖެހިގެން އިނދެވޭތޯ މަސައްކަތްކުރަމުން މުޖޭ ބުންޏެވެ.\nއޭރު ވެސް އެމީހާ ހުރީ ކޮޅަށެވެ. ދެ މީހުންގެ ޒުވާބު މާ މުހިންމެވެ.\n"އަހަންނަށް ވެސް ގަބޫލުކުރެވޭ މުޖޭ ދައްކާ ވާހަކަ. ގޭންގެއް ވިޔަސް، އެހެން މެމްބަރުންނަށް ނޭނގި ކަންކަން ރާވަފާނެ،" އެންމެ ފަހުން އެމީހާ ބުންޏެވެ.\nއެ އިވުނު ވާހަކައަކުން ހާދީއަށް ބަލައިލެވުނީ އެމީހާއާ ދިމާއަށެވެ. އެ ހުރިހާ ސިއްރުތަކެއް ރަނގަޅަށް ކިޔައިދިނީމާ ވެސް އެމީހާ ގަބޫލު އެކުރާނީ މުޖޭގެ ވާހަކަތަކެވެ.\n"ކަލޭ ދެން ތިބުނީ އަހަންނަށް މިވަރަށް އަނިކޮށްފައި، އަހަރެން ތެދަށް ހުރިހާ ވާހަކައެއް ކިޔައިދިނީމާ ވެސް ގަބޫލެއްނުކުރަމޭތަ؟ ކަލޭ ދެންމެ ބުނީ ރުސްތުމް އާއި ޝައުގީ އާއި ގުރޯ ވެސް ހަމަ އެއް ވާހަކައެކޭ ދެއްކީ. ހަތަރު މީހުން. ދެން ކީއްވެ އެންމެ މީހެއްގެ ވާހަކަ ތި ގަބޫލުކުރަނީ؟" ސުވާލަކުން ހާދީގެ ވާހަކަ ނިންމާލި އެވެ.\n"އަހަރެން މި ބުނަނީ ގޭންގްތަކުގައި ދޭތެރެދޭތެރެއިން އޮންނަ ކަމެކޭ އެއީ. އެންމެ ބޮޑު މީހާއަށް ވެސް ނޭނގި ކަންކަން ކޮށްލާފައި، އެމީހާގެ ބޮލުގައި އެޅުވުން. ކަލޭމެންނަށް ލިބުނު ލާރި ގިނަވީމާ، އެ ދަހިވެތިކަން އޮތީ ކަމަށް ވެދާނެ،" އެމީހާ ވާހަކަ ދެއްކި އެވެ.\nހާދީއަށް ގަބޫލުނުކުރެވިގެން، މަޑުމަޑުން ބޯ ހޫރެން ފެށުނެވެ. އޭނާ ދެ ލޯ މަރާލި އެވެ. މުޖޭގެ މޫނު މައްޗަށް ހިނިތުންވުމެއް ވެރިވާން އުޅުނެވެ. އެކަމަކު އޭނާ ދެއްކީ ސީރިއަސްކަމެވެ.\n"މި ނޫނަސް އެތައް ކަމެއް މި މީހުން އަހަންނަށް ނޭނގި ކޮށްފި. އެ ވާހަކަ ނުދައްކަނީ މަ ވެސް ހިމެނިގެން އެތައް ބަޔަކު މަރާފައި ހުންނާނެތީ. އެކަމަކު މައުސޫމް ކަހަލަ މީހެއްގެ މަރުގެ ޒިންމާ މަށެއް ނުނަގާނަން. ކަލޭގެ ކުރިމަތީގައި މިހެން އިނދެ މި ބުނަނީ ހުސް ދޮގޭ ކަލޭމެން ހެދީ. އަހަރެން ވެސް ބައިވެރިވިކަން ދައްކަން ކަލޭމެން ތި އުޅެނީ،" މުޖޭ ބުންޏެވެ.\nހާދީގެ ރުޅި އަނެއްކާވެސް ކޮންޓްރޯލުން ނެއްޓުނެވެ. އޭނާ ދެ އަތް މޮހެލެވޭތޯ ވެސް މަސައްކަތްކުރި އެވެ. މުޖޭއާ ދިމާއަށް ކުޅު ވެސް ބުރުއްސާލި އެވެ.\n"އެންމެ ރަނގަޅު. އަހަރެން ކަލޭމެން ދެ މީހުން ކުރެ އެކެއްގެ ވާހަކަ ވެސް ގަބޫލުނުކުރަނިއްޔޯ. އަހަރެން ކަލޭމެން ދެ މީހުންނަށް މި ދެނީ ޗޮއިސްއެއް. ދެ މީހުންގެ ތެރެއިން މޮޅުވާ މީހަކު މިނިވަންވީ،" އެމީހާ ބުންޏެވެ.\nދެން ހާދީގެ ފަހަތަށް ގޮސް ގޮއް މޮހާލި އެވެ.\n"އޭނާގެ އަތް ވެސް މޮހެލަންދެން މަޑުކޮށްލާތި،" އެމީހާ ބުންޏެވެ. ދެން މުޖޭގެ ފަހަތަށް ޖެހިލާފައި ވާގަނޑު މޮހެލި އެވެ.\nފުރަތަމަ ވެސް ފެނުނީ ހާދީގެ ބޯ މުޖޭގެ މޭމައްޗަށް ކޮއްޕާލި ތަނެވެ.\n"ކަލޭގެ ނުބައިކަން، ހަދާ ދޮގު...." މުޖޭ ހަޅޭއްލަވައިގަތެވެ.\nދެން ދެ މީހުން ނުބައި އެއްޗެހި ކިޔަމުން ތަޅަމުން ދިޔަ އެވެ. އެކަކަށް ވެސް ކޮޅަށް ތެދުވެވޭނެ ފުރުސަތެއް އަނެކަކު ނުދެ އެވެ. ވައްޓާލާފައި ހަށިގަނޑުގެ އެކި ތަންތަނުގައި ތަޅަނީ އެވެ. ވަކި ހިސާބަކުން ދެ މީހުން އެކަކު އަނެކަކުގެ މޭމަތީގައި ފައިން ޖެހުމާ އެކު، ދެ ފަރާތަށް އުއްޑުން ވެއްޓުނެވެ. އެވަގުތު އެމީހާގެ އަތުގައި އޮތް ވަޅި، ތަންކޮޅެއް ދުރަށް އެއްލައިލި އެވެ. އެތަން ފުރަތަމަ ފެނުނީ މުޖޭއަށެވެ. އޭނާ ހުއްޓުވަން ހާދީއަށް ގައިގައި ހިފައެއް ނުގަނެވުނެވެ.\nމުޖޭ ގޮސް ވަޅި ނެގި އެވެ. އޭނާގެ ކޮޅަށް ބާރު އެނބުރުނީ އެވެ. ހާދީގެ ހުރިހާ ރުޅިވެރިކަމެއް ކުއްލިއަކަށް ނެތި، ދިފާއުވާނެ ގޮތެއް އޮތްތޯ ބަލަން ފެށި އެވެ. އޭނާގެ މޫނުމަތިން ނާއުއްމީދުގެ އަސަރުތައް ކުއްލިއަކަށް ފެންނަން ފެށި އެވެ. އޭނާ ތެދުވެ، މުޖޭއަށް އަތުނުވާންވެގެން ދުއްވައިގަތެވެ. މުޖޭ އޭނާގެ ފަހަތުން ދުއްވައިގަތީ ވަޅި ހިފައިގެންނެވެ. ލިބުނު ބާރުވެރިކަމުގައި، ހަޅޭއް ވެސް ލަވަން ފެށި އެވެ.\nހާދީގެ ހިތްވަރުއެލި އޭނާގެ އަނގައިން ދެން ނުކުންނަން ފެށީ އާދޭހުގެ ބަސްތަކެވެ. "ޕްލީޒް...ޕްލީޒް...." އެވެ.\nމުޖޭގެ އަތުން ހާދީ މަރުވީ އޭގެ ފަހުން މާ ގިނަ އިރެއް ނުވެ އެވެ. އޭނާގެ ގައި ދަށުގައި ހާދީ އޮތް އިރު، މުޖޭގެ އިހުސާސްތައް ވެސް، އެންމެ ފަހު ވަގުތު، ރަހުމަތްތެރިޔާގެ ނިކަމެތިކަމުގެ މައްޗަށް އެނބުރުނެވެ. އޭނާގެ ލޮލުން ވެސް ކަރުނަ ފޭބި އެވެ. އެއީ އެއްވެސް އިހުތިޔާރެއް ނެތި އޮހިގެން ދިޔަ ކަރުނަތަކެކެވެ. ހާދީ މަރާލާނީތޯ ވެސް ހިތުގައި ސުވާލު އުފެދުނެވެ.\nހާދީ ގަތުލުކުރުމަކީ މުޖޭއަށް އޮތް ހަމައެކަނި ޗޮއިސް އެވެ.\nއެކަން ވެސް އެ އޮތީ ނިމިފަ އެވެ. އޭގެ ފަހުން އޭނާ އަށް ވިސްނައިލެވުނީ ހަވީރުން ފެށިގެން އެހާ ހިސާބަށް އޭނާއަށް ކުރިމަތިވި ހާލަތްތަކެވެ. މިހިރަ ނުދަންނަ މީހާގެ ފަރާތުން ލިބުނު އަނިޔާ އެވެ. ރުސްތުމް އާއި ޝައުގީގެ މަރެވެ. ހާދީއާ އެކު ކުރި ޒުވާބެވެ. ހާދީގެ ރުޅި އެވެ. އެންމެ ފަހުން ހާދީގެ އާދޭސްތަކެވެ. އަދި އޭނާގެ އަތުން ގަތުލުވުމެވެ.\nއެ ހުރިހާ ހަނދާންތަކުން، އެވަގުތު އޭނާގެ ރުޅިވެރިކަން ބޮޑުވި އެވެ. އެމީހާއާ ކުރިމަތިލުމުގެ ހިތްވަރު ވެސް ލިބުނެވެ. އެކަމަކު އޭނާއަށް އެނގުނީ އެއީ އާދައިގެ މީހެއް ނޫން ކަމެވެ. ވަޅިއެއް ހިފައިގެން ހަމަލާއެއް ދޭން ބަޔަކު އުޅުނަސް، ބިރުގަންނަ މީހެއް ވެސް ނޫން ކަމެވެ. ސަލާމަތްވާނެ އުކުޅުތަކާއި ރައްދުގައި ހަމަލާ ދޭނެ ގޮތް ވެސް އެނގޭ ކަމެވެ. އެހެންކަމުން ހޫރާލި އަތާ އެކު، މުޖޭ އޮތީ ބިންމަތީގަ އެވެ. އެމީހާ އިނީ އޭނާގެ ބުރަކަށިމަތީގަ އެވެ.\nއޭނާއަށް ގަބޫލުކުރެވެ އެވެ. ގުރޯއެކޭ އޭނާއެކޭ މިހާރު އެއްވެސް ތަފާތެއް ނެތެވެ. ދެ މީހުންނަށް އޮތީ އެމީހާ ބުނާ ގޮތެއް ހެދުމެވެ. ގުރޯގެ ކުރިމަތީގައި އޭނާ ބައިންދާފައި އެ އިނީ ހާދީ އާއި އޭނާއާ ދެމެދު ހިނގި ފަދަ ޒުވާބަކަށް ގެންދާށޭ، އޭނާގެ ހިތަށްއެރި އެވެ. އެވަގުތު އެމީހާ ވަޅިއާ އެކު ދެ މީހުން ކައިރީގައި އިށީނެވެ.\n"މިސާލަކަށް ކަލޭ އެކަނި ގޮސް މީހަކު މަރާލީ. އެކަން ފަޅާއެރުން ކުޑަވާނެ، ކަލެއަށް ގޯސްތަކެއް ނުހެދޭހާ ހިނދަކު. ކީކޭ ބުނަނީ؟" މުޖޭއާ ދިމާއަށް އެމީހާ ބުންޏެވެ.\nއެއްވެސް ޖަވާބެއް ދޭކަށް މުޖޭ ބޭނުމެއް ނުވި އެވެ. އޭނާ ވެސް، ގުރޯ ވެސް ބަލަހައްޓައިގެން އިނީ އެވެ.\n"އޯކޭ. އެކަމަކު މީހަކު މަރާލަން ކަލޭ އެހެން މީހަކާ ބައިވެރިވެއްޖެ ނަމަ، ފަޅާއެރުމުގެ ޗާންސް ދެ ގުނަ އެވީ، ތިން މީހުން ވީމާ ތިން ގުނަ. ކަލޭ އެބަ ގެންގުޅޭ ހަތަރު މީހުން. އެހެންވީމާ ކަލޭމެން ހިންގި ހުރިހާ މަރެއް ވެސް އަސްލު ފަޅާއެރުން ވަރަށް ކައިރި. އެކަމަކު ނަސީބު ދިމާކުރި ގޮތުން ފަޅާނާރާ ދިޔައީ،" އެމީހާ ބުންޏެވެ.\nހިމޭންކަމެވެ. ތިން މީހުން އެކަކު އަނެކަކާ ދިމާއަށް ބަލަން ފެށި އެވެ. އެމީހާގެ މޫނުމަތީގައި ލާނެތް ހިނިތުންވުމެކެވެ.\n"އޯކޭ. މިހާރު މި އޮތީ ފަޅާއަރާފައި. މައުސޫމް މަރާލީ ކަލޭ،" މުޖޭއާ ދިމާއަށް ބަލައިލަމުން، ހިނިތުންވަމުން، އެމީހާ ބުންޏެވެ.\n"ނޫން، މަށެއް ނޫން. މި މީހުން ހަމަ ދޮގު އެ ހެދީ،" މުޖޭ ކުއްލިއަކަށް ބުންޏެވެ.\nގުރޯގެ މޫނުމައްޗަށް ވެރިވީ ހައިރާންކަމެވެ. އޭނާއަށް ކުޑަކޮށް ލޯ ބޮޑު ވެސް ކޮށްލެވުނެވެ. އެވަގުތު އެމީހާ ގުރޯއާ ދިމާއަށް ބަލައިލިތަން ފެނުނެވެ.\n"ކީކޭ ކަލޭ ބުނަނީ؟" އެމީހާ ގުރޯ ކައިރީ އެހި އެވެ.\n"މައުސޫމް މަރާލީ މުޖޭ. ހުވާކޮށްފައި މި ބުނީ އެކަން ކުރީ މުޖޭ!" ގުރޯ އެއްވެސް ޖެހިލުމެއް ނެތި ބުންޏެވެ.\n"އޭތް...ކަލޭ ވެސް ހާދީ ކޮޅަށްތަ؟" މުޖޭ ރުޅިއައިސް ބާރަށް ބުންޏެވެ.\n"މުޖޭ މައުސޫމް މަރާލީ. އަހަރެން އަތުން މަރުވީ އޭނާގެ އަންހެނުން. މި ބުނީ ތެދަށް. އެއްވެސް ދޮގެއް ނެތް،" ގުރޯ، އެމީހާއާ ދިމާއަށް ބަލަމުން ބުންޏެވެ.\n"މަ ނުކުރާ ކަމެއް...."\n"މަޑުކުރޭ!" މުޖޭގެ ވާހަކަ މެދުކަނޑާލާފައި އެމީހާ ބުންޏެވެ.\n"ކަލޭގެ ފެންވަރު އަހަރެން މި ބަލާލީ. ހަތަރު މީހުން ހަތަރު ތަނުގައި ތިބެގެން ދެއްކީ އެއް ވާހަކައެއް. އެހެންވެ ކަލޭ އެކަނި ދޮގުހަދަނީ. އަހަރެން އަޑުއަހާކަށް ނެތިން،" އެމީހާ ބުންޏެވެ.\nމުޖޭއަށް އިތުރު ގޮތެއް ނެތެވެ. އޭނާގެ ހުރިހާ ދިފާއުތަކެއް ނެތިދިޔައީ އެވެ. އޭނާގެ ފަހު ވަގުތުކޮޅު އަންނަނީ އެވެ. އޭނާ ހީކޮށްގެން އިނީ އެންމެ ފަހު ވަގުތު ދޫނުކޮށް ދޮގުހަދައިގެން ނަމަވެސް، ސަލާމަތްވާނެ ފުރުސަތެއް އޮވެދާނެ ކަމަށެވެ. އެކަމަކު މިހާރު އެ އުއްމީދުގެ ހުޅުކޮޅު ވެސް ގާތްގަނޑަކަށް ނިވިއްޖެ އެވެ.\n"އަޑުއަހާތި! މައުސޫމަކީ ރާއްޖޭގެ އެންމެ މުއްސަނދި މީހާގެ ހުރި ހަމައެކަނި ފިރިހެން ދަރިއެއް ނޫން. އޭނާއަކީ ބޮޑު ދީނީ އިލްމުވެރިއެއް. ސޯލިހެއް، ހަމަ ބޮޑު ސޯލިހެއް. ކަލޭމެންނަކީ ކޮން ބައެއް ކަމެއް ވެސް އޭނާއަކަށް ނޭނގޭނެ. ބަޔަކު ލާރިތަކެއް ދިނަސް ނުކުރެވޭނެ ކަންކަން ހުންނަން ޖެހޭނެ، ގަބޫލުކުރަންތަ؟" އެމީހާ ސުވާލުކުރީ ގުރޯއާ އެވެ.\n"އާނ، ކުރަން،" އޭނާ އަވަހަށް ބުންޏެވެ.\n"މައުސޫމް އެކަންޏެއް ނޫން. އޭނާ ނެތް ދުނިޔެއެއްގައި އާއިލާ ދަމަހައްޓާނެ ލޭކޮޅެއް ވެސް ކަލޭމެން ދުލެއް ނުކުރި. އޭނާގެ ކުޑަ ތިން ކުދިން ވެސް، އޭނާގެ އަންހެނުން ވެސް މަރާލީ. ކޮބައި ކަލޭމެންގެ ހިތެއް؟ ކޮބާ ކަލޭމެންގެ ރަހުމެއް؟ ކޮބާ ކަލޭމެންގެ އިންސާނީވަންތަކަމެއް؟ ނެތޭ. އުމުރުން ތިރީއަސް އަހަރު އަދި ނުވޭ. ދުނިޔެއިން ކަލޭމެން ހޯދީ ކޮން އެއްޗެއް؟ ފައިސާކޮޅެއް! ކޮބާ އެ ފައިސާތައް؟ އެއިން ކަލޭމެންނަށް ކޮން އެހީއެއް ވީ؟،" އެމީހާ ވާހަކަ ދެއްކި އެވެ. ދެން މުޖޭ އާއި ގުރޯއާ ދިމާއަށް ބަލަން އިނެވެ. އެ މީހުންގެ މޫނުމަތިން ފެނުނީ އެ ދެއްކި ހުރިހާ ވާހަކައެއް ވެސް ވިސްނޭކަމުގެ އަސަރުތަކެވެ. މަޑުމައިތިރިކަމެވެ.\nއެމީހާ ތެދުވި އެވެ. ދެން މުޖޭގެ ފަހަތަށް ގޮސް އަތް މޮހެލި އެވެ. އޭގެ ފަހުން ގުރޯގެ ފަހަތަށް ޖެހިލާފައި، ރުކުގައި އޭނާ އައްސާފައި އޮތް ވާގަނޑު ނައްޓާލި އެވެ.\n"އަން މި އޮތީ ވަޅި. އެ އިނީ ކަލޭ ލައްވާ މީހުން މެރުވި ކަލޭގެ،" ގުރޯ އަތަށް ވަޅި ދިއްކޮށްލަމުން އެ މީހާ ބުނެލި އެވެ. ދެން އޭނާ ތިން ފިޔަވަޅެއް ފަހަތަށް ޖެހިލައި، ބަލަން ހުއްޓެވެ.\nއެންމެ ސިކުންތެއް ވެސް ހޭދަނުކޮށް މުޖޭ ތެދުވެ، ދުއްވައިގަތެވެ. އޭނާ ބޭނުންވީ ގެއާ ދިމާއަށް ދާށެވެ. ގެއަށް ވަދެވިއްޖެ ނަމަ ސަލާމަތްވާނެ ފުރުސަތު ލިބޭނެ އެވެ. އެކަމަކު އޭގެ ކުރިން ގުރޯ އޭނާގެ ފަހަތުން ގޮސް ކަނާތު ފައިގައި ޖެހި އެވެ. އޭނާ ވެއްޓުނެވެ. ވަޅި ހަރާފާނެތީ އޭނާ އަވަހަށް އެނބުރި، ބަލައިލި އެވެ. އެކަމަކު ގުރޯ ވެސް އޭރު އޮތީ ވެއްޓިފަ އެވެ. އޭނާ ވަޅި އަތުލެވޭތޯ ގުރޯގެ ގައިމައްޗަށް ޖެހިގަތެވެ. އެވަގުތު ގުރޯގެ ކަނާތް ހިއްލާލެވުމާ އެކު، ވަޅި ވަދެގެން ދިޔައީ، މުޖޭގެ އަރިކައްޓަށެވެ. ހަޅޭއްލަވައިގަނެވުނެވެ. އެކަމަކު ދޫކުރާކަށް ބޭނުމެއް ނުވި އެވެ. ގުރޯގެ އަތާއި ވަޅީގެ މުއްގަނޑާ އެއްކޮށް، އޭނާގެ ދެ އަތުން ހިފަހައްޓާލި އެވެ. ދެން އޭނާގެ ހަށިގަނޑުން ވަޅި ދަމައިގަނެ، ގުރޯގެ އަތުގެ ކުޑަ ހުޅު އަނބުރާލި އެވެ. ތަދާ އެކު މިފަހަރު ގުރޯއަށް ހަޅޭއްލަވައިގަނެވުނެވެ. އެކަމަކު އޭރު އޭނާގެ އަތުން ބިންމައްޗަށް ވަޅި ވެއްޓިއްޖެ އެވެ. ހުޅަށް އަނިޔާވިޔަސް، ބިންމަތީގައި އޮތް ވަޅީގައި އަތުން ޖަހާ ދުރަށް ފޮނުވާލި އެވެ. މުޖޭ އެ ދިމާއަށް ފުންމައިގެން ދާން އުޅުނެވެ. އެކަމަކު އޭރު މުޖޭއަށް އިނދެވުނީ ގުރޯގެ ކަނާތު ކަކުލާއި އޭނާގެ ދަތް ދޮޅި ދިމާވާ ހިސާބުގައިކަން ގުރޯއަށް ވިސްނުނެވެ. އޭނާ މުޖޭގެ ދަތްދޮޅީގައި ކަކުލުން، ގައިގައި ހުރި ބާރެއް ލާފައި، އަޅާވިހެލި އެވެ. މުޖޭގެ ދެ ވަނަ ހަޅޭއްކެވެ. އޭނާއަށް ހީވީ ބޯ ލުހިގެން ދިޔަހެންނެވެ.\nމުޖޭއަށް އިނީ ހުއްޓުން އަރައިފަ އެވެ. އެވަގުތު ގުރޯ ތެދުވި އެވެ. އެރި ތަދުގެ ގޮތުން ލޯ ހުޅުވައިގެން އިންނަން އުނދަގޫވި ނަމަވެސް ގުރޯގެ ހަރަކާތްތައް ފެނުނެވެ. އެހެންކަމުން އޭނާ ގުރޯގެ ގައިމައްޗަށް ވެއްޓި ފުރޮޅިގަތެވެ. ވަޅި އޮތް ތަނާއި ގުރޯއާ ދެމެދަށް އޭނާގެ ހަށިގަނޑު ހުރަހަކަށްވި އެވެ. ދެން ވަޅިއާ ދިމާއަށް ބަލައިލި އިރު، އޮތީ އޭނާގެ ކަނާތް ޖެހޭހާ ކައިރީގަ އެވެ. އެކަމަކު ގުރޯގެ ބާރު ހިފެހެއްޓުމާ އެކު ވަޅީގައި އަތް ޖެހުނަކަ ނުދިނެވެ. ގުރޯ އޭނާ ނަގައި، ގައި މަތިން، އަނެއް ފަރާތަށް އެއްލައިލި އެވެ. ދެން ވަޅި އަތު ޖެހޭތޯ އެ ދިމާއަށް އޭނާ ފުރޮޅިގަނެ، ކަނާތް ދިއްކޮށްލި އެވެ. އަނިޔާވެފައި އޮތް ކަނާތުން ވަޅީގައި ހިފަހައްޓާލި އެވެ.\nމުޖޭ ބާރަށް ފަހަތަށް ޖެހި، ތެދުވި އެވެ. ދެން އޭނާ މޫދާ ދިމާއަށް ދުއްވައިގަތެވެ. ގުރޯ ހަޅޭއްލަވަމުން މުޖޭގެ ފަހަތުން ދުވަން ފެށި އެވެ. އޭނާއަށް މުޖޭ އަތުވީ ރާޅުފަށާ ހިސާބުންނެވެ. އަތުވެދާނެ ހަމަލާއަކުން ދިފާއުވާން މުޖޭ އެނބުރުނެވެ. ދެން ކުއްލިއަކަށް ތިރިއަށް ވެއްޓިގަތެވެ. ގުރޯ ދޭން އުޅުނު ހަމަލާ މުޖޭގެ ގަޔަށް ނޭރީކީ ނޫނެވެ. އޭނާ ކޮންޓްރޯލް ނުވެ ގޮސް ވެއްޓުނީ މޫދަށެވެ.\nމުޖޭ ތެދުވެ، ގުރޯގެ ގައިގައި، ހިފައިގަނެ، ވަޅި އަތުލަން އުޅުނެވެ. ބޮޑުވެފައި އޮތް ދިޔާގައި، ދެ މީހުންގެ ގައި މަތިން ލޮނުގަނޑު ދެ އެވެ. އަދި ދެ މީހުންގެ ގަދަ ދެއްކުމާއި ރާޅުތަކުގެ ބާރާ އެކު ގެންދިޔައީ، އެއްގަމަށް ލުމުގެ ބަދަލުގައި، މޫދަށެވެ. ލޮނުގަނޑު ތެރެއަށް ދެ މީހުން ގެނބޭ ހިސާބަށް ދިޔަ އިރު ވެސް ގުރޯ އަތުން މުޖޭއަށް ވަޅިއެއް އަތެއް ނުލެވުނެވެ.\nއެންމެ ފަހުން ދެ މީހުންނަށް ވެސް ނޭވާލާން އުނދަގޫވި އެވެ. މޫދު އަނދިރިކަމުންނާއި ތެޅިފޮޅޭލެއް ބޮޑުކަމުން ދެ މީހުން ވެސް ބައްދަމުން ދިޔައީ ހިތުލަފައަށެވެ. ވަކި ހިސާބަކުން، މުޖޭއަށް ގުރޯގެ ކަރުގައި ހިފުނެވެ. އޭރު ދެ މީހުންގެ އިސްކޮޅު ކިރިޔާ ޖެހެނީ އެވެ. ގުރޯގެ އަތުގައި ވަޅި އޮތަސް ނެތަސް، ކަރުގައި ހިފުމަކީ، އޭނާގެ ނަސީބޭ މުޖޭގެ ހިތަށްއެރި އެވެ. އެކަމަކު ކުއްލިއަކަށް ބަނޑަށް ވަޅި ހެރޭކަމުގެ އިހުސާސް އޭނާއަށް ވާން ފެށި އެވެ. އެއް ފަހަރެއް ނޫނެވެ. ދެ ފަހަރެވެ. ތިން ފަހަރެވެ.\nއެކަމަކު ގުރޯގެ ކަރުން ދޫކޮށްލާކަށް ބޭނުމެއް ނުވި އެވެ. އޭރު އިސްކޮޅު ނުޖެހޭ ހިސާބަށް ހިނގައްޖެ އެވެ. ގުރޯގެ ހަރަކާތްތައް މަޑުވެ، މީހާ މައިތިރިވާން ފެށި އެވެ. އޭނާގެ ފަހު ނޭވާތައް ދޫކުރަނީ އެވެ.\nހުރިހާ ކަމެއް ބަރާބަރަށް ދިޔަ ނަމަ، މާދަމާ ރޭ އޭނާ އިންނާނީ ނަދާ ގޮވައިގެން ހުޅުލޭ އައިލެންޑް ހޮޓަލުގެ، އުޑުވިލާ ރެސްޓޯރެންޓްގަ އެވެ. އެއީ ނަދާގެ ވަރަށް ބޮޑު އުއްމީދެކެވެ. މި އޮތް ހުރިހާ ދުވަހު ލޯބިވެރިޔާ ގޮވައިގެން އެތަނަށް ނުގޮސް ހުރީ ލާރި ނެތިގެންނެއް ނޫނެވެ. އެކަމަކު އަދި ދާނަމޭ ކިޔަކިޔާ ހަމަ ހުރެވުނީ އެވެ. އެކަމަކު ރޭ، ދެ މީހުން ސައިކަލް ބުރެއް ޖަހަން ގޮސް، އޭނާއަށް، ބޭއިހުތިޔާރުގައި ބުނެވުނީ، "މާދަމާ ނޫން އަނެއް ދުވަހު ރ. އަތޮޅުން އައިސް، އެޗުއައިއެޗަށް ގެންދާނަން އިނގޭ" އެވެ.\n"ތިހެން ކިޔާތާ މިހާރު ކިހާ ދުވަހެއް. ގެންދިއައްޔާ ނޫނީ ގަބޫލެއްނުކުރާނަން،" ނަދާ ބުންޏެވެ.\n"ޕްރޮމިސް މިކުރީ. ކުރިއަކުން ނުކުރަމެއްނު ދޯ،" ނަދާގެ އަތް ތިލާގައި ހިފާލަމުން، ގުރޯ ބުންޏެވެ.\n"ވަރަށް އުފާވެއްޖެ. ކްލާސް ކުދިން ބުނަނީ އެތަނުގައި ވަރަށް، ވަރަށް މީރޯ ބްރައުނީސް ވިތު އައިސް ކްރީމް،" ނަދާ، ގުރޯގެ ކަރުގައި ތުންފަތް ޖައްސާލަމުން ބުންޏެވެ.\n"ދެން އެނގިދާނެތާ. އެންމެ ސާޅީސް އަށް ގަޑިއިރު،" ގުރޯ ބުންޏެވެ.\nއެކަމަކު އޭގެ ފަހުން އަދި ސައްވީސް ގަޑިއިރު ނުވެ އެވެ. އޭނާ އެ އޮތީ މޫދު އަޑީގައި، އެންމެ ފަހު ނޭވާކޮޅު ދޫކުރުމުގަ އެވެ. ނަދާގެ ހިނިތުންވުމާއި އޭނާއަށް އަބަދުވެސް ރީތި އެ މޫނުކޮޅު ފެނުނެވެ. އެކަމަކު ދެން މޫދު އަޑީގައި، އެ އަނދިރީގައި ކުއްލިއަކަށް އޭނާގެ ސިކުނޑިއަށް ވެރިވީ، ލެއިން ތަތްތެޅިފައި އޮތް އަންހެނެކެވެ. ރޭގަނޑުގެ އެ ހިމޭންކަމުގައި ރީތިކޮށް ނިދާފައި އޮއްވާ އެ ކޮޓަރިއަށް އޭނާ ވަދެ، ކަރުގައި ވަޅި ޖައްސާލި އިރު ވެސް އެ އަންހެންމީހާއަކަށް ނޭނގެ އެވެ. ދުނިޔެއަށް ފަހު ނޭވާ ދޫކޮށްލީ، އަޑެއް ވެސް އިއްވާނުލަ އެވެ.\nމުޖޭގެ އަތުން ގުރޯ ދޫވި އެވެ. އެކަމަކު ގުރޯއަށް މައްޗަށް ފީނައެއް ނުގަނެވުނެވެ. އޭނާގެ ނޭވާ ހުސްވަނީ އެވެ. އޭނާ ކުރެހި ހަޔާތުގެ އެއްވެސް ކަމެއްގައި އަދި ކުލައެއް ނުޖެހެ އެވެ. އޭނާ އެންމެ ބޭނުންވީ ނަދާއާ ކައިވެނިކުރާށެވެ. މާލެއިން ރީތި އެޕާޓްމަންޓެއް ކުއްޔަށް ހިފާށެވެ. ރަށުގައި ބޮޑު ފިހާރައެއް ހުޅުވާށެވެ. ރަށުގައި ނެތް ވަރުގެ ރީތި ގެއެއް އިމާރާތްކުރާށެވެ.\nއެކަމަކު މިއަދު ހަވީރު ދިމާވި އެންމެ މީހެއްގެ ސަބަބުން ދެން ކުރިމަތިވި ނަތީޖާއަކީ މި އެވެ: ރޭގަނޑު، ފުން މޫދެއްގެ އަނދިރިކަމުގައި، އޭނާގެ އެންމެ ފަހު ނޭވާ ދޫކޮށްލި އެވެ.\n(ހަތް ވަނަ ބައި، މޭ 29، 2020، ހުކުރުދުވަހު ދުވަހު)


Miadhakee Raheenu kohfaivaa Palestine meehunge handhaan aa kuraa dhuvas\nގައިދީއެއް --- ފޮޓޯ: ގޫގުލް\nމިއަދަކީ ރަހީނުކޮށްފައިވާ ފަލަސްތީނު މީހުންގެ ހަނދާން އާކުރާދުވަސް\n17 އޭޕްރީލް 2021 - 22:34:00\nކޮންމެ އަހަރެއްގެ އޭޕްރިލް މަހުގެ 17 ވަނަ ދުވަހަކީ ފަލަސްތީނުގައި ރަހީނުކޮށްފައިވާ އެންމެންގެ ހަނދާންތައް އާކޮށް ފަލަސްތީނުގެ އެންމެހާ ރައްޔިތުން އެއްބައިވަންތަކަމުގެ ނަމޫނާ ދައްކާ ދުވަހެކެވެ.\nއިސްރާއީލުގެ ޖަލެއްގައި 17 އަހަރު ވަންދެން ޖަލު ހުކުމެއް ހޭދަކުރި މަންސޫރް އަލް ޝަހަތިތު އަށް މިނިވަންކަން ލިބުމަށްފަހު އޭނާގެ ލޮބުވެތި މަންމައާއި އެއްބަނޑު އެއްބަފާ ކުދިން ލޮލު ކުރިމައްޗައް އެރުމުންވެސް ވަކިއެއް ނުކުރެވުނެވެ. ޖަލުގައި ހުރިހާ އަނިޔާތަކަކާއި ވޭން ވޭތުވެދިޔަ 17 އަހަރު ތަހައްމަލް ކުރަންޖެހުމުގެ ސަބަބުން މީހާ ހުރީ ޖިސްމާނީ ގޮތުންނާއި ނަފްސާނީ ގޮތުން އެއްކޮށް ބަލިކަށިވެފައެވެ. އަދި އެއާއެކު، މެމޮރީ ލޮސްގެ ޝިކާރައަކަށް ވެސް ވަނީ ވެފައެވެ.\nއޭނާގެ މިނިވަންވާ މަންޒަރުދުއް އޭނާގެ އާއިލާ މީހުންވެސް ހުރީ ފެންކަޅި ވެފައެވެ.\n"މަންސޫރު ޖަލަށް ގެންދިޔައިރު އޭނާގެ ސިއްހަތު ހުރީ އެތައް ގުނައެއް ރަނގަޅަށް! މަންސޫރްގެ ސިއްހަތަށް މިއައިސްފައިވާ ބަދަލުތަކުގެ ޒިންމާ އަހަރެން އަޅުވާނީ އިސްރާއިލަށް" އޭނާގެ މަންމަ، 64 އަހަރުގެ ފައިޒާ އަލް ޝަހަތިތު ބުންޏެވެ. އަދި އޭނާގެ ދަރިފުޅު ޖަލުގައި 2.5 އަހަރު ސޮލިޓަރީ ކޮންފައިން މަންޓުގައި ހޭދަކުރި ވާހަކަވެސް އޭނާ އިތުރުކޮށްލިއެވެ.\nއާދެ، ޝައްކެއްނެތި މިއީ އިސްރާއީލްގެ ނުބައި ނުލަފާކަމުން އެތަކެއް ހާސް ބަދު ނަސީބުތަކުގެ ތެރެއިން އެންމެ މީހެއްގެ ހަޔާތް ބަރުބާދުވެދިޔަ ހިތާމަވެރި ވާހަކައެވެ.\nކޮންމެ އަހަރެއްގެ އޭޕްރިލް މަހުގެ 17 ވަނަ ދުވަހަކީ އިސްރާއީލްގެ އަޒުމާއި ގަދަބާރާ ދެކޮޅަށް އަޑުއުފުލާ ތެދުވުމުގެ ސަބަބުން އިސްރާއީލުގެ ރަހީނުންގެ ގޮތުގައި ޝިކާރަތަކަށް ވެފައިވާ ހުރިހާ އެންމެންގެ ހަނދާން އާކޮށް އެމީހުންގެ ހިތްވަރަށާއި ގުރުބާނީ އަގުވަޒަންކޮށް ފަލަސްތީނުގެ ރައްޔިތުންގެ އެއްބައިވަންތަކަން ދައްކާ ދުވަހެކެވެ.\nއިސްރާއީލުގެ ޖަލުގައި 4500 ފަލަސްތީނުގެ ރައްޔިތުން އެބަތިއްބެވެ. އޭގެ ތެރޭގައި 41 އަންހެނުންނާއި، 140 އަށާރަ އަހަރު ނުފުރޭ ކުޑަކުދިން ހިމެނެއެވެ. 2021 ވަނަ އަހަރު ފެށުނީއްސުރެ އިސްރާއީލުން ވަނީ 1400 ފަލަސްތީނުގެ ރައްޔިތުން ހައްޔަރުކޮށްފައެވެ.\nގާތްގަނޑަކަށް 550 ގައިދީންނަކީ އެކި ބަލިބަލި ޖެހިފައިވާ ގައިދީންނެވެ. އަދި މަދުވެގެން 10 ގައިދީންނަކީ ކެންސަރުގެ އެކި ސްޓޭޖްތައް ޑައިގްނޯޒް ވެފައިވާ މީހުންނެވެ. އަދި 368 ގައިދީންނަށް ވަނީ ކޮވިޑް ޖެހިފައެވެ.\nބައެއް ގައިދީން ޖަލުގައި މަޑުކުރާތާ 40 އަހަރަށްވުރެވެސް ގިނަދުވެސް ވެއްޖެއެވެ. އޭގެ ތެރެއިން 543 ގައިދީންނަކީ އުމުރުދުވަހަށް ހުކުމް ކޮށްފައިވާ މީހުންނެވެ.


Imad Latheef ge Column: Badhalehgge kolhumatheegaivaa Iran, Ali Khamenei ge badhalugai dhen kaaku? - One Online\nއިމާދު ލަތީފުގެ ކޮލަމް: ބަދަލެއްގެ ކޮޅުމަތީގައިވާ އީރާން، ޚާމަނާއީގެ ބަދަލުގައި ދެން ކާކު؟\nއަލީ ޚާމަނާއީގެ ދަރިކަލުން ސައްޔިދު މުޖުތަބާ ހުސައިނީ ޚާމަނާއީ ---\nއީރާނުގެ ރޫހީ ލީޑަރު އާޔަތު ﷲ އަލީ ޚާމަނާއީ އާލާސްކަންފުޅާ އުޅުއްވާތާ ވަރަށް ގިނަދުވަސްވެއްޖެއެވެ. ކެންސަރުގެ އާލާސްކަންފުޅެއްގައި އޮޕަރޭޝަނެއްވެސް ކުރެވިފައިވެއެވެ. ރޫހީ ލީޑަރުގެ ސިއްހަތަކީ އާއްމުގޮތެއްގައި ދައުލަތުގެ އެންމެ ބޮޑެތި ސިއްރުތަކުގެ ތެރެއިން ސިއްރެކެވެ. އެހެންކަމުން އަލީ ޚާމަނާއީގެ އާލާސްކަންފުޅުގެ އެކޮޅުމިކޮޅު ގިނަބަޔަކަށް އޮންނަނީ ވަންހަނާވެފައެވެ. އެކަމަކު ޚާމަނާއީގެ އާލާސްކަންފުޅު މިހާރު ވަރަށް ސީރިއަސްވެއްޖެކަމަށް ޔަގީން ކުރެވުނީ މުހިއްމު ގިނަ ބައްދަލުވުންތަކެއް ކެންސަލްވުމާއި ޚާމަނާއީގެ ދަރިކަލުން މުޖްތަބާ ޚާމަނާއީގެ ބާރު ގަދަވެއްޖެކަމުގެ އަލާމާތްތައް ފެންނާން ފެށުމުންނެވެ.\nއީރާނަކީ ޖުމްހޫރީ ދައުލަތެކެވެ. ސަރުކާރު ހިންގަވަނީ ރައްޔިތުންގެ ސީދާ ވޯޓަކުން އިންތިޚާބު ކުރެވޭ ރައީސެކެވެ. އެހެންނަމަވެސް ދައުލަތުގެ އެންމެ ބާރުގަދަ އެންމެ އިސް ލީޑަރަކީ ރޫހީ ލީޑަރެވެ. އެއީ ދަންނަބޭކަލުންގެ ތެރެއިން މުޅި އުމުރުދުވަހަށް އައްޔަންކުރެވޭ މަގާމެކެވެ. އީރާނަށް 1979 ވަނަ އަހަރު ގެނެވުނު އިސްލާމީ އިންގިލާބުގައި ރަސްކަން އުވާލުމަށްފަހު އުފެއްދި މަގާމެކެވެ. އެ މަގާމު އުފެއްދިފަހުން ފުރަތަމަ ރޫހީ ލީޑަރަކީ އާޔަތު ﷲ ޚުމައިނީއެވެ. އޭނާ 1989 ވަނަ އަހަރު އަވަހާރަވުމުން ދެން އައްޔަން ކުރެވުނީ މިހާރު މަގާމުގައި އެހުންނެވި އަލީ ޚާމަނާއީއެވެ.\nރޫހީ ލީޑަރު އައްޔަންކުރަނީ އެކި ދާއިރާތަކުގެ ތަޖުރިބާކާރުންނާއި ކަމުވޮށިގެންވާ މީހުންގެ މަޖިލީހަކުންނެވެ. އީރާނުގެ ރައީސްވެސް ގިނަ ކަންކަމުގައި ޖަވާބުދާރީ ވާނީ ރޫހީ ލީޑަރަށެވެ. ރައްޔިތުންގެ މަޖިލީހާއި ވަޒީރުންގެ މަޖިލީހާއި ފަޑިޔާރުންވެސް ޖަވާބުދާރީވާނީ ރޫހީ ލީޑަރަށެވެ. ފޮރިން މިނިސްޓަރާއި ޑިފެންސް މިނިސްޓަރާއި އިންޓެލިޖެންސް މިނިސްޓަރާއި ސައެންސް މިނިސްޓަރުފަދަ މުހިއްމު މިނިސްޓަރުން އައްޔަން ކުރައްވަނީވެސް ރޫހީ ލީޑަރެވެ. ޚާރިޖީ ސިޔާސަތުގެ މުގޫ އޮންނަނީ ރޫހީ ލީޑަރަށެވެ. އަރަބި ގައުމުތަކަށް ފޮނުވާ ސަފީރުން އައްޔަން ކުރައްވަނީވެސް ސީދާ ރޫހީ ލީޑަރެވެ.\nއީރާނުގެ އަސްކަރިއްޔާގެ އެންމެ އިސް މަގާމުތަކާއި އަދުލުއިންސާފުގެ ދާއިރާގެ އެންމެ އިސް މަގާމުތަކަށް ބޭފުޅުން އައްޔަން ކުރައްވަނީވެސް ރޫހީ ލީޑަރެވެ. އެހެންކަމުން ގައުމުގެ ހުރިހާ ދާއިރާއެއްގައިވެސް އެންމެ ބާރުގަދަ ބޭފުޅަކީ ރޫހީ ލީޑަރެވެ. މި މަގާމު އުފެއްދިއިރު ގާނޫނު އަސާސީގައި ބަޔާންކުރެވިފައިވާ ގޮތުން އެމަގާމަށް ވަޑައިގެންނެވޭނީ ތައުލީމާއި ތަޖުރިބާގެ ގޮތުން އެއްވަނަ ދަރަޖައިގެ ދަންނަ ބޭކަލުންނަށެވެ. އެކަމަކު ދާދިފަހަކުން ގާނޫން އަސާސީއަށް ބަދަލުގެނެސް އެންމެ މަތީފަންތީގެ އާލިމުން ނޫން ބޭފުޅުންނަށްވެސް އެމަގާމަށް ވަޑައިގެންނެވުމުގެ ފުރުސަތު ވަނީ ހުޅުވާލައިފައެވެ.\nއުމުރުފުޅުން 82 އަހަރުވީ އަލީ ޚާމަނާއީ އަވަހާރަވެއްޖެނަމަ ރޫހީ ލީޑަރުކަމަށް ދެން ވަޑައިގަންނަވާނީ ކޮންބޭފުޅެއް ބާވައެވެ. ގިނަބައެއްގެ ވިސްނުން ވަރަށް ސާފެވެ. އެބޭފުޅަކީ އުމުރުފުޅުން 51 އަހަރުވީ މުޖުތަބާ ޚާމަނާއީއެވެ. މުޖުތަބާއަކީ އަލީ ޚާމަނާއީގެ ދަރިކަލުންނެވެ. މެދުފަންތީގެ ދަންނަބޭކަލެކެވެ. ވަރަށް ކުރީއްސުރެ އަލީ ޚާމަނާއީ ވަނީ ދަރިކަލުންނަށް މަގާމުގެ ރާސްތާ ސައުފުކޮށްދެއްވައިފައެވެ. އެކަމަށްޓަކައި ދަރިކަލުންނަށް ތަމްރީނު ދެއްވިއެވެ. ރޫހީ ލީޑަރުކަމަށް ބޭފުޅަކު އައްޔަންކުރުމުގައި ދެވަނަ ވިސްނުމަކަށްވެސް ނުގޮސް މުޖުތަބާ ޚިޔާރު ކުރުމަށް މަޖިލީސް މެންބަރުންނަށްވެސް އަލީ ޚާމަނާއީ ވަނީ އިރުޝާދު ދެއްވައިފައެވެ.\nއީރާނުން ލިބެމުންދާ ޚަބަރުތަކުން ޔަގީން ކުރެވެނީ އަލީ ޚާމަނާއީގެ އާލާސްކަންފުޅު ވަރަށް ސީރިއަސްކަމެވެ. ރައީސް ހަސަން ރޫހާނީއާއެކު ބޭއްވުމަށް ހަމަޖެހުނު ވަރަށް މުހިއްމު ބައްދަލުވުމެއްވެސް ޚާމަނާއީގެ ސިއްހަތު ތަންނުދޭތީ މިހަފުތާގައި ވަނީ ކެންސަލް ކުރެވިފައެވެ. މިހުރިހާ ކަމެއް ދިމާވީ ފަހަކަށްއައިސް އީރާނަށް ކުރިމަތިވި އެންމެ ނުރައްކާތެރި ދަނޑިވަޅުގައެވެ. އެމެރިކާއާއި އިޒްރޭލް ގުޅިގެން ހިންގި އޮޕަރޭޝަނެއްގައި އީރާނުގެ ނިއުކުލިއަރ ޕްރޮގްރާމުގެ ވެރިޔާ އަވަހާރަކޮށްލީ ހުސްވި ހަފުތާ ތެރޭގައެވެ. ސައުދީ އަރަބިޔާ އިސްވެ އޮވެގެން އީރާން ރުޅިއަރުވައި ގޯހެއް ހަދަން މަޖްބޫރުކުރުންވަނީ އައު ހިސާބަކަށް އުފުލިގެންގޮސްފައެވެ.\nތަޖުރިބާކާރުން ގަބޫލުކުރާގޮތުގައި ހާލަތުގެ ނުރައްކާ ބޮޑުވިޔަސް އީރާނުގެ ސިޔާސަތަށް މިދަނޑިވަޅުގައި ބަދަލެއް ނާންނާނެއެވެ. ރޫހީ ލީޑަރު އަލީ ޚާމަނާއީ އަވަހާރަވެގެން މުޖުތަބާ ޚާމަނާއީ އެ މަގާމަށް ވަޑައިގެންނެވިޔަސްމެއެވެ. އޭގެ ސަބަބަކީ އަލީ ޚާމަނާއީގެ ސިޔާސަތު ރާވައި ބައްޓަންކޮށް ތަންފީޒުކުރުމުގައި މިހާތަނަށްވެސް އެންމެ މުހިއްމު ދައުރެއް އަދާކުރައްވަމުން ވަޑައިގެންނެވި ބޭފުޅަކީ މުޖުތަބާ ޚާމަނާއީ ކަމަށްވުމެވެ. އެހެންވީމާ ސިޔާސަތަކަށްވާނީ ކުރީގެވެސް ސިޔާސަތެވެ.\nސައްޔިދު މުޖުތަބާ ހުސައިނީ ޚާމަނާއީއަކީ ހުޅަނގުން ގަބޫލުކުރާގޮތުގައި އެންމެ ހަރުކަށި ސިޔާސަތުގެ ބޭފުޅެކެވެ. މިކަމުގެ ހެއްކަކީ އީރާނުގެ ކުރީގެ ރައީސް މަހްމޫދު އަހުމަދީނިޖާދުގެ ބައިވެރިޔަކަށް ވުމެވެ. ހަމައެޔާއެކު އިސްލާހަށް އެދި މީގެ ދުވަސްތަކެއްކުރިން އީރާނުގެ އެކި ކަންކޮޅުތަކުގައި ރައްޔިތުން ކުރި މުޒާހަރާތައް ހުއްޓުވުމުގެ ގޮތުން މުޖުތަބާ އިސްވެ ހުންނަވައިގެން ހިންގެވި އަމަލުތަކެވެ. އެކަމަކު މިއީ ހުޅަނގުގެ އެކަނި ވިސްނުމެކެވެ. އީރާނުގެ ރައްޔިތުންގެ ވިސްނުމެއް ނޫނެވެ. އީރާނުގެ ގިނަބަޔަކު ގަބޫލުކުރަނީ މުޖުތަބާއަކީ މެދުމިނުގެ ބޭފުޅެއް ކަމުގައެވެ.\nގުޅޭ ޓެގު އިރާން މެދު އިރުމަތި